ކޮންމެ މަހެއް ނިމި ކަރަންޓް ބިލް އަތަށް އަންނައިރު މާޔޫސްވެ ކަންބޮޑުވޭތޯއެވެ. މިފަހަރުގެ ބިލް މިހާ ބޮޑުވީ ކީއްވެތޯއޭ އަމިއްލަ ނަފްސާ ސުވާލުކޮށްލެވޭ ފަހަރު އާދޭތޯއެވެ. ރާއްޖޭގެ ގެތަކުގެ ކަރަންޓު ބިލު ބޮޑުވާން މެދުވެރިވާ އެއްކަމަކީ ގޭގައި ބޭނުންކުރެވޭ އޭސީ، ރެފްރިޖެރޭޓަރު އަދި ދޮންނަ މެޝިނެވެ.\nރެޑްވޭވުން މިވަނީ މި މައްސަލައަށް ހައްލެއް ގެނެސްދީ ކަރަންޓު ބިލު ޔަޤީނުންވެސް %30 އާ %70 ދެމެދުގެ މިންވަރަކަށް ކުޑަވެގެންދާނެ މަގެއް ކަސްޓަމަރުންނާ ހަމައަށް ގެނެސްދީފައެވެ. އެއީ ރެޑްވޭވުން ވިއްކާ ހައިސެންސް އަދި ޝާރޕް ބްރޭންޑުގެ އޭސީ، ޝާރޕް ރެފްރިޖެރޭޓަރު އަދި ޝާރޕް ފްރަންޓްލޯޑް ދޮންނަ މެޝިނުގައި ބޭނުންކޮށްފައިވާ، ކަރަންޓު ހަރަދު އިންތިހާއަށް ކުޑަކޮށްދޭ އިންވަރޓަރ ޓެކްނޮލޮޖީއެވެ. އެގޮތުން ރެޑްވޭވްއިން ދަނީ ކަރަންޓު ބިލަށް ހެޔޮ ބަދަލެއް ގެނެސްދެވޭނެކަމުގެ ޔަޤީންކަން ކަސްޓަމަރުންނަށް އަރުވަމުންނެވެ.\nއިންވަރޓަރ ޓެކްނޮލޮޖީއަކީ ރެފްރިޖެރޭޓަރ އަދި އެއަރ ކޮންޑިޝަނަރފަދަ ތަކެތީގައި ޑައިރެކްޓް ކަރަންޓް (ޑީސީ) އޮލްޓަރނޭޓިންގ ކަރަންޓް (އޭސީ) އަށް ބަދަލުކޮށްދޭ ނިޒާމެކެވެ. މި ޓެކްނޮލޮޖީއަކީ އޭގެ ސަބަބުން ކަރަންޓު ޚަރަދު ވަރަށް ބޮޑަށް ކުޑަވެގެންދާ ކަމެކެވެ. ރެޑްވޭވް އިން ވިއްކަމުންގެންދާ އިންވާޓަރގެ ތަފާތަކީ ޖަޕާންގެ ޓެކްނޮލޮޖީއިން މިއިންވާޓަރ ފައްކާކުރެވިފައިވުމެވެ.\nއެހެންކަމުން މިދެންނެވި މައްސަލަ ތިޔަ ގެއަށް ދިމާވެފައިވާނަމަ ގޭގައި ބޭނުންކުރާ މިފަދަ ކަރަންޓުގެ ސާމާނުތައް އަވަހަށް ބައްލަވައިލާށެވެ. ބާޒާރުގައި މިވަގުތު ވިއްކާ %70 ތަކެއްޗަކީ ނޮން-އިންވަރޓަރ ތަކެތި ކަމުން ތިޔަ ގޭގައިވެސް މިފަދަ އެއްޗެއް ހުރުމަކީ އެކަށީގެންވާކަމެއް ކަމުގައި ރެޑްވޭވް އިން މައުލޫމާތުދެއްވައެވެ. މިކަމަށް ހައްލެއް ބޭނުންފުޅުވާނަމަ ރެޑްވޭވްގެ މި ޕްރޮޑަކްޓްސްތަކަށް އަވަހަށް ބަދަލުކޮށްލުމަކީ ރެޑްވޭވްގެ އިލްތިމާސެކެވެ. ބާޒާރުގެ އަގުތަކާއި އަޅާބަލާއިރު ވަރަށް ހާއްސަ އަގުތަކެއްގައި އިންވާޓަރ އޭސީ، ދޮންނަމެޝިން އަދި ރެފްރިޖެރޭޓަރ ރެޑްވޭވްއިން ލިބެން ހުރިއިރު، ކަރަންޓު ބިލަށް ޖީބުން ކުރާ ޚަރަދު ކުޑަވުމަކީ ދާއިމީ ގޮތަކަށް ލިބިގެންދާނެ ވަރަށް ބޮޑު ފައިދާއެކެވެ.\nރަމަޟާން މަހާ ދިމާކޮށް ބާޒާރުގައި ސޭލްތައް ކުރިއަށްދާއިރު، ރެޑްވޭވްގެ އިލްތިމާސަކީ ބައްލަވައިގަންނަވާ އެއްޗެއްގެ އަގުގެ އިތުރުން ކޮލިޓީ އަދި ފީޗަރސް ރަނގަޅަށް ބައްލަވާ ދާއިމީ މަންފާއެއް ލިބޭނެގޮތަށް ތަކެތި ބައްލަވައިގަތުމެވެ. ރެޑްވޭވްގެ އިސްވެދެންނެވުނު އައިޓަމްތައް ހޯލްސޭލްކޮށްވެސް ވަރަށް ހާއްސަ އަގުތަކެއްގައި ލިބިވަޑައިގަންނަވާނެއެވެ. އެގޮތުން އިތުރު މައުލޫމާތު 9194499 މި ނަންބަރުން ލިބިވަޑައިގަންނަވާނެއެވެ.


މަންމައެއްގެ ބަދު ދުޢާގެ ސަބަބުން ދަރިފުޅަށް ޖެހުނު ހާލު! |\nމުޙައްމަދު ބިން ސަލީމު\nއަބުލްޤާސިމް މަޙްމޫދު އިބުނި އުމަރު އަލް ޒަމަޚްޝަރީ އަކީ އިސްލާމީ ރަން ދުވަސްވަރު އުޅުއްވި ޢިލްމުވެރި ބޭކަލެކެވެ. ޤުރުއާނުގެ އިލްމާއި ޅެންވެރިކަމާއި އަރަބިބަހުގެ ފުންނާބު އުސް ބޭކަލެކެވެ. ލިބުނު އަނިޔާއެއްގެ ސަބަބުން އެކަލޭގެފާނުގެ އެއްފައިންޕުޅު ވަނީ ބުރިކޮށްލާފައެވެ. އެއްދުވަހަކު އެކަލޭގެފާނު އެފައިންޕުޅާ ބެހޭ ގޮތުން މީސްތަކުން ސުވާލުކުރެއްވުމުން ވިދާޅުވިއެވެ.\n"އަހުރެންގެ ޅަދުވަސްވަރު އަހުރެން ފެންފޯއް ދޫންޏެއްގެ ފައިގައި ދެމޭ ވާގަނޑެއް އައްސައިގެން ކުޅެން އުޅުނީމެވެ. މިހެން އުޅުމުގެ ތެރޭގައި، ފާރުގައި ހެދިފައިވާ ބާގަނޑަކަށް އެސޮރު ގޮސްވަނެއެވެ. ނަމަވެސް އަހުރެން އޭގެ ފައިގައި އައްސާފައި ހުރި ވާގަނޑު އެލިފައި އޮތެވެ. އެހެންކަމުން އަހުރެން އެވާގަނޑުގައި ހިފައިދަމައިގަތީމެވެ. އެހިނދު ވަރަށް ވޭނާ އެކު އެދޫނި އެހޮރުން ނިކުތެވެ. އޭރު އޭގެ އެއްފައި ވަނީ ބުރިވެފައެވެ. ދެންފަހެ މިމަންޒަރު ބަލަން ހުރެފައި އަހުރެންގެ މަންމަ އައި ރުޅީގައި، ބޭއިޚްތިޔާރުގައި އަހުރެންގެ މައްޗަށް ބަދުދުޢާއެއް ކުރެވުނެވެ. މަންމަ ބުންޏެވެ. "އެނިކަމެތި ދޫނީގެ ފައި ބުރިވި ފަދައިން މާތްﷲ ކަލޭގެ ފައިވެސް ބުރިކުރައްވާށިއެވެ."\nކޮންމެއަކަސް އަހުރެން އެކަމާ މާބޮޑު ސަމާލުކަމެއް ނުދެމެވެ. މަންމަ އެބުނި އެެއްޗެއް އަހުރެންގެ ހަނދާނުގައިވެސް ނެތެވެ. ދުވަސްތައް ފާއިތުވަމުން ގޮސް އޭގެ އެތައް ދުވަހެއް ފަހުން އަހުރެން ޢިލްމު ހާޞިލް ކުރުމަށްޓަކައި ބުޚާރާ އަށް ދަތުރުފެށީމެވެ. އަދި ދަތުރުމަތީގައި އަހުރެން ސަވާރުވެ އިން އަސްމަތިން ވެއްޓި އަހުރެންގެ ފަޔަށް ވަރަށް ބޮޑަށް އަނިޔާވިއެއެވެ. ބުޚާރާގެ އެތައް ޑަކުޓަރަކަށް އަހުރެންގެ ފައި ދެއްކީމެވެ. ނަމަވެސް އެއްވެސް ޝިފާއެއް ނުލިބި އެންމެފަހުން އަހުރެންގެ ފައި ޖެހުނީ ބުރިކޮށްލާށެވެ.\nލޮބުވެތި އަޚުންނާއި އުޚުތުންނޭވެ. މިއީ މަންމައަކު ކުރި ބަދު ދުޢާގެ އަސަރު ދަރިޔަކަށް ކުރި ގޮތެވެ. އަޅުގަނޑުމެން ދަރިންގެ މައްޗަށް ކުރާ ހެޔޮދުޢާ އިޖާބަކުރައްވާ ފަދައިން ބަދުދުޢާވެސް ﷲ ތަޢާލާ އިޖާބަ ކުރައްވައެވެ. އެހެނީ މައިންބަފައިން ދަރިންގެ މައްޗަށް ކުރާ ދުޢާ އަދި ދަރިން މައިންބަފައިންގެ މަށްޗަށް ކުރާ ދުޢާ ﷲ ތަޢާލާ އިޖާބަ ކުރައްވަވައެވެ. ހެޔޮ ދުޢާއެއްވިޔަސް ބަދު ދުޢާވިޔަސްމެއެވެ. އެގޮތުން މާތް ނަބިއްޔާ މުޙައްމަދު ﷺ ހަދީޘް ކުރައްވާފައި ވެއެވެ. "އެއްވެސް ޝައްކެއްނެތް ގޮތުގައި އިޖާބަ ކުރައްވާނޭ ތިން ދުޢާ އެއްވެއެވެ. އެއީ އަނިޔާ ލިބޭ މީހާގެ ދުޢާ އާއި ދަތުރުވެރިޔާގެ ދުޢާ އަދި މައިންބަފައިން އެމީހުންގެ ދަރީންގެ މަށްޗަށް ކުރާ ދުޢާ އެވެ."\nއެހެންކަމުން މިފަދަ ކަންކަމުން ޢިބުރަތް ޙާޞިލްކޮށް ރުޅިއަންނަ ކޮންމެ ފަހަރަކު ދަރިންގެ މައްޗަށް މިފަދަ ނޭދެވޭ ބަސްތައް ބުނުމާ ދުރިހެލިވަމާ ހިނގާށެވެ.\nމަސްދަރު:- ހަޔާތުލް ޙައިވާނުލް ކުބުރާ (ވޮލިޔުމް2)/ މާންކޭ ދުޢާކާ އަސަރް\nކީރިތި ރަސޫލާއާއި ދެ އަޞްޙާބުން ފަސްދާނުވެޑުވިފައިވާ ޢާއިޝަތުގެފާނުގެ ކޮޓަރިކޮޅު\nސޫފިޔާނާ ޚިޔާލެއް: މަރާއި އާޚިރަތާ އަދި ދުނިޔޭގެ ވެސް ވާހަކައެއް


ޕިރާޑުގެ ގަލަމުން... "ހިތާނު ނުކުރާ ކުދިންނަކީ މައުޞޫމް ކުދިންނެވެ. އެކުދިންނަކަށް ފާފައެއް ނުކުރެވޭނެއެވެ" | Sangu News\nޕިރާޑުގެ ގަލަމުން... "ހިތާނު ނުކުރާ ކުދިންނަކީ މައުޞޫމް ކުދިންނެވެ. އެކުދިންނަކަށް ފާފައެއް ނުކުރެވޭނެއެވެ"\n25 ސެޕްޓެމްބަރ 2020 - 13:30\nރާއްޖާގެ ތާރީހާއި، ދިވެހިންގެ އުޅުމާއި ވައްޓަފާޅިއާއިގުޅޭގޮތުން ފެންނާންހުރި ފޮތްތައް ގިނައެވެ. އޭގެތެރޭގައި ދިވެހި މުސައްނިފުންނާއި ބޭރުގެ މުސައްނިފުންވެސް ރާއްޖެއާއިބެހޭގޮތުން ލިޔުއްވުންތައް ލިޔުއްވާފައިވެއެވެ. "ޕިރާޑުގެ ގަލަމުން ދިވެހިރާއްޖެ" މިއީ އޭގެތެރެއިން އެއް މަސައްކަތެވެ. އެއީ ފަރަންސޭސިވިލާތުގެ ލަވާލްއަށް އުފަންވި މަޝްހޫރު ސައްޔާހު ފްރެންކޯއީ ޕިރާޑް 17 ވަނަ ގަރުނުގައި ރާއްޖެ ސިފަކޮށް، ތަޖުރިބާކުރެއްވި ކަންކަމުގެ މައްޗަށް ލިޔުއްވި ލިޔުއްވުންތަކެކެވެ. ފަރަންސޭސިބަހުން ތިންފޮތަށް ޗާޕްކުރެވުނު ފޮތް އިނގިރޭސިވިލާތުގެ ޖަމާޢަތަކުން ޕިރާޑުގެ "ދަ ވޮއެޖް" އިނގިރޭސި ބަހަށް ތަރުޖަމާކުރެވިފައި ވަނިކޮށް 20 ވަނަ ގަރުނުގެ ތެރޭގައި މިފޮތް ދިވެހިބަހަށް ތަރުޖަމާކުރައްވައި ފުރަތަމަ ފަހަރަށް ނޫހުގެ ޒަރީޢާއިން ދިވެހިންނާ ހަމައަށް ގެނެސްދެއްވީ ހެންވޭރު މީރުބަހުރުގެ އަލްމަރުޙޫމް މުޙަންމަދު އިސްމާޢީލް ދީދީއެވެ. މިބައިގައި މިގެނެސްދެނީ ޕިރާޑް ރާއްޖޭގެ ކަންކަމާއިބެހޭގޮތުން ލިޔުއްވާފައިވާ ބައެއް ވާހަކަތައް ހުލާސާކޮށެވެ.\nޕިރާޑު އޭނާގެ ފޮތުގައި ދިވެހިންގެ އާދަކާދައާއިބެހޭ ވަރަށް ގިނަ ވާހަކަތައް، އޭނާއަށް ފެނުނުފަށުގައި ހިނގާފައިވާގޮތަށް ލިޔެފައިވެއެވެ. މިގޮތުން ދީނީ ކަންކަމަށް ދިވެހިން އަހައްމިއްޔަތުކަންދިންވަރާއި، ދީނީ ކަންކަމުގައި ބެހެއްޓި ސަމާލާއި، އޭރާއި މިހާރުގެ ކަންކަމަށް އައިސްފައިވާ ބަދަލު މިފޮތް ކިޔާލުމުން ސާފުވެއެވެ. މިގޮތުން ހިތާނަކުރުމަކީ އިސްލާމްދީނުގައި ކަނޑައަޅުއްވާފައިވާކަމަކަށްވާއިރު، އިހުގެ އެ ޒަމާނުގައި އެރަސްމިއްޔާތު ހިނގައިދާގޮތް ތަފްސީލުކޮށް ޕިރާޑު ސިފަކޮށްދެއްވާފައިވެއެވެ. ފިރިހެންކުދިންގެ އިތުރުން އަންހެން ކުދިންވެސް ހިތާނު ކުރިކަން ޕިރާޑުގެ ލިޔުއްވުންތަކުން ފެންނާން އެބަހުއްޓެވެ.\nފިރިހެން ކުދިން ހިތާނުކުރުމަކީ މިއަދުވެސް ރާއްޖޭގައި ތަރުތީބުން ކުރާ ކަމެކެވެ. ނަމަވެސް، އިހާ މިހާރު އެކަން ކުރާ ގޮތް ކިތަންމެހާވެސް ތަފާތުކަން މިލިޔުމުން އެނގެއެވެ. ޒަމާނަށް އައި ބަދަލުންކަމަށްވެސް ވެދާނެއެވެ. ނަމަވެސް ޒަމާނަށް އައި ބަދަލާއެކުވެސް ބަދަލު ނުވާ ކަމަކީ ހިތާނީ ފޯރިއެވެ. މިހާރުވެސް ހިތާނީ ފޯރިއަކީ އެބައެއްގެ ފެންވަރުން ރަނގަޅު އިހްތިފާލުތަކާއެކު ކުރިއަށްގެންދާ "ކުޑަ އީދެއް" ކަމަށް ބުނުމަކީ ދޮގެއް ނޫނެވެ.\nޕިރާޑު ވިދާޅުވާގޮތުން ހިތާނުކުރާ މީހާއަށް ފިރިހެން ކުދިން ހާއްސަ އިހުތިރާމެއް ބަހައްޓައެވެ، ތިޔައިގެ ތެރެއިން ހިތާނަކުރި "އެދުރުބޭ" ހަނދާން ހުންނަނީ ކިތައް މީހުން ހެއްޔެވެ؟\nތިރީގައިމިވަނީ "ހިތާނުކުރުން" މި އަރިމަތީ ސުރުހީގެ ދަށުން "ޕިރާޑީގެ ގަލަމުން ދިވެހިރާއްޖެ" މިފޮތުން ނަކަލުކޮށްފައިވާ ބައެކެވެ.\nއެބައިމީހުންގެ އެންމެންވެސްވަނީ ހިތާނުކޮށްފައެވެ. އެބައިމީހުންގެ ބަހުގައި ފިރިހެންކުދިންގެ އުމުރުން7އަހަރުވީމާއެވީ ހިތާނުކުރާށެވެ. ކުއްޖަކު ހިތާނުކޮށްފިނަމަ ވަރަށް ބޮޑު ޖާފަތެއް އޮންނާނެއެވެ. ގާތްގަނޑަކަށް10 ދުވަސްވާންދެން އެގެއަށް ވަންނަ މީހުންނަށް ކާން ދޭނެއެވެ. މިކަން އޮންނަނީ އެމީހެއްގެ ނުވަތަ އެގެޔެއްގެ ކެރިފޯރުން ހުރި މިންވަރަކަށެވެ. ހިތާނުކުރުމަށްފަހު އެގެއެއްގައި ވަރަށް ގިނަ ވައްތަރުގެ ކުޅިވަރުތައްކުޅެއެވެ. މީގެތެރޭގައި ނެށުމާއި އެކި ރާގު ރާގަށް އެއްޗެތި ފުމުމާއި އަދި އެހެނިހެންވެސް ވައްތަރު ވައްތަރުގެ ކުޅިވަރާ އުފާކުރުން އޮވެއެވެ. މިކަމުގެ އޮޕްރޭޓަރުން "ހިތާނުކުރާމީހުން" އެރަށުގައި އުޅެއެވެ.\nހިތާނަކުރުމުގެ ހައެއްކަ ގަޑިއިރުކުރިން އެކުއްޖާ މޫދަށްލާފައި އެވަގުތު އަންނާންދެން ބާއްވަނީއެވެ. އެބައިމީހުންގެ ބަހުގައި މިގޮތަށް މޫދުގައި ގިނައިރު ބޭއްވުމުން އެގުނަން ކުރުގެޅި ކަނޑާލަންވީ ހަންކޮޅު މަޑުވާނެއެވެ. ގެޔެއްގައި ކުއްޖަކު ހިތާނުކުރާންވެއްޖެނަމަ އިހަށް މެދުގޯތިތެރޭ ކުޑަ ޖިފުޓިއެއް ހަދާލަނީއެވެ. އޭގެތެރޭގައި ވަށާބިތުގައި ހުންނާނީ ފޮތި ދަމާފައެވެ. ބައެއް މީހުން ފަށުވި ފޮތިވެސް ދަމައެވެ. އެއަށްފަހު އެ ޖިފުޓި ބިން ފޮރުވާލަނީ ރީތި ހިމުން ދޮން ވެލިންނެވެ. ހިތާނުކުރަންވީ ކުއްޖާ އެތަނަށް ގެންނައިރު ދެތިން މުދިމުން އެތާ ތިބޭނެއެވެ. އެބައިމީހުންގެ މަސައްކަތަކީ އެތާންގައި ވަކި ރާގެއްގައި ބާރަށް ކޮންމެވެސް އެއްޗެއް ކިޔަވައި ދުޢާކުރުމެވެ. މިއީ އެކުއްޖާ ތެޅިފޮޅި ހަޅޭއްލައި އުޅުނަ ނުދިނުމަށް ކުރާކެމެކެވެ.\nހިތާނުކުރާ އޮޕަރޭޓަރުން އެތަނަށް ވަންނާނީ ހުދު މަށިކޮޅެއް ހިފައިގެންނެވެ. ދެން އެކުއްޖާ ރަނގަޅަށް ބެލުމަށްފަހު އެގުނަވަނުން ކަނޑާލަންވީހިސާބު ވަށައިގެން އެމަށިކޮޅުން ރޮނގެއް އަޅާނެއެވެ. އެއަށްފަހު ކުރީގައި އޮންނަ ހަންކޮޅު އޭނާއަށް ވެވުނުހައި ވަރަކަށް ދަމާފައި ހިމަ ރޮއްޖަކުން ބަނދެލާނެއެވެ. އެއަށްފަހު ކުރަފަތުން ކަނޑާލަނީއެވެ. މިއީ ހާއްސަކޮށް އެކަމަށްޓަކައި ތޫނުކޮށްފައި އޮންނަ ކުރަފަތެކެވެ: ޕިރާޑުގެ ގަލަމުން ދިވެހިރާއްޖެ- "ހިތާނުކުރުމުގެ މަރުހަލާ"\nހިތާނުކުރުމަށްފަހު އެކުއްޖާ ގަދަވާންދެން ބޭސްފަރުވާކުރާނީ އެކަންކުޅަ އޮޕަރޭޓަރެވެ. މިކަމުގެތެރޭ އެކުއްޖާގެ މައިންބަފައިންގެ ތިމާގެ މީހުންނާއި ރަހްމަތްތެރިން ގޮވާލަން އަންނައިރު އެ އޮޕަރޭޓަރަށް ހަދިޔާ ގެނެއެވެ. މީގެއިތުރަށް ހިތާނަކުޅަ ކުއްޖާގެ ބައްޕަގެ ކިބައިންވެސް އެކަމުގެ އަގު ލިބެއެވެ.\nއެކުއްޖާ ގަދަވަނީ ގާތްގަނޑަކަށް 15 ދުވަހުންނެވެ. އެއަށްފަހު އޮޕްރޭޓަރު އެކުއްޖާ ފެންވަރުވާން ގެންދާނީ މޫދަށެވެ. މިކަމުގެތެރޭގައިވެސް ކިޔާންޖެހޭ ދުޢާތަކާއި އާދަކާދަތަކެއް އޮވެއެވެ. މިގޮތަށް ފެންވަރުވާ ނިމުމަށްފަހު ހިމަ އޮށިކޮޅެއްގައިލާފައިވާ އެއްކޮޅަށް ހިމަ ހުދު ދިދައެއް އެކުއްޖާ އަތަށް ދޭނެއެވެ. ދެން އެދެމީހުން އެކީ މަޑުމޮޅިކަމާއި ވަޤާރަތްތެރިކަމާއެކު އެދިދަ ގެންގޮސް ކޮންމެވެސް މުގައްދިސް ފަރާތަކަށް ނަދުރުކުރާނީއެވެ. މިއީ އަހަރެމެން އުއްބައްތިދޭ ފަދައިން އެބައިމީހުންކުރާ ހެޔޮކަމެކެވެ.\nހިތާނުނުކުރާ ކުދިންނަކީ އެބައިމީހުންގެ ބަހުގައި މައުޞޫމު ކުދިންނެވެ. އެކުދިންނަކަށް ފާފައެއް ނުކުރެވޭނެއެވެ. އެހެންވީމާ އޭގެކުރީގައި އެކުދިން ފޭރާންލާ ނިވަލެއްވެސް ނުކުރެއެވެ. އެބައިމީހުންގެ ބަހުގައި ފާފަނުކުރާ ކުދިންގެ ލަދެއްވެސް ނޯންނާނެއެވެ. ހިތާނު ކުރުމަށްފަހު އެބައިމީހުން ނިވާނުކޮށެއް ނުތިބޭނެއެވެ: ޕިރާޑުގެ ގަލަމުން ދިވެހިރާއްޖެ\nއަންހެން ކުދިން ހިތާނުކޮށްގެން ކުރާ އާދަކާދަތަކެއް ކާންދިނުމެއް ނޯވެއެވެ. މިކަންކުރާ ގޮތަކީ އަންހެންކުދިންނަށް ދެ އަހަރުވީމާ އެކުދިންގެ ކުރިމަތިފަރާތުން ދެތިން ތިކި ލޭ ނެރޭނީއެވެ.\nފިރިހެންކުދިން ބޮޑުވާއިރު އެކުދީން ހިތާނަކުޅަ މީހާއަށް ވަރަށް އަދަބު ބަހައްޓާ ކަމޭހިތައެވެ. އޭނާއަށް އެކުދިން ކިޔާނީ އެދުރުބޭ މިހެންނެވެ.\nޕިރާޑުގެ ޤަލަމުން.... "ދެކުނު މީހުން އެކަނި ސިފަ ހުތުރުވެފައި ކަޅުވެފައި އުޅުން ނުބައިއްޔަކީނޫނެވެ. ވާހަކަދައްކާ ބަސްވެސް ކުރަކިވެފަ މާ ހަޑިއެވެ."\nސަރުކާރަށް ތާއީދު ނުކުރާކަން ބޭރު ދުނިޔެއަށް ވެސް ރައީސް ނަޝީދު އަންގަވައިފި\nރައީސް ޔާމީން އަޅުގަނޑުމެން ޖަލަށް ލީ މަސްލަހަތު ހިމާޔަތް ކުރަން، މިހާރު އެކަން ވިސްނޭ: ވައްޑ\nފެކްޝަނުގައި ނަޝީދުގެ ސައިޒު ކުޑަވެއްޖެ، މިހާރު ދެން ޕާޓީން ކަނޑާވެސް ލެވޭނެ: އަލްހާން\nއަޅުގަނޑު މަރާލަން ދިން ހަމަލާ ފުލުހުންގެ އަތުން ކައްސާލައިފި ކަމަށް ބެލެވޭ: ރައީސް ނަޝީދު\nރައީސް ސޯލިހް ދޫކޮށް ނަޝީދު ފަހަތަށް އަރަންވީ ކީއްވެ؟


Raajjeyge tourism ishthihaaru kuran MATATO in uthuru Europe ah | Mihaaru\nރާއްޖެ އައި ޓޫރިސްޓުންތަކެއް މަގުމަތީގައި ހިނގާފައި ދަނީ: ރާއްޖޭގެ ޓޫރިޒަމް އުތުރު ޔޫރަޕްގައި އިޝްތިހާރު ކުރުމަށް މަޓާޓޯ އިން އަންނަނީ މަސައްކަތް ކުރަމުން.-- ފައިލް ފޮޓޯ: މިހާރު\nރާއްޖޭގެ ޓޫރިޒަމް އިޝްތިހާރުކުރަން މަޓާޓޯ އިން އުތުރު ޔޫރަޕަށް\n30 ނޮވެމްބަރ 2016 - 13:19\nއުތުރު ޔޫރަޕްގައި ބާއްވާ އެންމެ ބޮޑު ޓޫރިޒަމް ފެއާގައި މޯލްޑިިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ) އިން ބައިވެރިވާން ނިންމައި ރާއްޖޭގެ ޓޫރިޒަމް ސިނާއަތުގައި ހަރަކާތްތެރިވާ ފަރާތްތަކަށް ފުރުސަތު ހުޅުވާލައިފި އެވެ.\n"މަކްޓާ ނޯޑިކް ޓްރެވަލް ފެއާ 2017" އޮންނާނީ އަންނަ ޖެނުއަރީ 19 އިން 22 އަށް، ފިނެލްންޑުގެ ވެރިރަށް ހެލްސިންކީގަ އެވެ. މަޓާޓޯ އިން ވަނީ އެ ފެއާގައި ރާއްޖެ ތަމްސީލުކުރަން ޝައުުގުވެރިވާ ޓޫރިޒަމް ސިނާއަތުގެ ފަރާތްތަކާއި ޓްރެވަލް އެޖެންޓުންނަށް ރަޖިސްޓްރީ ކުރުމުގެ ފުރުސަތު އަންނަ މަހުގެ 10 ގެ ނިޔަލަށް ހުޅުވާލައިފަ އެވެ.\nނޯޑިކް ފެއާ އަކީ ޓްރެވަލް ޓްރޭޑުގެ ދާއިރާ ފުޅާކުރުމަށް ލިބޭ ބޮޑު ޕްލެޓްފޯމެކެވެ. އެ ގޮތުން، މި ފެއާގައި އެ ދާއިރާ އަށް އަލަށް ތައާރަފް ކުރާ އުފެއްދުންތަކާއި އެ ދާއިރާގައި މަސައްކަތް ކުރާ އެންމެ ބޮޑެތި ކުންފުނިތަކާއި ސަޕްލަޔަރުންނާ ގުޅުން ބަދަހި ކުރުމުގެ ފުރުސަތު ލިބެ އެވެ.\nމި ފެއާ މެދުވެރިކޮށް ދުނިޔޭގެ ތިންވަނަ އަށް އެންމެ ބޮޑު ޓްރެވަލް މާކެޓުގައި ރާއްޖެ އިޝްތިހާރު ކުރެވޭނެ ކަމަށް މަޓާޓޯ އިން ބުންޏެވެ. އެ ޖަމިއްޔާ އިން ބުނީ ނޯޑިކް ފެއާގައި ރާއްޖޭގެ ޓޫރިޒަމް، އަތްފޯރާފަށުގައި ތަފާތު ގޮތަކަށް މާކެޓް ކުރުމުުގެ ފުރުސަތު ލިބޭނެ ކަމަށެވެ.\nއުތުރު ޔޫރަޕްގެ ގައުމުތަކުގެ ތެރޭގައި ފިންލޭންޑުގެ އިތުރުން، ސްވިޑްން، ޑެންމާކް އަދި ނޯވޭ ހިމެނޭ އިރު، އެ ސަރަހައްދުގެ ޖުމްލަ އާބާދީ އަކީ 25 މިލިއަނެވެ. ނަމަވެސް، އެއީ އެންމެ ގިނައިން ހަރަދު ކުރާ ޓޫރިސްޓުން ނިސްބަތްވާ ސަރަހައްދެވެ. އެ ގޮތުން، އެ ގައުމުތަކުގެ މީހުން ކޮންމެ އަހަރަކު 20 ބިލިއަނަށް ވުރެ ގިނަ ޑޮލަރުު، ދަތުރު ކުރުމަށް ހޭދަ ކުރެ އެވެ.\nޓޫރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާ ގޮތުން އުތުރު ޔޫރަޕްގެ ގައުމުތަކުން 12،427 ޓޫރިސްޓުން މިިދިޔަ މަހު ރާއްޖެ އައިސްފައިވެ އެވެ. އެއީ މިދިޔަ އަހަރުގެ އޮކްޓޯބަރު މަހު އެ ސަރަހައްދުން އައި 10،661 ޓޫރިސްޓުންނަށް ވުރެ 16.6 ޕަސެންޓް އިތުރު އަދަދެކެވެ. އަދި މި އަހަރުގެ މިހާތަނަށް އެ ސަރަހައްދުން ރާއްޖެ އައި ޓޫރިސްޓުންގެ އަދަދު ވެސް ވަނީ މިދިޔަ އަހަރުގެ އެ މުއްދަތާ އަޅާބަލާއިރު 12.9 ޕަސެންޓް އިތުރުވެ، 109،363 އަށް އަރައިފަ އެވެ.\nއިތުރު ލިޔުންތައް މަޓާޓޯ ޓޫރިޒަމް ޓޫރިޒަމް ޕްރޮމޯޝަން ޔޫރަޕް ރާއްޖެ-ޔޫރަޕް ޓޫރިސްޓުން\nއުތުރު ޔޫރަޕްގެ ޓޫރިޒަމް ފެއާގައި މަޓާޓޯ ބައިވެރިވެއްޖެ\nއޭޝިއާގެ ޓޫރިޒަމް ފެއާއެއްގައި ބައިވެރިވާން ހުޅުވާލައިފި\nފްރާންސްގެ މައި ޓޫރިޒަމް ފެއާގައި ރާއްޖެ ބައިވެރިވެއްޖެ


"North korea hahdhaalaigen neuclear program huttuvaa nulevuneethee hithaamakuran"\nނޯތު ކޮރެއާ ހައްދައިގެން ނިއުކްލިއާ ޕްރޮގްރާމް ނުހުއްްޓުވުނީތީ ހިތާމަކުރަން: ޕޮމްޕެއޯ\nނޯތު ކޮރެއާގެ ލީޑާރު ކިމް ޖޮން އުން (ކ) އަދި މައިކް ޕޮމްޕެއޯ މަޝްވަރާ ބައްދަލު ކުރެއްވުމުގައި\nއެމެރިކާއަށް ދުނިޔެ ސުލްހަކުރަން ކަމެއް ނުކުރެވިގެން އުޅެނީ އެމީހުން ދަހިކަމުންނެވެ. މަކަރުވެރިކަމަކީ އެމެރިކާއަށް ހައްގު ދެވަނަ ސިފަ އެވެ. މައިކް ޕޮމްޕެއޯ މިއޮތީ އެކަމަށް އެއްބަސްވެ ވަޑައިގެންފަ އެވެ.\nނޯތު ކޮރެއާއިން ނިއުކްލިއާ ހަތިޔާރު އުފައްދަން ކުރާ މަސައްކަތްތައް، ނިއުކްލިއާ ޕްރޮގްރާމް ހުއްޓުވާލުމުގައި އެމެރިކާއަށް އެކަށީގެންވާ މަސައްކަތްތަކެއް ކުރެވިފައި ނުވާ ކަމަށް އެއިރު ސެކްރެޓަރީ އޮފް ސްޓޭޓްގެ މަގާމުގައި ހުންނެވި މައިކް ޕޮމްޕެއޯ ވިދާޅުވެއްޖެ އެވެ. އޭނާ ވިދާޅުވީ ނޯތު ކޮރެއާ ހައްދާލައިގެން އެކަން ކުރެވެން އޮތް ކަމަށެވެ.\nޕޮމްޕެއޯ މިހެން ވިދާޅުވީ ނޯތު ކޮރެއާއިން މާރިޗުގައި ދެމިސައިލް ޓެސްޓްކުރުމާ ގުޅިގެންނެވެ. އެއީ ކުރުރާސްތާ މިސައިލްތަކެއް ނަމަވެސް ކައިރީގައި އޮތް ދެކުނު ކޮރެއާ އަދި ޖަޕާނަށް ނުރައްކާވެދާނެ ކަމަށް ހީކުރެވުމަކީ އެމެރިކާއަށް އޮތް ބިރުވެރިކަމެކެވެ.\n"ނޯތު ކޮރެއާގެ ނިއުކްލިއާ ޕްރޮގްރާމް ހުއްޓުވާލަން ހަރުދަނާ މަސައްކަތްތަކެއް ނުކުރެވުނީތީ އަޅުގަނޑު މިހާރު ހިތާމަކުރަން" ޕޮމްޕެއޯ ވިދާޅުވި އެވެ. އޭނާ ވިދާޅުވީ މިސައިލްތައް ގިނަނުކުރުމަށް ނޯތު ކޮރެއާ، ކިމް ޖޮން އުން އެއްބަސްކުރެވުނު ކަމަށާއި އެކަމަކު ނިއުކްލިއާ ޕްރޮގްރާމް ހުއްޓާލަން އެއްބަސް ނުކުރެވުނު ކަމަށެވެ.\nޓްރަމްޕް ސަރުކާރުން ނޯތު ކޮރެއާއާއެކު ދެސަމިޓެއް ބޭއްވި އެވެ. އެމެރިކާއިން ބޭނުންވީ ނޯތު ކޮރެއާއިން ފުރަތަމަ ނިއުކްލިއާ ޕްރޮގްރާމް ހުއްޓާލާށެވެ. ނޯތު ކޮރެއާއިން ބަދަލުގައި އެދުނީ ދަތިކުރުމުގެ ފިޔަވަޅު ފުރަތަމަ އުވާލަދިނުމަށެވެ. ދެގައުމަށް އެންމެ ރަނގަޅު ގޮތް އިޚުތިޔާރުކުރަން އެމެރިކާއަށް ނޭނގުމުގެ ސަބަބުން މައްސަލަ ކޮޅެއްގައި ނުޖެހި މިހާރު ހުރީ ސައިވެފަ އެވެ. ނޯތު ކޮރެއާއިން މިހާރު ދަނީ ހާލަތުން ފައިދާނަގަމުންނެވެ.


SunOnline: Taste ge namugi food magazine eh neren fashaifi\n"ޓޭސްޓް"ގެ ނަމުގައި ފުޑް މެގަޒިނެއް ނެރެން ފަށައިފި\nފަތުހުﷲ ޔާމީން ސައީދު 10 Jul 2017, 23:48\nޓޭސްޓް މެގަޒިން ނެރުމަށް މިރޭ ސަލްސާ ރޯޔަލްގައި ބޭއްވި ރަސްމިއްޔާތުގެ ތެރެއިން -- ސަން ފޮޓޯ: ފަޔާޒު މޫސާ\nރާއްޖޭގެ ރެސްޓޯރެންޓުތަކުން ލިބެން ހުންނަ ޑިޝްތަކުގެ މައުލޫމާތު ހިމަނައިގެން "ޓޭސްޓް"ގެ ނަމުގައި މެގަޒިނެއް ނެރެން ފަށައިފިއެވެ.\nސަލްސާ ރޯޔަލްގައި މިރޭ ބޭއްވި ރަސްމިއްޔާތުގައި އެ މެގަޒިން ނެރެދެއްވީ ރާއްޖޭގެ ޝެފުންގެ ޖަމިއްޔާގެ ރައީސާ މަރިޔަމް ނޫރައްދީނެވެ.\nމިރޭ ތައާރަފް ކުރި އެ މެގަޒިން ވެގެންދާނީ ރާއްޖޭގައި ނެރޭ ދެވަނަ ފުޑް މެގަޒިނަށެވެ. ރާއްޖޭގައި ފުރަތަމަ ނެރުނު ފުޑް މެގަޒިނަކީ މޯލްޑިވްސް ޕަބްލިކޭޝަނުގެ ފަރާތުން ނެރޭ ޑައިން މެގަޒިނެވެ.\nޓޭސްޓު މަޖައްލާ ނެރުމަށްފަހު "ސަން" އަށް މައުލޫމާތު ދެއްވަމުން އެ މެގަޒިން ނެރޭ "މާކޮމްސް"ގެ މާކެޓިން މެނޭޖަރު، މަރިޔަމް މާހާ މަދީހު ވިދާޅުވީ އެ މެގަޒިނަކީ ކާއެއްޗެއްސަށް ލޯބި ކުރާ ފަރާތްތަކަށް ޚާއްސްކޮށްގެން ނެރޭ މެގަޒިނެއް ކަމަށެވެ. އަދި އެ މެގަޒިނަކީ ހުރިހާ އުމުރު ފުރާއެއްގެ މީހުންނަށްވެސް ކިޔާލެވޭ ފަދަ މެގަޒިނެއް ކަމަށް އޭނާ ވިދާޅުވިއެވެ.\n"މި މެގަޒިންގަ ހުންނާނީ ކާއެއްޗެއްސާ ބެހޭ މައުލޫމާތު. މާލޭގެ ރެސްޓޯރެންޓުތަކުން ލިބެން ހުންނަ ޑިޝްތަކުގެ މައުލޫމާތު ހުންނާނެ. ފުޑް ރިލޭޓެޑް ހުރިހާ އެއްޗެއް ހުންނާނެ މީގަ،" މާހާ ވިދާޅުވިއެވެ.\nމާހާ ވިދާޅުވި ގޮތުގައި އެ މެގަޒިން ނެރެނީ ދެމަހުން އެއް މަހު، އަހަރަކު ހަ ފަހަރު އެވެ. އަދި ކާއެއްޗެއްސާ ބެހޭ މައުލޫމާތުގެ އިތުރުން ރާއްޖޭގެ ފުޑް އިންޑަސްޓްރީގެ އެކި ޚަބަރުތައްވެސް އެ މެގަޒިނުގައި ހިމަނަނާނެ ކަމަށްވެސް އޭނާ ވިދާޅުވިއެވެ.\nއެ މެގަޒިނުގައި އާންމު ކުރާ ލިއުންތަކަކީ ދިވެހިން ލިޔާ ފްރެޝް އާޓިކަލްތަކަކެވެ. އެ މެގަޒިން މެދުވެރިކޮށް ރާއްޖޭގެ އަތޮޅުތަކުގައި ބޭނުންކުރާ ކެއުންތަކާއި ދިވެހި ކެއުންތަކުގެ ޑިޝްތައްވެސް ހިމަނަން ވަނީ ހަމަޖައްސާފައެވެ.\nޓޭސްޓު މަޖައްލާގެ އެޑިޓަރަކީ މަޝްހޫރު ޓީވީ ޕްރެޒެންޓަރު، މަރިޔަމް ވަހީދާ އެވެ.


Kuruvaahaka: Ferry in loabi\nކުރުވާހަކަ: ފެރީ އިން ލޯބި\nލޯބި ލިބުމަށްފަހު އެލޯބި ގެއްލުމަށް ވުރެން ބޮޑު ހިތްދަތި ކަމެއް ނޯންނާނެއެވެ. ބައެއްފަހަރު އެލޯބި ނުލިބުނު ނަމައޭ ހިތަށް އަރަނީ އެހެންވެ އެވެ.\nއަހަންނަށް ގެއްލުނު ފުރަތަމަ ލޯބީގެ ސަބަބުން އަހަންނަށް ލިބުނު ހިތްދަތިކަމާއި ހިތާމަތައް ފިލިތާވެސް ކިތަންމެ ދުވަހެކެވެ. އަހަރެން ހިތުގައި އަޒުމް ކަނޑައަޅައިގެން ހުރީ އަލުން ލޯތްބެއް ނުވުމަށެވެ. އެއީ ލޯބި ގެއްލުމުން އެލިބޭ ފަދަ ހިތްދަތިކަމެއް ލޯތްބެއް ނެތި ހުރުމަކުން ނުލިބެއެވެ. އެގޮތުގައި އަހަރެންނަށް އުޅެވުނު ދުވަސްތަކެއް ގުނާ އަދަދުވެސް ނުކުރެވެއެވެ. އެނގޭކަމަކީ އަހަރެންނަށް އޭރު ލިބުނުފަދަ ވޭން ތަކަކާއި ތަދެއް މިހާރަކު ނުލިބޭކަމެވެ. ހަމަ އެފަދައިން ލޯބީގައ އެހޭދަކުރެވުނު ފަދަ ފޮނިކަމެއްވެސް މިހާރަކު ނުލިބެއެވެ.\nވިޔަސް ފެރީގައި ކޮންމެ ދުވަހަކު ގަމަށް ކުރާ ދަތުރަކީ އަހަންނަށް ހިތްގައިމުކަމެއް ލިއްބައިދޭ ވަގުތުކޮޅެކެވެ. އަހަރެން އަންނަނީ މަޑުން ދުވާ ފެރީއެއްގައެވެ. އެއީ ހެނދުނުގެ ތާޒާ ވަޔާއި އިރުގެ ތޫނު އަވިން ހިތަށް އަރާމުކަން ލިއްބައި ދާތީއެވެ.\nކުރީކޮޅުގައި މިފެރީގެ ގޮނޑިތަކެއް އާންމު ގޮތަކަށް ނުއެއް ފުރެއެވެ. އެއީ ވެސް އަހަރެން މި ފެރީ އިޚްތިޔާރު ކުރި ސަބަބެވެ. މީހުންގިނަވެ ތޮއްޖެހުނީމަކާ ވެސް އަރާމެއް ނުވެއެވެ. އަހަރެން އާދަވެގެން އިށީނދެ އިންނަ ގޮނޑި ކައިރީގައި ހުންނަ ގޮނޑީގައި އަހަރެންގެ ގިޓާ ބައިންދާލެވެއެވެ. މީހަކަށް އެކަމަކުން އުނދަގުލެއްވެސް ނުވެއެވެ. އެކަމަކު މިއަދު މިފެރީ މިވަނީ ފުރިބާރުވެފައެވެ. ބާކީ ހުރީ މަދު ގޮނޑިކޮޅެކެވެ. އޭގެ ތެރޭގައި އަހަރެން ގިޓާ ބަހަށްޓާ ގޮނޑި އަދިވެސް ހުރީ ހުސްކޮށެވެ. މިތަނަށް އިތުރު މީހަކު ނާންނާނެ ނަމައޭ އަހަރެން ހިތަށް އެރިއެވެ.\nފެރީ ހަމަ ނައްޓާލަން އުޅެނިކޮށް ދުވަމުން ކަހަލަ ގޮތަކަށް އައި ކުއްޖަކަށްޓަކައި ފެރީ ކުޑަކޮށް މަޑުކޮށްލިއެވެ. އޭނާ ނުލާ ދާން ބޭނުން ނުވާ ފަދައިންނެވެ. އަހަރެން އިނީ ބަލަން ކަމުން އެކުއްޖާ ލާފައި ހުރި މަޑު ނޫކުލައިގެ ސްކާރޓް ހެދުމުގެ ފުޅާ ފަސްބައި ފެރީގެ ދިރުބާ ކޮޅުގައި އަޅައިގަތް ތަން ވެސް އަހަރެން ދުށީމެވެ. އޭނާ އަރިއަޅާލި ނަމަވެސް ނުވެއްޓެއެވެ. އެއީ ފަޅުވެރިއެއްގެ ވެސް އެހީއާއެކުގައެވެ.\nއެކުއްޖާ ގޮނޑިތައް ބަލަމުން އައިސް އަހަރެން ގިޓާ ބަހަށްޓާފައި ހުރި ގޮނޑިޔާ ކައިރިއަށް އައިސް ހުއްޓުމުން އަހަރެން ގިޓާ ނަގައި ގޮނޑި ހުސްކޮށް ދިނީމެވެ. މިކަން އަހަންނަށް ކުރެވުނީ އިޚްތިޔާރެއްގައި ނޫންކަން އަހަންނަށް ވިސްނުނު ވެސް މެއެވެ.\nޖެހެމުން އައި ވައިރޯޅި ތަންކޮޅެއް ބާރުވުމުން އޭނާގެ މަޑު އިސްތަށިގަނޑު ވަޔާއެކު ވިހުރިވި އައިސް އަހަރެންގެ މޫނުމައްޗަށް އެޅޭ ފަހަރުވެސް އާދެއެވެ. އަހަންނަކަށް އެކަމަކުން އުނދަގުލެއްވެސް ނުމެ ވޭމެއެވެ. އެއާއެކު އޭނާ އިށީންފަހުން ދުވަމުންއައި މީރުވަސް އަހަރެންގެ ނޭފަތުގެ ހިއްސާ ކުޅެމުން ދިޔައެވެ. އޭނާ އިށީންފަހުން އަހަންނަކަށް ނޭވައެއް ލާނެ ހަނދާނެއް ވެސް ނެތެވެ. އެއީ އޭނާގެ ރީތިކަމުން ބާވައެވެ. ނުވަތަ އެނޫންވެސް އެހެން ސަބަބެއް ބާވައެވެ. އެކަމާ އަހަރެންނަކަށް ވިސްނާނެ ވަގުތެއް ވެސް ނުވިއެވެ. އެއީ މިއަދު ފެރީ އައިސް ގަމަށް ލެފީ އެހެން ހުރިހާ ދުވަހަކަށް ވުރެން އަވަހަށް ކަމަށް ވާތީއެވެ.\nއެ ޕަރީއެއް ކަހަލަ އަންހެން ކުއްޖާ އަހަންނަކަށް އެއްވެސް ސަމާލުކަމެއް ނުދެއެވެ. އެކަމު އޭނާ ދޭންވީ ކޮން ސަމާލުކަމެއް ހެއްޔެވެ؟ ވިޔަސް އަހަރެން މިހާވަރަށް މިހާ އަވަހަށް މިހާ ކުޑަ ހިނދުކޮޅަކުން އޭނާއަށްޓަކާ ފިދާ މިވީ ކީއްވެ ބާވައެވެ.\nއަހަރެން ފޭބީ އެންމެ ފަހުންނެވެ. ފެރީ ކައިރިކޮށްލިއިރަށް އޭނާ އަވަހަށްގޮސް ފާލަމަށް އަރާފައި ދަބަހުން ނެގި އަވި އައިނު އަޅައި އެރީތި ލޯ ފޮރުވާލިއެވެ. ނުހަނު ބާރަށް ހިނގާފައި ގޮސް އޮބާލިއެވެ. އަހަރެން ފާލަމަށް އަރަން ގޮސް ނާރާ ބަލަން ހުރެވުނީއެވެ. އަހަރެން އެރީ ފެރީ ނައްޓާލަން ވެގެން ފަޅުވެރިޔަކު އިޝާރާތެއް ކޮށްލީމައެވެ.\nއަހަރެން އެދުވަހަކު މީދުއަކަށް ނުދަމެވެ. އަހަރެން އަންނަނީ ޝޯ އޮންނަ ދުވަހުގެ ހެނދުނުއެވެ. އެނބުރި ދަނީ އޭގެ އަނެއް ދުވަހުގެ ހެނދުނުއެވެ.\nއަހަރެން ފުރަން ގޮސް ހުރީ އޭނާ ފެރީއިން ފައިބާތަން ބެލުމަށެވެ. ވިޔަސް އެދުވަހަކު އަހަންނަކަށް އޭނާއެއް ނުފެނުނެވެ. އަހަރެން މާޔޫސް ވިއެވެ. އެއީ އޭނާ ފެނުނީއްސުރެން އޭނާގެ ސޫރަ ދެކެން ބޭނުންވެފައިވާ ވަރުންނެވެ. މުޅި ރޭނގަނޑު އޭނާގެ ޚިޔާލުތަކުގެ ތެރެއަށް އަހަރެން ޣަރަގު ވެފައިވާ ކަމުންނެވެ.\nމުޅި ހަފްތާ ދިޔައީ އެނާ ނުފެނިއެވެ. އަހަރެންނާ ޖެހިގެން ހުންނަ ގޮނޑި ހުރީ ހުސްކޮށެވެ. އަހަރެންގެ ގިޓާ އެގޮނޑީގައި ބެހެއްޓީމެވެ.\nއެއީ އޭގެ އެއްހަފްތާގެ ފަހެވެ. އަހަންނަށް އެދުވަހު އާދެވުނީ ތަންކޮޅެއް ލަހުންނެވެ. ކުޑަކޮށް ވިއްސާރަވީމާ މާގަދަޔަށް ނިދުނީއެވެ. އަހަރެން އަވަސް އަރުވާލާފައި އައިއިރު ފެރީވަނީ ގާތްގަނޑަކަށް ފުރިފައެވެ. އަހަރެން އެރުމާއއެކު ނައްޓާލިއެވެ. އަހަރެން ބަލައިލިއިރު އަހަރެން އިންނަ ގޮނޑިޔާ ޖެހިގެން ހުރި ގޮނޑީގައި އެއްކަލަ އަންހެން ކުއްޖާ އެބައިނެވެ. އަހަރެން އިންނަ ގޮނޑި ހުރީ ހުސްކޮށެވެ. އެއީ އަހަންނަށް ރިޒާވް ކޮށްފައިވާ ގޮނޑިއެއްހެން ހީވާފަދައިންނެވެ. އަހަރެން އައިސް އިށީނީ އެގޮނޑީގައެވެ. އެއީ އަހަރެންނަށް އެންމެ ހިތްގައިމު ގޮނޑިވެސް މެއެވެ.\nއަހަރެން އިށީންނަން އެކުއްޖާ ތަންދެއްކިއެވެ. އަދި ކުޑަކޮށް ހީނލިހެން ވެސް އަހަންނަށް ހީވިއެވެ. އެހެންނަމަވެސް އިސްވެ އެއްޗެއް ބުނާކަށް އަދިވެސް އަހަންނަކަށް ނުކެރުނެވެ. އަމިއްލައަށް ތައާރަފުވާނެ ހިތްވަރެއްވެސް އަހަރެންގެ ކިބަޔަކު ނެތް މެއެވެ.\n“ކޮން މިއުޒިކް ގުރޫޕެއް؟” ފެރީ ލަފަން ކައިރިވެފައި ހުއްޓާ އޭނާ އަހަރެން ކުރެން އަހާލިއެވެ. “\n“އެންޓައިރިސް” އަހަންނަށް ބުނެވުނު ގޮތްވެސް ނޭނގުނެވެ. “އަހަންކީ ޒާހިދު. ލީޑް ގިޓަރިސްޓް.” އަހަރެން އަވަހަށް ބުނެލީމެވެ.\n“ޕަރީދާ” އޭނާގެ ނަން ބުނެލިއެވެ. “އަހަރެންވެސް މިއުޒިކަށް ލޯބިކުރަން.”\nއަހަރެމެންގެ ރައްޓެހިކަން ފެށުނީ އެހާހިސާބުންނެވެ.\nޕަރީދާ އުޅެނީ ހަންކެޑެ ހޮލިޑޭސްގައެވެ. އެހެންކަމުން އަހަންނާ ދިމާވަނީ ހަފްތާއަކު ތިން ދުވަހުއެވެ. އެއިން ކޮންމެ ދުވަހަކުވެސް އަހަރެމެން ދެމީހުން ފެރީއަށް އަރަނީ އެކުގައެވެ. އަހަރެމެން އެއަށްފަހު ތިބެނީ ޖެހިޖެހިގެންނެވެ. ދައްކާނެ ވާހަކަ ހުހެއްވެސް ނުވެއެވެ. މިހާރު ދެމީހުންނަކީވެސް ފެރީގެ ބައިވެރީންނެވެ.\nއެވަރުންވެސް އޭނާގެ ފޯން ނަމްބަރު ދޭށޭ އަހާނެ ހިތްވަރެއް އަހަރެންގެ ނެތެވެ. އަދި އޭނާ ހުސްކަމެއްވެސް ނޫންކަމެއްވެސް ނޭނގެއެވެ. ފެރީގައި ތިބެގެން އޭނާ ދައްކަނީ އަބަދުވެސް މިއުޒިކްގެ ވާހަކައެވެ. އެހެންނަމަވެސް އަހަރެން ދައްކަން ބޭނުންވަނީ ލޯބީގެ ވާހަކައެވެ.\nފެރީގައި ތިބޭ އިރު އެހެން މީހުންނަށް ފެންނަނީ އަހަރެމެން ދެމީހުންނަކީ ދެ ލޯބިވެރީންގެ ގޮތުގައެވެ. އެހެންނަމަވެސް ހަގީގަތް އެނގޭނީ އަހަރެމެން ދެމީހުންނަށެވެ. އެއީ އަހަރެންގެ އެންމެ ބޮޑު އުންމީދުކަމުގައި ވީނަމަވެސް އެފަދަ ލަފްޒެއް އަހަރެންގެ ދުލުން ބޭރު ކުރާކަށް ހިތްވަރު ތަނެއް ނުދެއެވެ.\nއެއީ ވިއްސާރަ ދުވެހެކެވެ. އަހަރެން އިނީ ޕަރީދާ އާދޭތޯ ބަލަބަލައެވެ. އޭނާއާ ނުލާ ފެރީ ފުރާފާނެތީ ކަންބޮޑުވެފައެވެ. އެހެން އިންދާ އަހަންނަށް ފެނުނީ ޕަރީދާ ޒުވާން ފިރިހެނަކާއެކު ކުޑައެއްގެ ދަށުގައި ދުވަމުން ކަހަލަ ގޮތަކަށް އަންނަތަނެވެ. އަހަރެންގެ ހިތުން ވިންދެއް ވެއްޓުނީ އެވަގުތު އެވެ. އެނާ ޕަރީދާ ފެރީއަށް އަރަންދެން ނުހަނު ގައިގޯޅިކޮށް ހުއްޓާ ފެނުމުންނެވެ. ހުއްޓެވެ. ފެރީއަށް އެރުވުމަށް އޭނާ އެހީތެރިވި ގޮތުންވެސް މެއެވެ. އެއީ އަހަރެންގެ ހިތަށް ގުގުރާފައި ހޮނު އެޅި ވަގުތުއެވެ.\nއެދުވަހު އޭނާ އައިސް އިށީނީވެސް އެހެން ގޮނޑިއެއްގައެވެ. އެއީ އަހަންނާ ޖެހިގެން ހުރި ގޮނޑިއަށް އޭރު އެހެން އަންހެން ކުއްޖަކު އައިސް އިނީމައެވެ.\nމިއައި ކުއްޖާއަކީ ޝަބާނާއެވެ. އޭނާ އަހަރެން ރަނގަޅަށް ދަނެއެވެ. އަދި އަހަރެންމީ އެންޓައިރީސްގެ ގިޓަރެސްޓެއް ވީމާ ނިކަން އަވަހަށް ގުޅާލަން އުޅެގެންފިއެވެ. އަހަރެން އެއްޗެއް ނުބުންޏަސް އެތައް ވާހަކައެއް ދެއްކިއެވެ. އަދި ރާޅާއެކު ފެރީ ހަލުވާލާ ކޮންމެ ފަހަރަކު އޭނާ އަހަންނާ ގާތަށް ޖެހިލައެވެ. އަދި އޭނާގެ ބޯ އަހަރެންގެ ކޮނޑުގައި އަޅުވާލައެވެ.\nޕަރީދާގެ ނުރުހުމުގެ ނަަޒަރު ފުރަތަމަ އަހަންނަށް އަމާޒުވީ ދުވަހަކީ އެއީ އެވެ. އެހެންނަމަވެސް ޕަރީދާ ކުރީ ދުވަހު އެހެންމީހަކާއެކު ފެނުނު ގައިގޯޅިކަމުގެ ސަބަބުން އަހަންނަކަށް ޕަރީދާ ހުސްކަމެއް ޔަގީނެއް ނުވިއެވެ. އަހަރެންނާ ޝަބާނާ އަކާވެސް އެފަދަ ގުޅުމެއް ނެތްމެއެވެ. އެކަމަކު ޝަބާނާގެ ހުރިހާ ހަރަކާތަކުން އަހަންނަށް ޝަބާނާ ވަނީ މިލްކުވެފައިކަން ހާމަވަމުން ދިޔައެވެ.\nދެން އައީވެސް ހަމަ އެފަދަ ތޫފާނީ ދުވަސްކޮޅެކެވެ. ޕަރީދާ ފެރީއާ ހަމަޔަށް ކޮންމެ ދުވަހަކުވެސް އަންނަތަން ފެންނަނީ އެމީހާއާއެކު ކާރުގައެވެ. އަދި ޕަރީދާއާއެކު އެމީހާ އައިސް ޕަރީދާ ފެރީއަށް އެރުމުމަށް އެހީތެރިވެދެއެވެ. މިއީ އަހަރެންނަށް ނުކުރެވި ދޫކޮށްލެވިފައިވާ ކަމެކެވެ. މިއީ އަހަރެންގެ އިހުމާލުން ކަމަށްވެސް މިހާރު ހިތަށް އަރައެވެ.\nޝަބާނާ ކޮންމެ ގޮތަކުންވެސް އަހަރެން އަންނަ ގަޑިޔަށް ފެރީއަށް އާދެއެވެ. އޭނާ އަހަރެންގެ ނަމްބަރު ހޯދައިގެން ގުޅާހަދައެވެ. އަދި އަހަރެން ނުގުޅާކަމުގެ ޝަކުވާ ކުރެއެވެ. އަހަރެން ގުޅާނީ ކިހިނެއް ހެއްޔެވެ؟ އަހަރެންގެ ހިތް އޮންނަނީ އަބަދުވެސް ޕަރީދާއާ އެކުގައެވެ.\nއެއީ ދިގުލައިގެން ދިޔަ ވިއްސާރަ މޫސުމެވެ. އެދުވަހު ކަނޑުވެސް ވަރަށް ގަދައެވެ. އާދައިގެ މަތީން ޝަބާނާ އިނީ އަހަންނާ ޖެހިގެންނެވެ. އަހަރެންގެ ގައިތެރެއަށް ވަދެ ކަހަލަ ގޮތަކަށެވެ. އޭނާގެ ރައްކަލަކީ އަހަރެންހެން ހީވާ ފަދަ ގޮތެއްގައެވެ.\nއަހަރެންގެ ކުރިމަތީގައި ހުރި ގޮނޑިއެއްގައި ޕަރީދާއާއި އެޒުވާނާ ތިއްބެވެ. އެހެންނަމަވެސް ޕަރީދާ އޭނާގެ ހިމާޔަތަކަށް ނުވަދެއެވެ. އޭނާގެ ހަރަކާތުން ޕަރީދާއަށް ރައްކާތެރިކަން ދޭން އުޅޭހެންވެސް ހީވެއެވެ. އެކަމަކު ޕަރީދާ އޭނާގެ ހިމާޔަތަކަށް ނުވަދެއެވެ. ޕަރީދާ ޝަބާނާއަށް ވުރެން ކަނޑަށް ގަދައީ ކަމަށް ވެދާނެއެވެ.\nއެއީ ފެރީގެ އިންޖީނު ހުއްޓުނު ވަގުތެވެ. އެއާއެކު ފެރީ ވަރަށް ބޮޑަށް ހަލުވައިގެން ފިއެވެ. ވަށައިގެން އޮތީ އުދަރެސް ބެދިފައެވެ. ދެވޭ ނުދެވޭ ހިސާބެއް ނޭނގެއެވެ. ފެރީ ކޮންމެވެސް އެއްޗެއްގައި ޖެހުނު އަޑު އިވުނެވެ. އަދި އެއާއެކު ފެރީ ދިޔަވެ އަޑިޔަށް ދާން ފަށައިފިއެވެ.\nއެވަގުތު ވަށައިގެން އިވެމުން ދިޔައީ ރުއިމާއި ހަޅޭލެވުމުގެ އަޑުފަށްގަނޑެވެ. ޝަބާނާ އަހަރެންގެ ގައިގައި ބެއްދި ގޮތަށް ދުލެއް ނުކުރެިއެވެ. އަހަންނަށް ފުންމާލެވޭކަށް ވެސް ނެތެވެ. ފަތަން ނުދަންނަ މީހަކު ގައިގައި އެލިގެން އޮވެއްޖެ ނަމަ ކިތަންމެ މޮޅު ފެތުންތެރިޔަކުވެސް ދާނީ އަޑިޔަށްކަން އަހަންނަށް އެނގުނެވެ.\nޕަރީދާ ފުންމާލީ އަހަރެން ބަލަން ހުއްޓައެވެ. އެހެންނަމަވެސް އޭނާގެ އެކުވެރިޔާއަކަށް ފުންމައެއް ނުލެވުނެވެ. އޭނާއަކަށް ފަތާކަށް ނޭނގެއެވެ. އަހަރެން ކޮންމެވެސް ގޮތަކުން ލައިފް ޖެކެޓެއް ދަމައިގަނެ ޝަބާނާ ގައިގައި އެޅުމުމަށްފަހު އޭނާ ބޭލުވީމެވެ. އޭރު އިތުރު ލައިފް ޖެކެޓެއް ނަގަން އުޅެވޭނެ ފުރުސަތެއް ނެތެވެ. ފެރީ ފެތިއްޖެއެވެ.\nކޮންމެ މީހަކު ވެސް އެމީހަކަށް ޖެހުނު ގޮތަކަށް ސަލާމަތްވެވޭތޯ ބަލަމުން ދިޔައީ އެވެ. އެވަގުތު ޕަރީދާ އަހަރެންގެ ގިޓާ އެއްއަތުން ހިފަހަށްޓައިގެން ފަތާފައި އައެވެ. ޝަބާނާ އޮތީ ތަންކޮޅެއް ދުރުގައެވެ. އޭނާ އައިސް ބުންޏެވެ. “ ރާޝިދަށް އެހީތެރިވެދީ. އެއީ އަހަރެންގެ އޮފީހުގެ ފްރެންޑެއް.”\n“އޮފީސް ފްރެންޑެއް؟ “ އަހަރެންނަށް އަހާލެވުނެވެ. “ އަހަރެން ހީކުރީ...”\n“ހައްތާވެސް ނުބައި ހީ . “އަހަރެންވެސް ހީކުރީ...”\n“ތިއީ ކުށް ހީއެއް. “ އަހަރެން ބުނީމެވެ. “އަހަރެންގެ ލޯތްބަކީ ޕަރީދާ. “\n“އަހަރެންގެ ލޯތްބަކީ ޝިނާޒް.” އޭނާވެސް ބުނެލިއެވެ.\nއަހަންނާ ޕަރީދާގެ މަސައްކަތުން ރާޝިދަށް އަރާ އޮވެވޭނެ ފިލާގަނޑެއް ހޯދައިދިނީމެވެ. އޭރު ކޮންމެވެސް އެހެން މީހަކު ޝަބާނާއަށް އެހީތެރިވަމުންދާ ތަން ފެނުނެވެ.\nރެސްކިއު ލޯންޗް އަންނާކަށް ގިނަ އިރެއް ނުނެގިއެވެ. އެހެންނަމަވެސް މިވަގުތު އަހަންނާ ޕަރީދާ ތިބީ އެކަކު އަނެއްގެ ކިބައިން “ރެސްކިއު” ލިބިގެންނެވެ. އަހަރެމެން އެލޯންޗަށް އަރާކަށް ބޭނުމެއް ވެސް ނުވިއެވެ.\nލޯންޗުން މީހުން ސަލާމަތްކުރަން ދެބުރެއް އަޅަން ޖެހުނެވެ. އަހަރެމެން ދިޔައީ ފަހު ބުރުގައެވެ. އޭރުވެސް ދައްކަން ހުރިވާހަކަ ތައް ނުނިމެއެވެ. ކުރެވުނު ކުށްހީތަކާ މެދުގައެވެ. މިއުޒިކާ ބެހޭގޮތުންނެވެ. ދެމީހުންގެ މާޒީގެ ވާހަކަތަކެވެ. އެއީ އަހަންނަށް އަނެއްކާވެސް އާލޯތްބެއް ލިބުނު ދުވަހެވެ. ޢަރަގުވަމުންދިޔަ އަހަރެންގެ ހަޔާތަށް އާ އުންމީދަކާ އާ ދިރުމެއް ލިބިގެން ދިޔައީ އެދުވަހުއެވެ.


Naifaruge ummeedhee footboalhah kulhun therin\nނައިފަރުގެ އުންމީދީ ފުޓްބޯޅަ ކުޅުންތެރިން\nއަހުނަފްއާއި ތިބްޔާނަކީ ނައިފަތަށް އާ ދެނަމެއް ނޫނެވެ. ފުޓްބޯޅާއިގެ މައިޒާނުގައި މި ދެކުޅުން ތެރިންނަކީ ވެސް ފާހަގަ ކޮށްލެވޭ ދެ ކުދިންނެވެ. އެޕެކްސް ކްލަބަށް ނިސްބަތްވާ މި ދެކުޅުންތެރިންނަކީ އުމުރުން ވަރަށް ޅައިރުންސުރެވެސް ފުޓްބޯޅަ ކުޅެމުން އަންނަ ދެކުދިންނެވެ.\nއެޕެކްސް ކްލަބަކީ ނައިފަރު ސްކޫލްގެ ހެލްތު އެންޑް ޕީއީ ޓީޗާރ އަބްދުﷲ އަދީލްއަށް ނިސްބަތްވާ ކްލަބެކެވެ.\nއަދީލްއަކީ ނައިފަރަށް އުފަން ޒުވާނެކެވެ. ފެށުނީސްސުރެ އަދި އަދަށް ދާންދެންވެސް ފުޓްބޯޅައަށް ހާއްސަ ޝައުގުވެރި ކަމެއް ދެމުން އަންނަ މީހެކެވެ. ފުޓްބޯޅަ ދަނޑުން އަދީލް ކުޅުންތެރިޔެއްގެ ސިފައިގައި ފެނިގެން ނުދިޔަ ނަމަވެސް އަދީލް އަކީ ފާހަގަ ކޮށްލެވޭ ކޯޗެކެވެ. ރަށުގެ ގިނަބަޔަކަށް އާ ނަމަކަށް މިނަން ވެގެން ނުދާނެއެވެ. ކުޑަކުދިންނާއި ރަށުގެ ޒުވާނުންގެ ލޯތްބާއި ގަދަރު ލިބިފައިވާ މީހެކެވެ.\nއަދީލް ކުޅިވަރުގެ މައިޒާނުގައި ވިދާލީ އެޕެކްސް ސްޕޯޓްސް އެކަޑަމީގެ ނަމުގައި އެކަމީއެއް ހިންގަން ފެށި ހިސާބުންނެވެ. ނައިފަރަކީ ފެށުނީސުރެވެސް ފުޓްބޯޅައަށް ލޯބި ކުރާ ރަށެކެވެ. ކުދި ބޮޑު އެންމެން ފުޓްބޯޅަ ކުޅުމަށް ފޯރި ހުންނަ ރަށެކެވެ. ކޮންމެ ދުވަހެއްގެ ހަވީރު ފުޓްބޯޅަ ދަނޑު ފެންނާނީ ފުރިފަ ވާ ތަނެވެ. ޒުވާން ކުދިންނާއި ކުޑަ ކުދިންނެވެ. ބަޔަށް ބަހައިގެން އެއްވެސް ޕްރެކްޓިސް އަކާއި ނުލާ ހުސްބޯޅަ ތަޅަމުން ގެންދާތަނެވެ. އެއްބަޔަކު ބޫޓްގައި ތިބިއްޔާ އަނެއްބަޔަކު ތިބޭނީ ބޫޓަކު ނޫނެވެ. ފުޓްބޯޅާގެ އެއްވެސް އުސޫލަކާއި ގަވާއިދަކަށް ބެލުމެއް ނޯވެއެވެ. ނަމަވެސް މިއީ މާޒީއެވެ.\nމިގޮތުން ފުޓްބޯޅަ ކުޅުމުގައި ހާއްސަ ކޮށް ކުޑަކުދީންނަށް ބޮޑު އިންގިލާބެއް ގެނެސްދިން އެއްމީހެއްގެ ގޮތުގައި އަދީލް ފާހަގަ ކޮށްލެވިގެން ދާނެޔެވެ. އެއީ އަދީލް އެޕެކްސް ސޯޕްޓްސް އެކަޑަމީ ފެށި ހިސާބުންނެވެ.\nމި އެކަޑަމީ ފެށީ ކުޑަ ކުދިންނަށް އަމާޒު ކޮށްގެންނެވެ. ހިލޭ ސާބަހަށް ކުރާ ކަމަށް ވުމާއެކު ގިނަ ކުދިންތަކެއްގެ ލޯތައް މި އެކަޑަމީއަށް އަމާޒު ވެގެން ދިޔައެވެ. ނަތީޖާއެއްގެ ގޮތުން ގިނަ ކުދިން ތަކެއް މި އެކަޑަމީއަށް އަންނަން ފެށިއެވެ.\nމިގޮތުން ފުރަތަމަ އެކަޑަމީ ބާއްވާން ފެށީ ކޮންމެ ހުކުރު ދުވަހަކާއި ހޮނިހިރު ދުވަހެއްގެ ހެނދުނެވެ. މަދުރަސާ ބަންދު ޗުއްޓީ ދެދުވަސް ކަމުގައި ވީނަމަވެސް ގޭގައި ނިދާކަށް މިކުދިން ނުތިބެތެވެ. ޕްރެކްޓިސް ގަޑި ފެށެން ވާއިރަށް ދަނޑުގައި ތިބެޔެވެ. މިކަމުންވެސް ފެނިގެން މިދަނީ ނައިފަރުގެ މި ތުއްތު ކުދިންވެސް ފުޓްބޯޅައަށް ދޭ ޝައުގުވެރިކަމެވެ.\nޕްރެކްޓިސް އޮންނަ ކޮންމެ ދުވަހަކުވެސް އެކި އެކި ޕްރެކްޓިސްތައް ޖައްސައެވެ. އަދި ދުވަހަކަށް ވުރެ ދުވަހެއް ޕްރެކްޓިސްތައް އުނދަގޫ ކުރަމުން ގެންދިޔައެވެ. އަދި ކޮންމެ ދުވަހަކުވެސް ޕްރެކްޓިސް ނިންމާލުމުގެ ކުރިން ކުދިން ލައްވާ ދެބަޔަށް ބަށްސުވައިގެން މެޗެއް ކުޅުއްވައެވެ.\nދުވަސްތައް ފާއިތުވަމުން ގޮސް ރަށުގައި ފުޑްސަލް ދަނޑެއް އެޅުނެވެ. އަދި ރަށުގެ ބޮޑު ދަނޑުގައި ޓާފްއެޅުނެވެ. ފުޑްސެސް ދަނޑު އެޅުމާއި އެކީ "ސެންސް" ޖަމިއްޔާ އިން އިސް ނަގައިގެން ފުޓްބޯޅަ މުބާރާތެއް އިންތިޒާމް ކުރެވުނެވެ. "ކުރުކުޗޫނާ" ގެ ނަމުގައި މި ބާއްޥާ މުބާރާތް ކޮންމެ އަހަރެއްގެ ވެސް ފިތުރު އީދުގައި ބޭއްވިގެން ދެޔެވެ. މިއީ މި މުބާރާތްބޭއްވެގެން ދާތާ6ވަނަ އަހަރެވެ.\nމި މުބާރާތުގައި ގިނަ ޓީމް ތަކެއް ބައިވެރިވެއެވެ. އަތޮޅު ތެރެޔަށް ހުޅުވައިލައިގެން ބާއްވާ މި މުބާރާތުގައި ރަށުން ބޭރުގެ ޓީމުތައްވެސް ބައިވެރި ވުމަށް ވަނީ ފުރުސަތު ހުޅުވާލާފައެވެ. ގިނަ ޒުވާނުންތަކެއް މި މުބާރާތުގެ ސަބަބުން ފުޑްސެލް އަށް ޝައުގުވެރި ވެގެން ދިޔައެވެ.\nއަދީލް އެކަޑަމީ ކުރިޔަށް ދާތާ ދުވަސް ކޮޅެއް ވެއްޖެއެވެ. ކުދިންގެ ކުޅުން ރަނގަޅުވެ، ކުޅުމުގެ ތެރޭގައި ޕްރެކްޓިސް ތަކުގެ ނަތީޖާތައް ފެންނަން ފެށި އެވެ.\nއަދީލް މިމުބާރާތުގައި އެޕެކްސްގެ ނަމުގައި ޓީމެއް ބައިވެރި ކުރިޔެވެ. އެހެން ނަމަވެސް މިކުދިން ނެއް ނޫނެވެ. އެއީ ޒުވާން ޓީމެވެކެވެ.\nކުދިންގެ ކުޅުން ރަނގަޅުވެގެން ދާން ފެށިއެވެ. ޖެހިގެން އައި އަހަރު ގެ މުބާރާތަށް ޓީމްތައް ރަޖިސްޓަރ ކުރުމަށް އިއުލާނު ކުރެވިގެން ދިޔައެވެ. އަދީލް މިފަހަރު އެކަޑަމީ ހިންގަމުން އައި ކުޑަ ކުދިންގެ ޓީމެއް ނެރެން ގަސްތުކުރިޔެވެ. ހަމަ އެޔާއެކު ކުރިން އަހަރު ނެރުން ބޮޑު ޓީމްވެސް ނެރުނެވެ.\nމި މުބާރާތުގައި އެހާ ހަގު އުމުރުގެ ކުދިންތަކަކަށް ކުޅެލަން ލިބުމަކީ އެކުދިން ލިބިގެން ދިޔަ ވަރަށް ރަނގަޅު ފުރުސަތެކެވެ. ހަމަ އެޔާއެކު ގިނަ ބަޔެއްގެ ޝައުގުވެރިކަން ވެސް އެކުދިންނަށް ހުއްޓިގެން ދިޔަކަމެކެވެ. ކިތަންމެ ގިނަ ގޯލުގެ ތަފާތުން ބަލިވިނަމަވެސް އެކުދިން ދަނޑުމަތީގައި ދެއްކީ ތަފާތު ރީތި ކުޅުމެކެވެ. ސަޕޯޓަރުން މެނދުކެޑު މެއްނެތި މިކުދިންނަށް ސަޕޯޓް ކުރަމުން ދިޔައެވެ. އަދި މިކުދިން ކުރި ހިތްވަރަށް ސާބަސް ކިޔެވެ.\nމިކުދިން މިގޮތަށް މުބާރާތްތަކުގައި ބައިވެރި ކުރަމުން ގެންދިޔައެވެ. އަދި ހަމަ އެޔާއެކު ޕްރެކްޓިސްތަށްވެސް ވެސް މެދު ކެނޑުމެއް ނެތި ކުރިޔަށް ގެންދަމުން ދަމުން ދިޔައެވެ. ނަތީޖާއަކަށްވީ އެކުދިންގެ ކުޅުމުގެ ފެންވަރު ރަނގަޅުވުމެވެ. ހަމަ އެޔާއެކު ކިތަންމެ ބޮޑެތިބަޔަކާއި އެކު ކުޅެން ޖެހުނަސް ގަންނަ ބިރު ކެޑިގެން ދިޔުމެވެ. އެކި އެކުޅުތައް ދަސްވެ، ތަޖްރިބާތަކެއް ކުރެވިގެން ދިޔުމެވެ. މި މުބާރާތަށް ފަހު ޓީމްގެ ބައެއް ކުޅުންތެރިން މުޅި ރަށުތެރެޔަށް ވިދާލިޔެވެ. ތިބްޔާން ( ތިބޫ)، އަހުނަފް (އަހޫ)، އާދީ، އަނޫފް (ގަނޫ)، މާދިން އަދި ޝަރޫފްއަކީ ފުޓްބޯޅާއިގެ މައިދާނުގައި މިހާރު ގިނަ ބަޔަކަށް އެގޭނޭ ކުދިންނެވެ.\nމިކުދިންގެ ތެރެއިން ޓީމް ކެޕްޓަން އަހުނަފް (އަހޫ) އެމްވީޓީވީއަށް އަށް ދިން އިންޓަވިއު އެއްގައި ބުނެފައި ވަނީ އޭނާވެސް ވަރަށް ޅަ އުމުރެއްގައި ފުޓްބޯޅަ ކުޅެންފަށާއި ފައިވާ ކަމަށާއި ފުރަތަމަ ފެށީރު ފުޓްބޯޅަ ކުޅެން އަރާ ބޫޓް އެއްޗެހި ހޯދުމަށް ގިނަ ދަތިތަކާއި ކުރިމަތި ލާންޖެހުން ކަމަށެވެ. އަދި މިހާ ހިސާބަށް އައުމަށް ވަރަށް ހިތްވަރު ކުރިކަމަށާއި މިފުރުސަތުގައި ފުރަތަމަވެސް މިހާ ހިސާބަށް ގެނެއުމަށް ޓަކާއި އަދި ފުޓްބޯޅަ ކުޅުންތެރިޔަކަށް ހަދަން އެންމެ މަސައްކަތް ކޮށްދެއްވި "އަދީލް ސާރ" އަށް ވަރަށް އިހްލާސްތެރިކަމާ އެކު ޝުކުރު ދަންނަވާކަމަށް އޭނާ ބުނެފައިވެޔެވެ. ހަމަ އެޔާއެކު އާއިލާގެ ފަރާތުންނާއި ރައްޓެހިންގެ ފަރާތުން މެދުކެނޑުމެއްނެތިލިބެމުންދާ ހިތްވަރަށާއި ސަޕޯޓަށް ފަށްފަށުން ޝުކުރު ދަންނަވަން ކަމުގައިވެސް އޭނާ ބުނެފައިވެއެވެ. ނިންމާލަމުން އަހޫ ބުނެފައިވަނީ " ފުޓްބޯޅަ ކުޅުމުގައި ދެމި ހުންނާނެ ކަމަށާއި، ފުޓްބޯޅަ ކުޅުމުގައި ދެވެން އޮތް އެންމެ އުސް ހަރުފަތަށް ވާސިލް ވުމަށް ކުރަން ޖެހޭ ހުރިހާ ކަމެއް ކުރަން މިހުރީ ތައްޔާރަށް ކަމުގައެވެ. "\nނައިފަރުގަ ފުޓްސަލްދަނޑު އެޅިފަހުން އަދި6އަހަރެއްނުވޭ!\nފޫޅު ދިގު މަރިޔަނބު\nފާހަގަ ކޮއްފަވާ ދެކުޅުންތެރިން ކަހަލަ މޮޅު އެހެން ކުޅުންތެރިންވެސް ތިކްލަބްގަ ތިބޭ! ދެން ލަލަލާ!\nފުޑުސަލް ތަ ނޫނީ ފުޓްސަލް ތަ؟


SunOnline: PSG aky akhlaag neih kulhuntherinnah marhabaa kiyaa club eh: Di Canio\nޕީއެސްޖީއަކީ އަހުލާގު ނެތް ކުޅުންތެރިންނަށް މަރުހަބާ ކިޔާ ކުލަބެެއް: ޑި ކާނިއޯ\nޢަބްދުﷲ އައިމަން 12 Sep 2019, 10:11\nއިންޓަ މިލާން ދޫކޮށް ޕީއެސްޖީއަށް ބަދަލުވި މައުރޯ އިކާޑީ --- ފޮޓޯ// ޕީއެސްޖީ\nއިންޓަ މިލާނަށް ކުޅެމުން އައި މައުރޯ އިކާޑީ، ޕީއެސްޖީއަށް ބަދަލު ވުމަކީ މީހަކު ހައިރާންވާން ޖެހޭ ވަރުގެ ކަމެއް ނޫން ކަމަށާއި އެކުލަބަކީ އަޙްލާގެއް ނެތް ކުޅުންތެރިންނަށް ހާއްސަ ކުލަބެއް ކަމަށް ކުރިން ޔުވެންޓަސްއާއި ނަޕޮލީ އަދި އިންޓަ މިލާނަށް ވެސް ކުޅުނު ޕައުލޯ ޑި ކާނިއޯ ބުނެފި އެވެ.\nނިމިގެންދިޔަ ޓްރާންސްފާ ޑެޑްލައިން ހަމަވާން ގާތް ވެފައި ވަނިކޮށް ހިނގާދިޔަ އެންމެ ބޮޑު އެއް ޓްރާންސްފާ އަކީ އިންޓަ މިލާންގެ ކެޕްޓަން ކަން ކުރަމުން އައި އިކާޑީ ޕީއެސްޖީއަށް ލޯނުގެ އެއްބަސްވުމުގެ ދަށުން ބަދަލުވި ބަދަލު ވުމެވެ. އަދި މިހާރު ފެށިފައިވާ ސީޒަން ނިންމާފައި ޕީއެސްޖީން އިކާޑީ ކުލަބުގައި ބަހައްޓަން ބޭނުން ނަމަ އިންޓާއަށް ދައްކަން ޖެހޭނީ އެންމެ 70 މިލިއަން ޕައުންޑްގެ އަގެކެވެ. އެއީ މިހާރުގެ ޓްރާންސްފާގެ އަގުތަކާ ބަލާއިރު ނިސްބަތުން ކުޑަ އަގެކެވެ.\nއިކާޑީ މިފަހަރުގެ ސީޒަނުގައި އިންޓާއިން ނުފެންނާނެ ކަން ގިނަބަޔަކު ޔަގީންކޮށްގެން ތިބި ނަމަވެސް އެންމެން ވެސް ހީކުރީ އޭނާ ބަދަލު ވާނީ ޔުވެންޓަސް ނުވަތަ ލާޒިއޯއަށް ކަމަށެވެ. އިކާޑީއާއި އިންޓަ މިލާނާއި ދެމެދު ފަހަކަށް އައިސް ގިނަ މައްސަލަތަކެއް ޖެހިފައިވާ އިރު އިކާޑީ ގެ އެޖެންޓަކަށް ހުންނަ އޭނަގެ އަންހެނުން ވަންޑާ ނާރާ ވެސް ވަނީ އިންޓަ މިލާނަށް ގިނަ ފާޑު ކިޔުންތަކެއް ކިޔާ ކުލަބުގެ އަގުވައްޓާލަން މަސައްކަތްކޮށްފަ އެވެ.\nއެހެންކަމުން އިންޓާއިން ރައްދުގައި ވަނީ އިކާޑީ އަތުން ކެޕްޓަންކަން އަތުލައި ގިނަ މެޗުތަކުގައި ބެންޗް ކޮށްފަ އެވެ. އަދި އޭނާއާ ކުލަބާއި ޖެހިފައި އޮތް ބޮޑު މައްސަލަ ގަނޑަށް ހައްލެއް ނުލިބި ގިނަ ދުވަސްތަކެއް ވެގެން ދިޔަ އިރު ވެސް އިކާޑީ ވަކި ގޮތެއް ނުނިންމުމުން އެ ކުލަބަށް ސަޕޯޓް ކުރާ ގިނަ ބަޔަކު ތިބީ އޭނާ ދެކެ ހިތްހަމަ ނުޖެހިފަ އެވެ.\n"އިކާޑީ ޕީއެސްޖީއަށް ބަދަލު ވުމަކީ ހައިރާންވާން ޖެހޭ ވަރުގެ ކަމެއް ނޫން. އެ ކުލަބަކީ އަޙުލާގެއް ނެތް ކުޅުންތެރިންނަށް މަރުހަބާ ކިޔާ ކުލަބެއް،" އިންޓަ މިލާންގެ ކުރީގެ ތަރި ޑި ކާނިއޯ ބުނެފައިވެއެވެ.\nއޭނާ ބުނީ އިންޓަ މިލާންގެ ކޯޗު ކާލޯ އެންޗެލޯޓީއަށް އެފަދަ އަޙުލާގު ނެތް ކުޅުންތެރިއަކު ބޭނުން ނުވާ ކަމަށެވެ. އަދި ކުލަބުގެ އަގުވައްޓާލަން އޭނަގެ އެޖެންޓް އަނބިމީހާ ދެއްކި ހަގީގަތެއް ނެތް ވާހަކަތަކާ ދެކޮޅަށް އިކާޑީއަށް އެއްޗެއް ބުނަން ނުކެރުމަކީ އޭނާގެ ފިނޑިކަން ކަމަށާއި އިންޓަ މިލާނަކީ އެކަހަލަ ފިނޑި ކުޅުންތެރިންނަށް ޖާގަ އޮތް ކުލަބެއް ނޫންކަން ޑި ކާނިއޯ ވަނީ ފާހަގަ ކޮށްފަ އެވެ.\n"އިކާޑީ އަކީ މާ މޮޅު ވެސް ކުޅުންތެރިއެއް ނޫން، އޭނާއަށ ކުރެވޭހާ ވެސް ކަމަކީ ބޮލުން ޖެހުން. އިތުރު ކަމެއް ނުކުރެވޭ. ޒަމާނީ ސްޓްރައިކަރެއްގެ ގައިގައި ހުންނަން ޖެހޭ ސިފަތަކެއް އޭނާގެ ކިބަޔަކު ނެތް."\nއިކާޑީ 2013 ވަނަ އަހަރު އިންޓާއަށް އައުމަށްފަހު އޭނާ ވަނީ އެކުލަބަށް މުޅި ޖުމުލަ 124 ގޯލު ޖަހައިދީފަ އެވެ.


Hoarafushi Airport Ge Passenger Terminal Hedhumuge Massakkai Fashaifi – adduLIVE\nހޯރަފުށީ އެއާޕޯޓުގެ ފަސިންޖާ ޓާމިނަލް ހެދުމުގެ މަސައްކަތް ފަށައިފި\nSep 21, 2020, 10:37 ހަސަން ރަޝީދު\nހއ. ހޯރަފުށީ އެއަރޕޯޓުގެ ފަސިންޖާ ޓަރމިނަލް އަދި ފަޔަރ ބިލްޑިންގް އިމާރާތް ކުރުމުގެ މަޝްރޫޢުގެ އަމަލީ މަސައްކަތް އެމްޓީސީސީން ފަށައިފިއެވެ.\nއެމްޓީސީސީން ބުނީ މި މަސައްކަތް ފަށާފައިވަނީ މި މަހުގެ 19 ވަނަ ދުވަހު ކަމަށެވެ. މި މަޝްރޫޢަކީ 80 ދުވަހުގެ ތެރޭގައި ނިންމުމަށް ހަވާލުކޮށްފައިވާ މަޝްރޫޢެއް ކަމަށެވެ. ޓްރާންސްޕޯޓު މިނިސްޓްރީގެ ފަރާތުން މި ޕްރޮޖެކްޓު އެމްޓީސީސީއާ ހަވާލުކޮށްފައިވަނީ 16،131،042.02 ރުފިޔާ އަށެވެ.\nމި އެއާޕޯޓުގެ މަސައްކަތް އަންނަ މަހުގެ ނިޔަލަށް ނިންމުމަށް އެމްޓީސީސީން އަންނަނީ ކުރަމުންނެވެ.\nހޯރަފުށީ އެއާޕޯޓު ހަދަން، އެ ރަށު ފަޅުތެރެއިން ހިއްކަން ފެށި ސަރަހައްދު ހިއްކައި ނިންމާފައިވަނީ 2018 ވަނަ އަހަރުގެ ސެޕްޓެމްބަރު މަހުގެ ތެރޭގައެވެ. އެގޮތުން އެ މަސައްކަތް ކުރާ އެމްޓީސީސީން ވަނީ 345،500 އަކަ މީޓަރު ހިއްކާފައެވެ.


Goi neyngunu Coffee Thashi | #Dhiislam\n7 months ago | 10 comments| July 14, 2017 |\nޢަލީ ނަޢީމް (ވޭވަށް)\nރައްޓެއްސަކާއެކު އަހަރެން، ޗައިނާގެ ރަށެއްކަމުގައިވާ ވީނަސްގެ މަޝްހޫރު ހޮޓަލެއްގައި ހަމަޖެހިލައިގެން ކޮފީއެއް ބޯލަން އިނީމެވެ. މިހެން ތިއްބާ އެ ކޮފީޝޮޕަށް އައި މީހަކު އަހަރެމެންތިބި މޭޒާއި ޖެހިގެން ހުރި މޭޒު ހުސްކޮށްހުރުމުން އެތާނގައި އިށީނެވެ. އޭނަ ހަމައިށީނުމާއެކު ވޭޓަރަށް ގޮވާލާފައި އޯޑަރ ދިނެވެ. “ދެތަށި ކޮފީ ގެންނާށެވެ. އެތަނުން އެއްކޮފީ ފާރަށެވެ.”\nއެމީހާގެ އެ ޢަޖައިބުކުރަނިވި އޯޑަރ އަހަރެމެން ޝައުޤުވެރިކަމާއެކު އަޑުހަންތިބީމެވެ. ދިން އޯޑަރ އާއެއްގޮތަށް ވޭޓަރ އެއްތަށިކޮފީ އޭނަ އިން މޭޒުމަތީގައި ބަހެއްޓިއެވެ. އެމީހާ ކޮފީ ބޮއެގެން ދަމުން ދިޔައީ ދެތަށި ކޮފީއަށްވެސް އަގުދައްކާފައެވެ. ކޮފީ ބޯން އައިމީހާ ހަމަދިއުމާއެކު އެއްކަލަ ވޭޓަރ ،ކަރުދާސްގަނޑެއް ހިފައިގެންއައިސް ފާރުގައި ތަތްކޮށްލިއެވެ. އޭގައި ލިޔެފައިވަނީ ” އެއްތަށި ކޮފީ ” މިހެންނެވެ.\nއަހަރެމެންނަށް އެތަނުން އަދިނުދެވިގެން އުޅެނިކޮށް އެހެން ދެމިހަކުވެސް ކޮފީބޯންއައިސް އިށީދެއްޖެއެވެ. އެދެމީހުން އޯޑަރ ދިނީ ތިން ތަށިކޮފީއަށެވެ. ދެކޮފީ، މޭޒަށް އަނެއްކޮފީ ފާރަށް އެދެމީހުންވެސް މިހެން ބުނެލިއެވެ. އެމީހުން ބުއީ ދެތަށިކޮފީއެވެ. ނަމަވެސް ދަމުން ދިޔައީ ތިންތަށި ކޮފީއަށް ފައިސާދައްކާފައެވެ. އެދެމީހުން ދިއުމާއެކު ވޭޓަރު ގޮސް އެހެން ގަނޑެއް ފާރުގައި ތަތްކޮށްލިއެވެ. އޭގައިވެސް ލިޔެފައިވަނީ “އެއްތަށި ކޮފީ ”\nހީވަނީ މިކަމަކީ މިތަނުގައި ޢާންމުކޮށް ހިނގާ ކަމެއްހެންނެވެ. އެހެންނަމެވެސް މިކަމަކީ އަހަރެމެންނަށް ވަރަށް އައު އަދި މިވަނީ ކިހިނެއްކަން ވިސްނައިވެސް ނުގަނެވުނުކަމެކެވެ. ދެން އެންމެރަނގަޅެވެ. ކޮންމެގޮތަކަށް ކަންކުރިނަމަވެސް އަހަރެމެންނަކާވާ ބެހޭވެސް ކަމެއްނޫންތާއެވެ. ކޮފީއަށް ފައިސާ ދެއްކުމަށްފަހު އަހަރެމެން ހިނގައިގަތީމެވެ.\nއޭގެ ދުވަސްކޮޅެއްފަހުން އަނެއްކާވެސް އިއްތިފާޤުން އެއްކަލަ ކޮފީ ޝޮޕަށް އަހަރެމެންނަށް ދެވިއްޖެއެވެ. ވަރަށް ޝައުޤުވެރިކަމާއެކު އަހަރެމެން ކޮފީގައި ވާހަކަދައްކަންތިއްބާ މީހަކު އައިސް ކޮފީޝޮޕަށް ވަނެވެ. ފެންނަފެނުމަށް އޭނަޔަކީ މިފަދަ އަގުބޮޑު ކޮފީ ޝޮޕަކުން ކޮފީބޮވޭވަރުގެ ފެންވަރެއްހުރިމީހެންހެނެއް ހިޔެއްނުވެއެވެ. އެފަދަ ޙައިޞިއްޔަތެއް ބަލާބެލުމުކަށް ނެތެވެ. މިހެން މިބުނީ ލާފައިހުރި ހެދުމާއި އަރާފައިހުރި ބޫޓަށްވެސް ބަލާފައެވެ. އޭނާހުރީ ވަރަށް ނިކަމެތިހާލުގައެވެ. އޭނާގެ މޫނުމަތިންވެސް ފެންނަމުން ދިޔައީ މަޔޫސްކަމުގެ އަސަރުތަކެވެ. އެމީހާ ހަމައިށީދެފައި ބަލަލީ ފާރާދިމާލަށެވެ. ބަލާލުމަށްފަހު ވޭޓަރަށް ގޮވާލައިބުންޏެވެ. ފާރުން ކޮފީތައްޓެއް ގެނެސްދޭށެވެ. މިމީހާ ހަމަ އޯޑަރ ދިނުމާއެކު ވޭޓަރ ވަރަށް އަދަބު އިޙުތިރާމައެކު ކޮފީ ތައްޓެއް ގެނެސްދިނެވެ. އެއްކަލަ ނިކަމެތިމީހާ ހަމަޖެހެލުމާއެކު ކޮފީތަށި ބޯލައިގެން ފައިސާދެއްކުމަކާވެސްނުލައި ހިނގައްޖެއެވެ.\nވަރަށް ޙައިރާންކަމާއެކު މިމަންޒަރު އަހަރެމެން ބަލަންތިއްބާ އެއްކަލަ ވޭޓަރ ފާރުގައި ތަތްކޮށްފައިވާ ކަރުދާސްތަކުގެ ތެރެއިން އެއްކަރުދާސްގަނޑުނަގައި ކުނިވަށިގަނޑަށް ވައްޓާލިއެވެ.\nމިހިސާބުން ކަންހިނގަމުންމިދިޔައީ ކިހިނެއްކަން އެއްވެސް އޮޅުމެއްނެތި އަހަރެމެންނަށް ވިސްނިއްޖެއެވެ. މިހިސާބުގައިއުޅޭ ތަނަވަސް އަދި އިންސާނިއްޔަތުކަމުންފުރިވާ މީހުންގެ އެޢަމަލުގެ ސަބަބުން އަހަރެމެންގެ ލޯ ކަރުނައިން ފުރުނެވެ. ޙަޤީޤަތުވެސް ވަރަށް އަސަރުކުރިއެވެ.\nޙަޤީގަތަށް ބުނަނީނަމަ ކޮފީއަކީ އަހަރެމެންގެ ދިރިއުޅުމުގައި ބުއިން ކޮންމެހެން ލާޒިމުއެއްޗެއްވެސްނޫނެވެ. އަދި އެއީ ދިރިއުޅުމުގައި ކޮންމެހެން ނުބޮއިނުވާވަރުގެ އެއްޗެއްވެސް ނޫނެވެ. ހަމައެކަނި ވިސްނަންވީ އެއްޗަކީ ތަނަވަސްކަމުގައި އެއަގުބޮޑު ކޮފީބޯމީހުން އެކޮފީ ބުއިމަށް ހިތްއެދޭފަދައިން އެނިކަމެތިންވެސް ހިތްއެދޭނެކަމެވެ. ނަމަވެސް އެނިކަމެތިންނަށް ނުބޮވެނީ ނުފޯރާތީއެވެ. އެފަދަތަނަވަސް މީހުން އެފުރިހަމަކޮށްދިނީ އެފަދަ ނިކަމެތިންގެ ހިތުގެ އެދުމެވެ.\nކޮފީޝޮޕްގެ ވޭޓާރުންނާ މެދުވިސްނާލާށެވެ. އެނިމަމެތިންނާވެސް ކުރިމަތިލީހަމަ އެމުއްސަދިންނާ ކުރިމަތިލާހާ އިޙުތިރާމާ ޤަދަރުވެރިކަމާއެކު ހިނިތުންވާހާލުގައެވެ. ހާދަހާވާ ރިވެތި އަޚުލާޤެކެވެ.\nއެނިކަމެތިންނާމެދު ވިސްނާލާށެވެ. ކޮފީޝޮޕަށް ވަދެގެންއައީ އެއްވެސް ޖެހިލުންވުމަކާނުލައި ވަރަށް ޤަދަރުވެރިކަމާއެކުގައެވެ. ވަނުމަށްފަހު ކޮފީ ތައްތެއް ހިލޭ ލިބިދާނެތޯ އަހާލަންވެސް ނުޖެހެއެވެ. ވަނުމަށްފަހު ފާރުގައި ތަތްކޮށްފައިވާ ކަރުދާސްގަނޑުން ކޮފީތައްޓެއް ލިޔެފައިވާތަން ހަމަފެނުމާއެކު އެޔަށް ފައިސާ ދެއްކީވެސް ކާކުތޯ އަހާލުމަކާއިނުލައި ފާރުން ކޮފީތައްޓެއްގެންނާށޭ ބުނެލައެވެ. މިނިކަމެތިން ކޮފީބޮއެގެން މިދަނީ ހާދަހާވާ ޝުކުރުވެރިދުލަކުން އެމީހުންނަށް ހެޔޮދުޢާކުރާހާލުގައެވެ.\nކޮންމެ ނިކަމެއްޗެއްގެވެސް އޮންނަނީ ހިތެއްކަން ދަނެގެން ނިކަމެތިންނަށް ޙައްޤުއަދާކުރާނަމަ އަހަރެމެންގެ ތެރޭގައި ޙައްޤުތަކުން މަޙުރޫމުވެފައިވާ އެކަކުވެސް ނުހުންނާނެއެވެ. ފަސްތަރީގެ ހޮޓަލުން އެނިކަމެތިންނަށް ކޮފީ ބުއިމުގެ އުއްމީދާއި ޙައްޤު ލިއްބައިދިނީ އެމީހުންގެ ތެރޭގައިވާ ރިވެތި އަޚުލާޤާއި އިންސާނިއްޔަތުކަމުގެ ބޮޑުކަމުންނެވެ. އަހަރެމެން ކޮންމެމިހަކީ އެފަދަ މީހަކަށްވަމަތޯއެވެ.\nވަރަށް ޢިބުރތް ތެރި އަސަރުގަދަ ލިޔުމެއް.\nވަރަށް ރީތި ޢިބުރަތުން ފުރިގެންވާ ޙާދިސާއެއް…\nމުއްސަންދިންގެ ބޮޑެތިއެދުންތައް ފުއްދައިދިނުމުގެ ބަދަލުގައި ނިކަމެތިންގެ ކުދި އެދުންތައް ފުއްދައިދެމާތޯއެވެ.\nތަނަވަސްމީހުންނަށް ބެލުމުގެ ބަދަލުގައި ނިކަމެންނަށްބަލާ ބަޔަކަށްވެއްޖެނަމަ އަޅުގަނޑުމެންނަކީ ﷲ ޝުކުރުއަދާކުރާބަޔަކަށްވާނެކަން ކަށަވަރެވެ.\nއަޅުގަނޑުގެ ވާހަކައަށް ކޮމެންޓް ކުރެއްވީތީ ވަރަށްބޮޑަށް ޝުކުރުއަދާކުރަމެވެ.\nވަރަށް ވަރަށް އިބްރަތް ތެރި ލިއުއްވުމެއް.\nމީ ހާދަ އިބްރަތްތެރި ލިޔުމެއް\nމީ ޥަޜަާއް އިބްޜަތް ތެރި ވާޙަކާ އެއް\nޗައިނާ އަކީ ވަރަށް އަޚްލާގް ރަނގަޅު މީހުން ދިރިއުޅޭ ގައުމެއް\nއެފަދަ ޤައުމަކަށް އަޅުގަނޑުމެންގެ ޤައުމުވެސް ހަދާމާތޯ! އެކަމަށްޓަކައި ބަޔަކަު މަސައްކަތްކޮށްފިނަމަ ހަމަޔަޤީނުންވެސް އެކަން ކާމިޔާބުވާނެއެވެ.\nވ އަސަރުގަދަ ވާހަކައެއް.. އެހާމެ ޢިބްރަތްތެރި.. ކިޔަމުން ދިޔައިރު ހިތްތެޅޭ…


Mal'e ge School ehge Faakhaanaatherein Fenna Roohehge Vaahaka! - vNews.mv\nމާލޭގެ ސްކޫލެއްގެ ފާޚާނާތެރެއިން ފެންނަ ރޫހެއްގެ ވާހަކަ!\nމާލޭގެ ސްކޫލެއްގެ ތެރެއިން ގޮތްނޭގޭ ކޮންމެވެސް އެއްޗެއް ދަރިވަރުންނާއި މުވައްޒަފުންނަށް ފެންނަ ވާހަކަ އެއްސެވީ ތިޔައިގެ ތެރެއިން ކިތައް ބޭފުޅުންބާވައެވެ. ކުރިޔަކުން އަޅުގަޑުވެސް އަޑެއް ނާހަމެވެ. އެކަމަކު ކުއްލިއަކަށް އެވާހަކަ ކަންބޮޑުވެ ހާސްވާ މިންވަރަށް އިވޭން ފަށައިފިއެވެ. އެހެންވީމާ މިނިންމީ އެވާހަކަތައް ކޮންމެވެސް މިންވަރަކަށް ހިއްސާ ކުރުމަށެވެ.\nމިއެއްޗެއް ބައެެއް ފަހަރު ފެންނަކަމަށް ވަނީ ސްކޫލުގެ އެންމެމަތީ ބުރީގެ ފާޚާނާބަރީގެ ތެރެއިންނެވެ. ދުވާލުވެސް ފެނެއެވެ. ރޭގަޑުވެސް ފެނެއެވެ. އެތަނަށް ވަންނަ ކޮންމެ ކުއްޖަކަށް ހަމަކޮންމެ އިރަކު ފެންނަ އެއްޗެއް ނޫނެވެ. ފެންނަނީ ދޭތެރެ ދޭތެރެއިންނެވެ. ފެންނަ މަންޒަރު ކިތަންމެހާވެސް ބިރުވެރިއެވެ.\nފާޚާނާބަރީގައި ހުންނަ މޫނުބަލާ ލޯގަޑަކުން ފެންނަނީ އަންހެނެއްގެ މޫނެވެ. މޫނުގެ އެއްފަޅި ޒަޚަމްވެ ލޭފައިބައެވެ. އަނެއްފަޅި ޗެންޗޭނު ނުވަތަ ހިލިހިލާޒާތުގެ އެއްޗަކުން ފޮރުވިފައެވެ. ސިއްސައިގެންގޮސް ފަހަތަށް އެނބުރި ބަލާއިރު އެއްވެސް މީހެއް އަދި އެއްޗެއްވެސް ނުހުރެއެވެ. ދެން ލޯގަޑަކުންވެސް އެއްޗެއް ނުފެނެއެވެ. އެންމެ ފަހަރަކު އެއްގޮތަކަށް ފެނިފައި އެނބުރިލާ ވަގުތު ގެއްލެނީއެވެ.\nމި މަންޒަރު ފެނުނު ދަރިވަރަކާއި އަޅުގަޑު ބައްދަލުވެއްޖެއެވެ. މިއެއްޗެއް ފެނިގެން އެދުވަހު އެކުއްޖާ ބިރުން ހުންއައިސް ވަރަށް ހާލުބޮޑުވިއެވެ. ކުއްޖާގެ ބެލެނިވެރިން މިކަމާ ވަރަށް ކަންބޮޑުވެގެން އުޅެއެވެ. ރަސްމީ ފަރާތްތަކަށްވެސް މި މައުލޫމާތު ވަނީ ދީފައެވެ.\nމި ދަންނަވާ ކުއްޖާގެ އިތުރުންވެސް އެހެން ދަރިވަރުންނަށް ހަމަ މިމަންޒަރު މިގޮތަށް ފެނިފައިވާކަމަށް ވާހަކަ ދެކެވެއެވެ. ދެކެވެޔޭ މިދެންނެވީ ދުށް އެހެން ކުއްޖަކުގެ އަނގައިން އަޑުއިވިފައި ނެތީމައެވެ. ދަންނަ ބައެއް ދަރިވަރުން ކިޔައިދޭގޮތުން ސްކޫލްތެރޭގައި ވަރަށް ގިނަ ކުދިން އެވާހަކަ ދައްކައެވެ. މިވެނި ކުއްޖަކަށް އެވެނި އެއްޗެއް ފެނުނޭ މިޒާތަކަށެވެ.\nމިމަންޒަރު ފެނުނު ކަމަށް އަޅުގަޑަށް ޔަގީންވާ ކުއްޖާގެ ބެލެނިވެރިޔާ މިކަމާބެހޭގޮތުން ސްކޫލުގެ މުވައްޒަފުންނާ އަދި ބައެއް ބެލެނިވެރިންނާ ވާހަކަ ދައްކާލުމުން އިތުރު ފެނުންތަކެއްގެ ވާހަކަވެސް ތިލަވެގެން އަތުވެއްޖެއެވެ. އެވާހަކަތައް އައީ މިގޮތަށެވެ. މިވެނި ޓީޗަރަކު ސްޓާފް ރޫމުގައި އެހެން ޓީޗަރަކާ ވާހަކަ ދައްކާންހުރެފައި ފަހަތަށް ބެލުމަށްފަހު ދެން އަނެއްކާ ކުރިމައްޗަށް ބެލިއިރު ޓީޗަރު ގެއްލިއްޖެއެވެ. އެރީ އުޑަށްކަމެއް ވަނީ އަޑިއަށްކަމެއް ނޭގުނެވެ. މިކަން ސްކޫލުގެ ސަމާލުކަމަށް ގެނައީމާ އެއީ ތެދެއްތޯ ބަލަން ސީސީޓީވީ ފުޓޭޖްވެސް ޗެކްކުރިއެވެ. އެކަމަކު އެއްވެސް އިރެއްގައި އެތަނުން އެހެން ޓީޗަރަކު ނުފެނެއެވެ. ފެންނަނީ އެންމެ މީހެކެވެ. ދެން އޭނާ ހައިރާންވެފައި ހުރެގެން ކޮޅުކޮޅަށް ބަލާ މަންޒަރާއި ހިނގާ މަންޒަރެވެ.\nމިވާހަކައިން އެނގެނީ ނުވަތަ ދޭހަވަނީ އެ އެއްޗެއް ފާޚާނާބަރީގެ ތެރެއިން ނޫނަސް އަދި އެސިފައިގައި ނޫނަސް އެބަފެންނަކަމެވެ. ޓީޗަރުންގެ ސިފައިގައި، ބެލެނިވެރިންގެ ސިފައިގައި އަދި ދަރިވަރުންގެ ސިފައިގައެވެ.\nމިޒާތުގެ ވާހަކައެއް ޔަގީންކުރުމަށްޓަކައި ސްކޫލުގެ ފަރާތުން މައުލޫމާތު ހޯދަން އުޅެފިއްޔާ ދެން ވާނެގޮތް އެންމެ ބޭފުޅުންނަށްވެސް އެގިވަޑައިގަންނަވާނެއެވެ. މިޒާތުގެ ވާހަކައެއް އަޑުއެހި މީހަކާވެސް ދިމަލެއް ނުވާނެއެވެ. ދެނަހުރިކަމަކަށްވެސް ނުވާނެއެވެ. އެއީ ކަމުގެ ބާވަތުންނެވެ. މިކަން މިހެންހުރީމާ ތަނުގެ ނަންވެސް ނުގެނެސް މިފެންނަ މަންޒަރުތަކެއްގެ ވާހަކަ ކިޔުންތެރިންނާ ހިއްސާކުރީއެވެ. ބައެއް ބޭފުޅުން ގަބޫލުކުރައްވައިފާނެއެވެ. ގިނަބޭފުޅުން ހިނިފުޅުވަޑުވާފައި ތިޔައީ ނޫސްވިއްކަން ލިޔާ ފޭކު ނިއުސްއޭ ވިދާޅުވެދާނެއެވެ.


Hdh atholhu thauleemee marukazugai kiyavaa haahsa eheeah beynunvaa kudhinge vaahakathah\nހދ އަތޮޅު ތަޢުލީމީ މަރުކަޒުގައި ކިޔަވާ ހާއްސަ އެހީއަށް ބޭނުންވާ ކުދިންގެ ވާހަކަތައް\nނިމިދިޔަ މާރޗް މަހުގެ ތެރޭގައި އެކި ކުލަކުލައިގެ އިސްތާކީނަށް އަރައިގެން އެތައްބަޔަކު އުޅޭތަން ފެނުނެވެ. އަދި މިދިޔަ ހަފްތާގެ ތެރޭގައި ނޫކުލައިން ތަންތަން ދިއްލުމާއި ނޫކުލައިގެ ހެދުންތައް ލައިގެން އެކިފަރާތްތައް އުޅޭތަން ފެނިފައިވެއެވެ. އާދެ! ޑައުންސިންޑްރަމް އަދި އޯޓިޒަމް ފަދަ ހާލަތްތައް ދިމާވެފައިވާ ކުދިން އެއީ އަހަރެމެންގެ މިމުޖުމައުގައި ވެސް ބަލައިގަންނަ ބަޔަކަށް ހެދުމަށްޓަކައި އެކި ނަންނަމުގައި ކެމްޕެއިންތައް ދަނީ ހިންގަމުންނެވެ. މިފަދަ ދުވަސްވަރެއްގައި އަޅުގަނޑުމެންގެ އުފަންރަށް ކުޅުދުއްފުށީގައި ތިބި އެފަދަ ކުދިންގެ ވާހަކަތަކާއި އުއްމީދުތައް އަހާލުމަށް ޝައުގުވެރިކަން އުފެދުނެވެ.\nއަޅުގަނޑުމެން އެ ކުލާހަށް ވަތްއިރު ދަރިވަރުން ތިބީ ސްކްރީނުން ފޮޓޯ ބަލާށެވެ. ދަރިވަރުންނަށް ހީލުމަށް ފަހު އެކުލާހަށް ދިޔަ މަސައްކަތައިގެން މަޝްއޫލު ވީމެވެ. ކުއްލިއަކަށް އަޅުގަނޑުމެންގެ ސަމާލުކަން ހޯދީ ދަރިވަރަކު އެހެން ދަރިވަރަކަށް އިޝާރާތްކޮށް ތަނުގެ މުވައްޒަފަކަށް ގޮވާލުމުންނެވެ.\n“މިސް. ބަލާ. އެއޮއް ކޮމްޕިއުޓަރާ ކުޅެނީ.” ތުއްތު އެހެނަސް ޝައުޤުވެރި ރާގަކަށް ދަރިވަރު ގޮވާލިއެވެ.\nއޭރު ޓީޗަރުގެ ލެޕްޓޮޕް ކައިރީގައި ހުރި ދަރިވަރު މައުސްއާ ކުޅެމުން ދިޔައެވެ. ދެއަތް ދެއަތާ ޖަހާލުމަށްފަހު އެދަރިވަރު ގޮސް ގޮނޑީގައި އިށީނީ ކުރިން ދައްކަމުންދިޔަ ފޮޓޯތައް އަލުން ސްކްރީނުން ފެންނަން ފެށުމުންނެވެ. އެދަރިވަރުންނަކީ ހާއްސަ އެހީއަށް ބޭނުންވާ ދަރިވަރުންނަށްވެ، އެ ކުލާހުގައި ކިޔަވަމުން ދިޔަކަމުގައި ވިޔަސް އެކުދިންނަކީ ތަފާތު އެހެން ކުދިންނެކޭ އެއްފަދައިން މުޖްތަމައުގައި ފައި ހަމަކުރެވޭނެ ދަރިވަރުންކަން މިކަމުންވެސް ހާމަވެގެން ދިޔައެވެ.\nކުޅުދުއްފުށީގައި ހުންނަ ހދ އަތޮޅު ތައުލީމީ މަރުކަޒުގައި ގާއިމު ކޮށްފައިވާ “ސެން ކުލާހަކީ” ހާއްސަ އެހީއަށް ބޭނުންވާ ކުދިންނަށް ހާއްސަ ކޮށްގެން 2007 ވަނަ އަހަރުން ފެށިގެން ކިޔަވައިދެމުން އަންނަ ކުލާހެކެވެ. ހާއްސަ އެހީއަށް ބޭނުންވާ ތަފާތު 20 ދަރިވަރަކު އެ ކްލާހުގައި ރަޖިސްޓްރީވެފައި ވެއެވެ. އަދި މިހާރު 14 ދަރިވަރަކު ގަވައިދުން ކުލާހަށް ހާޒިރުވަމުން ދެއެވެ. ލޮލަށް ފެނުމުން މަހުރޫމްވެފައިވާ ކުދިންނާއި، ކަންފަތަށް އަޑު އިވުމުގައި އުނދަގޫތައް ހުންނަ ކުދިންނާއި، ވާހަކަ ދެއްކުމުގައި އުނދަގޫތައް ހުރި ކުދިން ކިޔަވަމުންދާ މި ކުލާހުގައި ޑައުންސިންޑްރޯމް އަދި އޯޓިސްޓިކް ފަދަ ހާލަތްތައް މެދުވެރިވެފައިވާ ކުދިންވެސް ކިޔަވަމުންގެންދެއެވެ. އެހެން ދަރިވަރުންނެކޭ އެއްފަދައިން އެދަރިވަރުންނާއި އެކު ބައެއް ގަޑިތަކުގައި މި ކުލާހުގެ ދަރިވަމުންވެސް ބައިވެރި ވަމުން ގެންދެއެވެ. ސެން ކްލާހުގައި ހަފްތާގެ ދުވަސްތައް އެކިއެކި ކަންކަމަށް ހާއްސަ ކުރެވިފައިވާއިރު މިކުދިން އަމިއްލަ ދިރިއުޅުމުގައި އެކަނި އުޅެވޭނެ ބޭނުންތެރި ބަޔަކަށް ހެދުމަށް އެ ކުލާހުން މުހިއްމު ދައުރެއް އަދާކުރެއެވެ.\nމީގެ6އަހަރު ކުރިން ހުޅުވުނު ސެން ކުލާހުގައި ކިޔަވައިދެމުން ގެންދަނީ ދެ ދަންފަޅިއަކަށް ބަހާލައިގެންނެވެ. ކުލާހުގައި މަސައްކަތް ކުރައްވާ4މުވައްޒަފުން މިކުދިން ބަލަހައްޓަވަމުން ގެންދަވަނީ ނުހަނު ލޯތްބާ އެކުއެވެ. އެފަރާތް ތަކުގެ އުފަން ދަރިންނެކޭ އެއްފަދައިން ނެވެ. ބައެއް ކުދިން އުނގަށްލައި، ނުވަތަ އުރާލައިގެން އެކުދިންނަށް ހޭހަންކޮށްދެއްވަމުން ގެންދަވާ ކުޅަދާނަ މުދައްރިސުންގެ ކެތްތެރިކަމަށް ސާބަސް ދޭވަރުވެ އެވެ. އެދަރިވަރުންނާއެކު ވަގުތު ހޭދަކުރެވި، އުނގެނުމުގައި އެހީތެރި ވެދެވުމުން ބުނެދޭން ނޭނގޭފަދަ އުފާވެރި އިހްސާސްތަކެއް ކުރެވޭކަމަން މުދައްރިސުން ފާހަގަ ކުރެއްވި އެވެ.\nހާއްސަ އެހީއަށް ބޭނުންވާ އެ ދަރިވަރުންނަކީވެސް އަޅުގަނޑުމެން ފަދައިން މުސްތަޤުބަލަށްޓަކައި އުއްމީދު ތަކެއް ކުރާ ކުދިން ތަކެކެވެ. މިކަން އެކުދިންނާ ވާހަކަ ދައްކާލުމުން އެނގިގެން ދިޔައެވެ. އެއް ދަރިވަރަކު ދިވެހި ޓީޗަރަކަށް ވާން ބޭނުންވި އިރު އަނެއް ދަރިވަރަކު ބޭނުންވީ ގާއަޅާ މީހަކަށް ވާށެވެ.\n“އަޅުގަނޑު ބޭނުންވަނީ ޕްރެޒެންޓަރަކަށް ވާން. އެކަމަކު މަންމަ ބުނާނެ އަބަދު ނުވާވަރުގެ ކަންތަކުގެ ވާހަކައޭ ދައްކާނީ. މިސްމެން އެކަނި ބުނަނީ ވާނެއޭ.” ކުލާހުގައި އިން ލޯބިލޯބި މައުސޫމު ކުއްޖަކު ބުންޏެވެ.\nދަރިވަރުގެ އެ ޖުމްލައިންވެސް އަދިވެސް ބައެއް މައިންބަފައިން މިފަދަ ކުދިންނާ މެދު ދެކޭގޮތް ބަދަލުކުރަން ޖެހިފައިވާކަން ހާމަވެއެވެ. ސެން ކުލާހުގެ ދަރިވަރުންނާ ވާހަކަ ދައްކަމުން ގެންދިޔައިރު އެންމެ ހިތަށް އަސަރުކުރުވީ ބޮޑުވެގެން ވާން ބޭނުންވަނީ ކާކަށްހޭ އެހުމުން އެދަރިވަރު ރޯން ފެށުމުންނެވެ. އަޅުގަނޑުގެ ސަބަބުން އެދަރިވަރުގެ ލޮލުން އޮހުރުނު ކަރުނައިގެ އަސަރު އަދިވެސް ހިތުގައި ހަރުލާފައިވާ ވެއެވެ.\nޚާއްސަ އެހީއަށް ބޭނުންވާ ކުދިންގެ ބުރަ މަސްއޫލިއްޔަތު އަދާކުރާ ބެލެނިވެރިއެއް ބުނީ ސެން ކުލާހަށް އަންނަން ފެށިފަހުން ކުރިއަށްވުރެ ދަރިފުޅުގެ ހާލަތު ވަރަށް ބޮޑުތަން ރަނގަޅުވެފައިވާ ކަަމަށާއި މިފަދަ ކުލާހެއް ހިންގާތީ ވަރަށް އުފާވާ ކަމަށެވެ. އެހެނަސް ބައެއް ވަސީލަތްތައް އިތުރުކުރަން ޖެހޭކަން ފާހަގަ ކުރިއެވެ. އަދި ދަރިވަރުން ކުލާހަށް އަންނަނީ އަންނަ ހިތުން ހިތްހަމަޖެހިގެން ކަމަށްވެސް ބައެއް ބެލެނިވެރިން ބުންޏެވެ.\n“އަޅުގަނޑުގެ ދަރިފުޅަކަށް ނޭނގޭނެ ބޭނުންވާ ކަންތައްތައް ބުނާކަށް. ބަނޑުހައިވީމަ ތަރުމޯޒު ކައިރިއަށް ގެންދާނެ. ފާހާނާ އަށް ދާނީވެސް ހުރިތަނަށް. ދެން މިހާރު މި ކުލާހަށް ގެންނަން ފެށިފަހުން ރަނގަޅުވޭ އެބަ. އެކަމަކު އަދި ވަރަށް ކުޑަކޮށް.” ސެން ކުލާހުގެ އެހެން ބެލެނިވެރިއަކު ބުންޏެވެ.\nމިފަދަ ދަރިވަރުންތަކަކަށް ކިޔަވައިދިނުމަކީ ވަރަށް ބޮޑު ޒިންމާ އެކެވެ. މި ޒިންމާ އެންމެ ފުރިހަމަ ގޮތުގައި އަދާކުރުމުގައި ސެން ކުލާހުގެ މުވައްޒަފުންނަށްވެސް ދިމާވާ ދަތިތަކެއް އެބަހުއްޓެވެ. އެގޮތުން ފުރަތަމަ ކަމަކަށް ޖާގައިގެ ދަތިކަން ފާހަގަ ކުރެވިފައިވާއިރު ދަރިވަރުންނަށް ކޮންމެހެން ބޭނުންވާ ބައެއް ވަސީލަތްތައްވެސް ޤާއިމްވެފައެއް ނެތެވެ. މިގޮތުން ލޯފަން ކުދިންނަށް ބޭނުންވާ ބްރައިލް ނެތްކަން މުދައްރިސުން ފާހަގަ ކުރެއްވި އެވެ. އަދި ސަރުކާރުގެ ފަރާތުންވެސް އެންމެ އެކަށީގެންވާ އެއްބާރުލުން ނުލިބޭކަން ސްކޫލުގެ ޕްރިންސިޕަލް ފާހަގަ ކުރެއްވިއެވެ. މީގެ އިތުރުން ބައެއް ދަރިވަރުންގެ ހާލަތު ގޯސްވާ ފަހަރުތަކުގައި އަންހެން މުދައްރިސުންނަށް ގެއްލުންވާ ގޮތަށް ކަންތައްވެފައިވެސް އެބަހުއްޓެވެ.މިގޮތުން މާބަނޑު ދުވަސްވަރު ބަނޑުގައި ހިފައިގަނެ، ތެޅުމާއި ދަތް އެޅުން ފަދަ ކަންކަންވެސް ދިމާވަމުންދެއެވެ. އެހެންކަމުން މިކަންކަމަކީ ރިސްކު އެލަވަންސެއް ދިނުން ކޮންމެހެން ބޭނުންތެރި ކަމެއްވެސް މެއެވެ\nސެންކުލާހުގައި ކިޔަވަމުންދާ ދަރިވަރުން ވަރަށް ލޯތްބެވެ. ބަލާބެލުމަށް އުނިކަމެއް ހުންނަ ކަން ފާހަގަ ކުރެވެނީ މަދު ކުއްޖެއްގައެވެ. މިކުދިންނަކީ ހަމައެކަނި މަންމަމެންނާއި ސެން ކުލާހުގެ މިސްމެންގެ ލޯތްބާއި އެހީތެރިކަން ބޭނުންވާ ކުދިންނެއް ނޫނެވެ. އެހެނެއްކަމަކު މިކުދިން މުޖްތަމައުގެ އެންމެހާ ފަރުދުންގެ އެހީތެރިކަމަށް ބޭނުންވާ ކުދިންނެވެ. އެކުދިންގެ ވެސް އުއްމީދުތަކެއް އެބަހުއްޓެވެ. ބޭނުންވާ ކަންތައްތައް ވެސް އެބަހުއްޓެވެ. އެކުދިންގެ އެއުއްމީދުތައް ފުރިހަމަ ކޮށްދެވޭތޯ މަސައްކަތް ކުރުމަކީ އަޅުގަނޑުމެން އެންމެންގެ ޒިންމާއެކެވެ. ހުރިހާ ހިއްސުތަކެއް ސަލާމަތުން ހުރެމެ އަޅުގަނޑުމެން އެކުދިން އެކަހެރިކޮށް ބާކީ ކުރާނަމަ އަޅުގަނޑުމެންނަކީވެސް ހާއްސަ އެހީއަށް ބޭނުންވާ ބަޔަކަށް މިވަނީ ވެފައެވެ.


އޭދަފުށިން މިއަދު ދެ ގަޑިއިރަށް ކަރަންޓް ކަނޑާލަނީ\nއޭދަފުށި ޓައިމްސް 22 ޑިސެމްބަރ 2020\nބ. އޭދަފުއްޓަށް ކަރަންޓް\nދޭން ބޭނުންކުރާ ޑިސްޓްރިބިއުޝަންޓް ނެޓްވޯކްގެ މަސައްކަތެއް ކުރުމަށްޓަކައި މިއަދު\nމެންދުރުފަހު ދެ ގަޑިއިރަށް ކަރަންޓް ކަނޑާލަން ނިންމައިފި އެވެ.\nމިކަން އަންގައި އޭދަފުށީ އިންޖީނުގެއިން ފޮނުވި އެންގުމެއްގައި ބުނީ ޑިސްޓްރިބިއުޝަން ޕެނަލްގެ މަސައްކަތެއް ކުރުމަށްޓަކައި ކަރަންޓް ކަނޑާލަން ހަމަޖެހިފައި ވަނީ މެންދުރުފަހު 2:00 އިން ހަވީރު 4:00 އަށް ކަމަށެވެ.\n“އަދި ކަރަންޓް ކެނޑުމާ ގުޅިގެން ދިމާވެދާނެ ދަތިތަކަށްޓަކައި މައާދަށް އެދެމެވެ،” އިންޖީނުގޭގެ އެންގުމުގައި ބުންޏެވެ.\nއޭދަފުށީ އިންޖީނުގޭގެ ޕެނަލް ބޯޑުގެ މަރާމާތަށް ދޭތެރެ ދޭތެރެއިން ކަރަންޓް ކަނޑައެވެ. މިގޮތަށް ޕެނަލް ބޯޑުގެ މަސައްކަތަށް މުޅި ރަށުން ކަރަންޓް ކަނޑާލާއިރު، ކަނޑައެޅިފައިވާ ވަގުތަށްވުރެ ކުރިން ގިނަ ފަހަރު ކަރަންޓްދޭކަން ފާހަގަ ކުރެވެ އެވެ.\nއޭދަފުށީގެ ކަރަންޓް ހާލަތު ރަނގަޅުކުރުމަށް ފެނަކައިން އަންނަނީ މަސައްކަތްތަކެއް ކުރަމުންނެވެ. އެގޮތުން މިހާރު ވަނީ އިންޖީނު ރޫމު ބޮޑުކޮށް ކޭބަލް ނެޓްވޯކް އަޕްގްރޭޑް ކުރުމުގެ މަސައްކަތް ވެސް ކޮށްފަ އެވެ.\nއަރުޝީފަށް ނެގީ 22/12/2020 11:35\nއެންމެފަހުން އަޕްޑޭޓްކުރީ 22/12/2020 11:35\nއަލީ ޔާމިން4ގަޑިއިރު ކުރިން


Dhirumeh Nuvaa Maa Singaa Thaneh, Arabi Kanduge Adeegai - Vaguthu\nދިރުމެއް ނުވާ މާ ސިންގާ ތަނެއް އަރަބި ކަނޑުގެ އަޑީގައި\nރާއްޖޭގެ ހުޅަނގުން އޮންނަ އަރަބި ކަނޑުގެ އަޑީގައި އެއްވެސް ދިރުމެއް ނުހުންނަ "ޑެޑް ޒޯން" އެއް ފެނިއްޖެއެވެ. މި ސަރަޙައްދު ފެނިފައިވަނީ އެކަނޑުގެ އޮމާން ގަލްފު ސަރަޙައްދުންނެވެ.\nމައުލޫމާތު ލިބޭ ގޮތުގައި އެފަދަ ތަންތަން ހުންނަ ކަން، ސައިންސްވެރިންނަށް މީގެ އެތައް އަހަރެއް ކުރިން ދަނެއެވެ. އެހެންނަމަވެސް، އެފަދަ ތަންތަނާ ބެހޭ މާ ގިނަ ދިރާސާތަކެއް އެފަރާތްތަކަށް ކުރެވިފައި ނުވާކަމަށްވެއެވެ. ހަމައެހެންމެ، މި ތަން އޮންނަ ތަނުގެ ސަބަބުން، ޖިއޮޕޮލިޓިކަލް މައްސަލަތަކެއް ހުރުމުންވެސް، ކަނޑުގެ އަޑި ބެލިފައިނުވާކަމަށްވެއެވެ.\nއެހެންނަމަވެސް، ފަހުގެ ވަސީލަތެއްކަމުގައިވާ ރިމޯޓް ސަބްމެރިންތައް ބޭނުންކޮށްގެން ސައިންސްވެރިން ވަނީ އެތަންތަނުގެ މައުލޫމާތު އެއްކޮށްފައެވެ.\nސައިންސްވެރިން އެއްކުރި މައުލޫމާތުތަކުން ހޯދުނު ގޮތުގައި މި ތަނުގައި އެއްވެސް ދިރުމެއް ނެތީ އެއްވެސް ހައިރާންކުރަނިވި ނުވަތަ ބިރުވެރި ސަބަބަކުން ނޫނެވެ. އަދި އެތަނުގައި ދިރުން ނެތީ، އެހާ އަޑިއަށް އޮކްސިޖަން ނުފޯރާތީކަމަށްވެސްވެއެވެ.\nއެފަރާތްތަކުން މި ތަނަށް އޮކްސިޖަން މިނިމަމް ޒޯން (އޯއެމްޒީ) ގެ ނަމުން ނަންދީފައިވާއިރު މިފަދަ އެހެން ތަންތަންވެސް އެހެން ކަނޑުތަކުގައިވާކަމަށްވެސްވެއެވެ. އަދި މިފަދަ ތަންތަން ހުންނާނީ ކަނޑުގެ އަޑީގެ 200 މީޓަރާއި 800 މީޓަރާ ދެމެދުކަމަށްވެސްވެއެވެ.\nއަރަބި ކަނޑުން ހޯދުނު މި ސަރަޙައްދަކީ، މިހާތަނަށް ހޯދިފައިވާ މިފަދަ އެންމެ ބޮޑު އެއް ތަނެވެ. އެގޮތުން، މި ތަނުގެ ބޮޑު މިނުގައި 165،000 އަކަ ކިލޯމީޓަރު ހުންނައިރު، މިއީ އިންޑިޔާގެ ޓަމިލް ނާޑޫގެ ބިމަށްވުރެވެސް ބޮޑު ސަރަޙައްދެކެވެ.\nރަށްގިރުން ހުއްޓުވޭނެ ތަފާތު އުފެއްދުމެއް ސައިންސްވެރިން ރާއްޖޭގައި ޓެސްޓުކޮށްފި\nކޮވިޑް-19 ޖެހުމުން އެނގޭ މާސްކެއް އުފައްދަނީ\n"ފެންނަ ކޮންމެ އެއްޗެއް" ކާލާ ބޮނޑެއްގެ ނުރައްކާ ބޮޑުވެއްޖެ\nއޮކްޓޯބަރ 14, 2019 11:04\nރާއްޖޭގެ ހުޅަނގުންނެއް ނޫން..ރައްޖެ އޮންނަނީ އިންޑިއަން އޯޝެންގެ އެއްބައިކަމަށްވާ އަރަބި ކަނޑު ނުވަތަ އެރޭބިއަން ސީގަ.. ރާއްޖޭގެ ވަށައިގެން އޮތީ ވެސް އެރޭބިއަން ސީ.. އެރޭބިއަސްސީގެ ރާއްޖޭގެ ހުޅަނގާވީ ކޮޅުންނޭ ލިޔެލިނަމަ ފުރިހަމަވިސް\nއޮކްޓޯބަރ 14, 2019 11:53\nތީ އަހަރެމެން މުސްލިމުން އޮޅުވާލަން ހުޅަނގު މީހުން ދައްކާ އަވާމެންދުރު. ކުދިންނޭ ނިކަން ހޭލާތިބޭތި. އެމީހުން އެއުޅެނީ ރާއްޖޭން އިސްލާން ދީން ފޮހެލަން\nއޮކްޓޯބަރ 15, 2019 12:48\nތިހެން ދެން ޖޯކު ޖަހައިގެން މާ މަޖަލެއް ނޫން އެގޭ. ލާދީނީ އާއި ދެކޮޅަށް ދިވެހިން ތިބީ.


iBay Police Cup Handball Mubaaraiy 2019 devana dhuvahuge match thah\nއައިބޭ ޕޮލިސް ކަޕް ހޭންޑްބޯޅަ މުބާރާތް 2019، މެޗު 8؛ އެމްޖޭއެސް 9- 1 ޏ،އޭއީސީ\nއައިބޭ ޕޮލިސްކަޕް ހޭންޑްބޯޅަ މުބާރާތް 2019 ގެ2ވަނަ ދުވަހުގެ މެޗުތައް\n9 ނޮވެމްބަރ 2019, 23:49 |\nފުވައްމުލައް ސިޓީ ޕޮލިސް ސްޓޭޝަނާއި ފުވައްމުލައް ސިޓީ ކައުންސިލް ގުޅިގެން ބާއްވާ “އައިބޭ ޕޮލިސް ކަޕް ހޭންޑް ބޯލް މުބާރާތް 2019” ގެ ދެވަނަ ދުވަހުގެ ކުޅުން5މެޗުން، ފުވައްމުލައް ސިޓީ ކައުންސިލް ރިކްރިއޭޝަން އާއި ނެއިބަރހޫޑް ޕޮލިސް ޓީމާއި، އެމްޖޭއެސް ޓީމާއި، ކެންގަރޫ ކިޑްސް ބިލަބޮން ޓީމާއި ހޭޒް ޓީމު މޮޅުވެއްޖެއެވެ.\nނެއިބަރހޫޑް ޕޮލިސް ޓީމާއި، އެމްޖޭއެސް ޓީމާއި، ކެންގަރޫ ކިޑްސް ބިލަބޮން ޓީމާއި ހޭޒް ޓީމު ވެސް ވަނީ ކުޅުނު ދެ މެޗުންވެސް މޮޅުވެފައެވެ.\nމުބާރާތުގެ6ވަނަ މެޗުގައި ބައްދަލުކުރީ ފުވައްމުލައް ސިޓީ ކައުންސިލް ރިކްރިއޭޝަން (އެފްސީސީ ރިކްރިއޭޝަން) އާއި ކްރޯވޭ މޯލްޑިވްސް ގެ ޓީމެވެ. މިމެޗު 8-2 ގެ ބޮޑު ތަފާތަކުން މޮޅުވީ އެފްސީސީ ރިކްރިއޭޝަން ގެ ޓީމެވެ. މިމެޗުގެ މޮޅު ކުޅުންތެރިއަކީ އެފްސީސީ ރިކްރިއޭޝަން ގެ ޖާޒީ ނަމްބަރު2އާމިނަތު އަރީޝާ އަބްދުﷲ އެވެ.\nއައިބޭ ޕޮލިސް ކަޕް ހޭންޑްބޯޅަ މުބާރާތް 2019، މެޗު 6؛ އެފްސީސީ ރިކްރިއޭޝަން 8-2 ކްރޯވޭ މޯލްޑިވްސް\nމުބާރާތުގެ7މެޗުގައި އިއްޔެ ހަވީރު ބައްދަލު ކުރީ ފުވައްމުލައް އެއަރޕޯރޓް ރިކްރިއޭޝަން އާއި ނެއިބަރހޫޑް ޕޮލިސް ޓީމެވެ. މިމެޗު 2-4 ން މޮޅުވީ ނެއިބަރހޫޑް ޕޮލިސް ޓީމެވެ. މިމެޗުގެ މޮޅު ކުޅުންތެރިއަކީ ނެއިބަރހޫޑް ޕޮލިސް ޓީމުގެ ގެ ޖާޒީ ނަމްބަރު2ފާތިމަތު ރިޝާ އެވެ. ޕޮލިސް ޓީމު ކުޅުނު ދެ މެޗުން ވެސް މޮޅުވިއިރު ދެމެޗުގެ ވެސް މޮޅު ކުޅުންތެރިޔަށް ހޮވިފައި ވަނީ ރިޝާ އެވެ.\nމުބާރާތުގެ 8 މެޗުގައި ރޭ ބައްދަލުކުރީ ޏ.އޭއީސީގެ ޓީމާއި އެމްޖޭއެސްގެ ޓީމެވެ. މިމެޗު 9-1 ގެ ބޮޑު ތަފާތަކުން ކާމިޔާބު ކުރީ އެމްޖޭއެސް ގެ ޓީމެވެ. މެޗުގެ މޮޅު ކުޅުންތެރިއަކީ އެމްޖޭއެސްގެ ގޯލް ކީޕަރ ޖާޒީ ނަމްބަރު2އާއިޝަތު އަބްދުލް ގާދިރު އެވެ. މި މޮޅާއެލު އެމްޖޭއެސް ޓީމު ވަނީ ކުޅުނު ދެމެޗުން ވެސް މޮޅުވެފައެވެ.\nއެމްޖޭއެސް ހޭންޑްބޯޅާ ޓީމު 2019، ކުޅުނު ދެ މެޗުން ވެސް މޮޅުވެފައި\nމުބާރާތުގެ9މެޗުގައި ރޭ ބައްދަލުކުރީ ފެމިލީ އެންޑް ޗިލްޑްރެން ސާރވިސްް ސެންޓަރ (އެފްސީއެސް) އާއި ކެންގަރޫ ކިޑްސް ބިލަބޮންގ ހައި ޓީމެވެ. މިމެޗު 4-3 ން ކާމިޔާބުކުރީ ކެންގަރޫ ކިޑްސް ބިލަބޮން ހައި ޓީމެވެ. މެޗުގެ މޮޅު ކުޅުންތެރިއަކީ ކެންގަރޫ ކިޑްސް ބިލަބޮން ހައި ޓީމުގެ ޖާރޒީ ނަމްބަރު2މަރިޔަމް ސަމާ އެވެ.\nއައިބޭ ޕޮލިސް ކަޕް ހޭންޑްބޯޅަ މުބާރާތް 2019، މެޗު 9؛ ފެމިލީ އެންޑް ޗިލްޑްރެން ސެންޓަރ 3-4 ބިލަބޮންގ\nރޭގައި ކުޅެވުނު މުބާރާތުގެ 10 ވަނަ މެޗުގައި ވާދަކުރީ ހޭޒް އާއި ޒީ-ކޮލެޖު ޓީމު އެވެ. މިމެޗު 4-0 ން ކާމިޔާބުކުރީ ހާފިޒް އަޙުމަދު ސްކޫލް (ހޭޒް) ޓީމެވެ. މެޗުގެ މޮޅު ކުޅުންތެރިއަކީ ހާފިޒް އަޙުމަދު ސްކޫލް (ހޭޒް) ޓީމުގެ ޖާޒީ ނަމްބަރު 10 އާއިޝަތު އިނާޝާ މުޙައްމަދު އެވެ. ހޭޒް އިން ކުޅުނު ދެމެޗުން ވެސް މޮޅުވިއިރު ދެމެޗުގެ ވެސް މޮޅު ކުޅުންތެރިއަކީ އިނާޝާއެެވެ.\nއައިބޭ ޕޮލިސް ކަޕް ހޭންޑްބޯޅަ މުބާރާތް 2019، މެޗު 6؛ ހޭޒް 9-1 ޒީ-ކޮލެޖް\nމިއަދު ކުޅެވޭނީ ގްރޫޕް ސްޓޭޖުގެ ފަހު މެޗުތަކެވެ.\nމިއަދު ވެސް މި މުބާރާތުގެ2މެޗާއި މިރޭ3މެޗު ކުޅޭނެއެވެ.\nމިއަދު ހަވީރު ކުޅެ މެޗުތައް\nއެފްއެސް ސްޓަނަރސް އާއި ޏ.އޭއީސީ\nހޭޒް އާއި ނެއިބަރހޫޑް ޕޮލިސް ޓީމް\nމިހާތަނަށް ކުޅެވުނު މެޗުތަކުގެ ނަތީޖާ، ޕޮއިންޓް ޓޭބަލް – އައިބޭ ޕޮލިސް ކަޕް\nމިރޭ ކުޅެނެ3މެޗަކީ\nކްރޯވޭ މޯލްޑިވްސް އާއި ފެމިލީ އެން ޗިލްޑްރެން ސާރވިސްް ސެންޓަރ (އެފްސީއެސް)\nފުވައްމުލައް އެއަރޕޯރޓް ރިކްރިއޭޝަން އާއި ޒީ-ކޮލެޖު ޓީމު\nއެފްސީސީ ރިކްރިއޭޝަން އާއި ކެންގަރޫ ކިޑްސް ބިލަބޮން ހައި\nޏ.އޭއީސީ ހޭންޑް ބޯލް ޓީމު، 2019


އިންޑިއާގެ ބޮޑުވަޒީރުގެ ޝަރަފުގައި ރައީސްގެ ދެކަނބަލުން ޖާފަތެއް ދެއްވައިފި އިންޑިއާގެ ބޮޑުވަޒީރުގެ ޝަރަފުގައި ރައީސްގެ ދެކަނބަލުން ޖާފަތެއް ދެއްވައިފި\nއިންޑިއާގެ ބޮޑުވަޒީރުގެ ޝަރަފުގައި ރައީސްގެ ދެކަނބަލުން ޖާފަތެއް ދެއްވައިފި\nއިންޑިއާގެ ބޮޑުވަޒީރުގެ ޝަރަފުގައި ރައީސުލްޖުމްޙޫރިއްޔާ އިބްރާހީމް މުޙައްމަދު ޞާލިހާއި އެމަނިކުފާނުގެ އަނބިކަނބަލުން ފަޒްނާ އަޙްމަދު ޚާއްޞަ ޖާފަތެއް ދެއްވައިފިއެވެ.\nކުރުނބާ މޯލްޑިވްސް ރިސޯޓުގައި ބޭއްވެވި މި ޖާފަތުގައި ވަޒީރުންނާއި ރައްޔިތުންގެ މަޖިލީހުގެ ރައީސާއި މަޖިލީހުގެ ބައެއް މެންބަރުންނާއި ދައުލަތުގެ އިއްޒަތްތެރިން ބައިވެރިވެ ވަޑައިގެންފައިވެއެވެ.\nމި ޖާފަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅުގައި އިންޑިއާގެ ބޮޑުވަޒީރުކަމުގެ މަޤާމަށް ދެވަނަ ދައުރަކަށް ހޮވިވަޑައިގަތުމަށްފަހު ނަރެންދުރަ މޯދީ ޤައުމުން ބޭރަށް ކުރައްވާ ފުރަތަމަ ދަތުރުފުޅު ރާއްޖެއަށް ޚާއްޞަ ކުރެއްވުމަކީ ދިވެހިންނަށް ލިބޭ ފަޚްރެއް ކަމަށް ވިދާޅުވިއެވެ. އަދި އިންޑިއާއިން ރާއްޖެއާމެދު ބަހައްޓާ ގާތްކަން ރާއްޖެއިން އަބަދުވެސް ބަލައިގަންނާނެ ކަން ރައީސް ފާހަގަކުރެއްވިއެވެ.\nރައީސް ވިދާޅުވީ ރާއްޖެއާއި އިންޑިއާގެ ގުޅުން އެކި ދާއިރާތަކުން ބަދަހިވެފައިވާކަމަށާ، ދެޤައުމުގެ ރައްޔިތުންގެ މެދުގައި އޮންނަ ގުޅުންވެސް ބަދަހިވެފައިވާކަމަށެވެ. އަދި އިންޑިއާއަކީ ރާއްޖޭގެ ވިޔަފާރީގެ ދާއިރާގައި މުހިންމު ބައިވެރިއެއްކަންވެސް ރައީސް ވަނީ ފާހަގަކުރައްވާފައެވެ.\nއިންޑިއާގެ ބޮޑުވަޒީރު ނަރެންދްރަ މޯދީގެ ޝަރަފުގައި ރައީސުލްޖުމްޙޫރިއްޔާގެ ދެކަނބަލުން ދެއްވި ޖާފަތުގައި އިންޑިއާގެ ބޮޑުވަޒީރު ނަރެންދުރަ މޯދީ ދެއްކެވި ވާހަކަފުޅުގައި ރާއްޖެއިން އެމަނިކުފާނަށް ކީ ހޫނު މަރުޙަބާއަށް ޝުކުރު އަދާކުރެއްވިއެވެ. އަދި ރާއްޖެއާއި އިންޑިއާގެ ގާތް ގުޅުމަށް އިންޑިއާއިން އަބަދުވެސް އިޙްތިރާމް ކުރާނެ ކަމަށް ވިދާޅުވިއެވެ.\nމޯދީ ވިދާޅުވީ އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރު ކުރުމަށް ގުޅިގެން މަސައްކަތް ކުރުން މުހިންމުކަމަށާ، މިއީ ދެޤައުމުގެވެސް މަސްލަހަތު ހިމެނޭ ކަމެއްކަމަށެވެ. އަދި މޫސުމަށް އަންނަ ނޭދެވޭ ބަދަލުތަކުގެ ސަބަބުން ކުރާ ނޭދެވޭ އަސަރު ކުޑަކުރުމަށް ރާއްޖެއިން ކުރާ މަސައްކަތުގައި ރާއްޖެއާއެކު އިންޑިއާއިން ވަކާލާތު ކުރާނެކަމަށްވެސް މޯދީ ވިދާޅުވިއެވެ.\nސޮނޭވާފުށިން ޕޮޒިޓިވްވި މީހާގެ ދެވަަނަ ސާމްޕަލް ނެގެޓިވްވެއްޖެ\nއޭސް ޓްރެވަލްސްއިން ރާއްޖެއާއި މެލޭޝިއާއާ ދެމެދު ޗާޓަރ ފްލައިޓެއް ދަތުރެއް ބާއްވަނީ\nރޮދިރޯލަކާއި އެއަރޕޮޑުތަކެއްގެ ވެރިފަރާތް ފުލުހުން ހޯދަނީ


Raajje Ah Ziyaarai Kuraa Fathuruverinnah Raees Ge Hoonu Maruhabaaeh! - Vaguthu\nރައީސް އިބްރާހިމް މުހައްމަދު ސޯލިހް މީޑިއާތަކާ ބައްދަލު ކުރައްވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖެއަށް ޒިޔާރަތް ކުރާ ހުރިހާ ފަތުރުވެރިންނަށް ހާއްސަކޮށް، ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ހޫނު މަރުހަބާއެއް ވިދާޅުވެއްޖެ އެވެ.\nރައީސް މިހެން ވިދާޅުވީ، ދުނިޔޭގެ ފަތުރުވެރިކަމުގެ ދުވަހާއި ގުޅުވައިގެން ކުރެއްވި ޓްވީޓެއްގައެވެ.\nއެ ޓްވީޓްގައި ރައީސް ސާލިހު ވަނީ ދުނިޔޭގެ ފަތުރުވެރިކަމުގެ ދުވަހުގެ މުނާސަބަތުގައި އިންޑަސްޓްރީގައި މަސައްކަތް ކުރާ، ފަރާތްތަކަށް ތަހުނިޔާ ދަންނަވާފައެވެ.\nރައީސް ސާލިހު ވިދާޅުވީ، ފަތުރުވެރިކަމުގެ އިންޑަސްޓްރީއަށް ކާމިޔާބު ލިބުނީ ތި ފަރާތްތަކުގެ ސަބަބުން ކަމަށެވެ.\n"ކޮވިޑް-19 ގެ ސަބަބުން ކުރިމަތިވެފައިވާ ގޮންޖެހުންތަކުން އަރައިގަންމުންދާއިރު، ރާއްޖެއަށް ޒިޔާރަތް ކުރާ ކޮންމެ ފަތުރުވެރިއަކަށް ވަރަށް ހޫނު މަރުހަބާއެއް ދަންނަވަން". ރައީސް ވިދާޅުވިއެވެ.\nކޮވިޑް-19 އާ ގުޅިގެން ރާއްޖޭގެ ފަތުރުވެރިކަމަށް ބޮޑު އަސަރެއް ވަނީ ކޮށްފައެވެ. ކުރިން ދުވާލެއްގެ މައްޗަށް އެތައް ހާސް ފަތުރުވެރިއެއް އަންނަ ރާއްޖެއަށް، ކޮވިޑް-19 ގެ ސަބަބުން ދުވާލެއްގެ މައްޗަށް އަންނަނީ 100 އެއްހާ ފަތުރުވެރިންނެވެ.\nކޮވިޑް-19 އާ ގުޅިގެން ބަންދުކޮށްފައިވާ ރާއްޖޭގެ ބޯޑަރު ހުޅުވާލީ މިދިޔަ ޖުލައި 15 ވަނަ ދުވަހު އެވެ. އޭގެ ފަހުން ރާއްޖެ އައި ފަތުރުވެރިންގެ އަދަދު 16،405 އަށް ވަނީ އަރާފައެވެ. އަދި މިއަހަރު މިހާތަނަށް ރާއްޖެ އައިސްފައި ވަނީ 399،252 ފަތުރުވެރިންނެވެ.\nފަތުރުވެރިކަމާއި ސްވެނިއަރ ޝޮޕްތަކާއި ބޮޑަށް ގުޅުވާލުމަށް ދަފްތަރެއް އެކުލަވާލަނީ\nސެޕްޓެމްބަރު 27, 2020 21:53\nސެޕްޓެމްބަރު 27, 2020 21:54\nފަތުރުވެރިން ބަލަހައްޓާ ރިސޯޓު ބޯއީސްތަކައް ހާލުގަ ޖެހުނުދުވަހު ޕެންޝަނުގެ ލާރިން އެހީނުވި ބޮލުރޮއްޖެއްތިޔައީ ކޮންހޫނު މަރުހަބާއެއް އަހަރެ މެން މިވާހަކަ ގެސްޓުންގާތު ބުނާނަން\nސެޕްޓެމްބަރު 27, 2020 22:17\nމަނިކުފާނު ، ފަތުރުވެރީން ވަރަށް އުފާވާނެ އެއަރޕޯޓަށް ވަޑައިގެން މަނިކުފާނުގެ ތި މާތް އަތްޕުޅުން ކުރުނބާ ކަނޑުއްވާފަ ސީދާ މަނިކުފާނު ކޮން މެ ފަތުރުވެރިއަކަށް ކުރުބާ އަރުއްވާ ދެއްވާ....އޯގާތެރި ލާ މަސީލު މަޙާ ރަދުން...ސާބަޙޭ..


Raajje cochin ferry dhathuraai medhu kanbodu vey: Immigration\nމިއަދު ބޭއްވި ގައުމީ ސަލާމަތު ކޮމެޓީގެ ބައްދަލުވުން -- ފޮޓޯ / މަޖިލިސް\nރާއްޖެ އާއި ކޮޗިންއާ ދެމެދު ކަނޑު މަގުން ފަށަން އުޅޭ ފެރީ ދަތުރުގެ ހިދުމަތާ މެދު މޯލްޑިވްސް އިމިގްރޭޝަނުން ކަންބޮޑުވުންފާޅު ކޮށްފިއެވެ.\nރާއްޖެއާ އިންޑިއާ ސަރުކާރާއި ދެމެދު މިއަހަރުގެ ތެރޭގައި ސޮއިކުރި މި އެއްބަސްވުމުގައި ވަނީ އިންޑިއާގެ ކޮޗިންއާ ހދ. ކުޅުދުއްފުއްޓާއި ދެމެދު ޕަސިންޖަރުންނާއި މުދާ އުފުލާ ފެރީގެ ހިދުމަތް ފެށުމަށެވެ.\nމިއަދު ބޭއްވި ގައުމީ ސަލާމަތު ކޮމެޓީގެ ބައްދަލުވުމުގައި ޑެޕިއުޓީ ކޮންޓްރޯލާ އޮފް އިމިގްރޭޝަން އިބްރާހިމް އަޝްރަފް ކުޅުދުއްފުށީގައި އިިމިގްރޭޝަނުގެ ކެޕޭސިޓީއަކީ މާ ވަރުގަދަ ކެޕޭސިޓީއެއް ނޫން ކަމަށާއި އެ ކެޕޭސިޓީގައި އެވަރުގެ މަސައްކަތެއް ކުރުމަށް އިމިގްރޭޝަނަށް ދަތިވާނެ ކަމަށެވެ. އަދި އެކަމުގެ ވާހަކަތައް ކަމާ ގުޅުންހުރި މުއައްސަސާތަކުގައި ދަންނަވާފައިވާނެ ކަމަށް އަޝްރަފް ވިދާޅުވިއެވެ.\nއަޝްރަފް ވަނީ އެކަމުގައި އިމިގްރޭޝަނުން މިހާރު ގެންގުޅެމުން އަންނަ ވިސްނުން ކޮމެޓީގެ މެންބަރުންނާއި ހިއްސާ ކުރައްވާފައެވެ.\n"ކުރޫސްލައިނާ ކަހަލަ އެއްޗިހީގައި އިމިގްރޭޝަން އޮފިސަރުން އާންމުކޮށް އަރާނެ ލާސްޓް ސްޓޮޕުން އަރައި ޑެސްޓިނޭޝަނަށް އައުމުގެ ކުރިން ކްލިއަ ކުރުމުގެ ކަންކަން. އެކަމުގެ މަސައްކަތްތަކެއް އަޅުގަނޑުމެން މިހާރު ކުރަމުން މި ދަނީ." އަޝްރަފް ވިދާޅުވިއެވެ.\nޑެޕިއުޓީ ޗީފް އިމިގްރޭޝަން އޮފިސަރު އަހުމަދު ޝިފާން ވިދާޅުވީ ބޯޑާ ކޮންޓްރޯލް ސިސްޓަމަށް މިހާރުވެސް މައްސަލަތައް ދިމާވެފައި ވަނިކޮށް ރާއްޖެ އާއި ކޮޗިންއާ ދެމެދު ފެރީގެ ހިދުމަތް ފެށުމަކީ ކަންބޮޑުވާ ކަމެއް ކަމަށެވެ.\nޝިފާން ވިދާޅުވީ ބޯޑާ ކޮންޓްރޯލް ސިސްޓަމްގައި ސީޕޯޓުން އެތެރެވާ މީހުންގެ މައުލޫމާތު ނުހުންނާނެ ކަމަށެވެ. މިހާރު ހުރި ބޯޑާ ސިސްޓަމްގައި މައްސަލަތަކެއް އުޅޭ ކަމަށް ވިދާޅުވެ ޝިފާން ވިދާޅުވީ ސީޕޯޓުގައި ކުރަންޖެހޭ ކަންކަން އެ ސިސްޓަމްއިން ނުކުރެވޭ ކަމަށެވެ. އަދި އެފަދަ ހާލަތެއްގައި މިފަދަ މަސައްކަތެއް ފެށުމަކީ ކަންބޮޑުވާ ކަމެއް ކަމަށް ޝިފާން ވިދާޅުވިއެވެ.\nރާއްޖޭގެ ފޮރިން މިނިސްޓަރު ޝާހިދު، އިންޑިއާގެ ނޫހަކަށް ދެއްވި އިންޓަވިއުއެއްގައި ވިދާޅުވީ ކޮޗިން އާއި ރާއްޖެއާ ދެމެދު ފެރީގެ ހިދުމަތް ކުރިއަށް ދެ މަސް ދުވަހުގެ ތެރޭގައި ފަށާނެ ކަމުގެ މައުލޫމާތު ރާއްޖޭގައި ހުންނަވާ އިންޑިއާ ސަފީރު ދެއްވާފައިވާ ކަމަށެވެ.\nމަޖިލިސް 2019 އިމިގްރޭޝަން\nހެހެ. ތިޔައުޅެނީ އާ ބޯޑަރކޮންޓްރޯލް އެއް ގެންނަން. ތީ މި ފަހުން މެލޭޝިޔާ އަށް ކުރި ދަތުރުގެ ޑީލް ހަދަން. ބުނަން ހުރިހާ ކަމެއް ހުރީ ރެކޯރޑްކުރެވިފަ. ޒީރޯޓޮލަރެންސް އަށް ނުލާތި. ވީއާވިސްލްބްލޯވާރސް.


SunOnline: PSG ge forward Neymar ge mahchah rape ge thuhumatheh\ndate_range އަންގާރަ 04 އޮގަސްޓް 2020\nޢަބްދުﷲ އައިމަން 03 Jun 2019, 02:40\nބްރެޒިލްގެ ތަރި ނޭމާ ޖޫނިއާ --- ފޮޓޯ/ޖޮން ފިޝާ\nޕެރިހުގެ ހޮޓެލެއްގައި ބްރެޒިލްގެ އަންހެނަކު ރޭޕް ކުރި ކަމުގެ ތުހުމަތު ނޭމާ ޖޫނިއާގެ މައްޗައްކޮށް، އެ މައްސަލަ ބްރެޒިލްގެ ސައޯ ޕޯލޯގެ ފުލުހުން ބަލަން ފަށައިފި އެވެ.\nމިިދިޔަ މަހުގެ ހިނގާ ދިޔަ މި ހާދިސާގައި ނޭމާއާއި ގުޅޭ ގޮތުން ކޮށްފައިވާ ތުހުމަތަކީ ބްރެޒިލްގެ އަންހެނަކާ ޕެރިހުގައި ހުންނަ ހޮޓެލް ސޮފިޓެލްގައި ގަދަ ކަމުން ގުޅުން ހިންގި ކަމުގެ ތުހުއްމަތެވެ. ނޭމާއަށް ކޮށްފައިވާ މި ތުހުއްމަތުގައި ޝާމިލްވާ އަންހެނާގެ ތަފްސީލެއް ޕޮލިހުން ހާމަ ކޮށްފައެއް ނުވެއެވެ.\nސައޯ ޕޯލޯގެ ފުލުހުންގެ އޮފިޝަލަކު އެގައުމުގެ ނޫސްވެރިންނާ ވާހަކަ ދައްކަމުން ވިދާޅުވެފައި ވަނީ ނޭމާ ޖޫނިއާގެ މައްޗަށް ރޭޕްގެ ތުހުމަތެއް ކޮށް އެ މައްސަލަ މިހާރު ބަލަމުން އަންނަ ކަމަށެވެ. އޮފިޝަލު ވިދާޅުވިގޮތުގައި ނޭމާއާއި އެ ހާދިސާގައި ޝާމިލް ވާ އަންހެނާއާ ދިމާވީ އިންސްޓަގުރާމުންނެވެ. އަދި ނޭމާގެ ރައްޓެއްސެއް މެދުވެރިކޮށް އެ އަންހެން މީހާއަށް ޓިކެޓު ނަގައިދިނުމަށްފަހު ޕެރިހަށް ގެނެސް ހޮޓެލްއެއްގައި ބެހެއްޓި ކަމަށް ވެސް އޮފިޝަލް ވިދާޅުވިއެވެ.\nއޮފިޝަލު ވިދާޅުވީ ނޭމާއާއި އެ މީހާ ދިމާވީ މޭ މަހުގެ 15 ވަނަ ދުވަހުގެ ރޭ 20:00 ހާ އިރު ކަމަށާއި އެ ވަގުތު އޭނާ ހުރީ މަސްތުގެ ހާލަތުގައި ކަމަށެވެ. އަދި އެ ރޭ ނޭމާ ވަނީ އެ އަންހެނާގެ ނުރުހުމުގައި އޭނާއާ ގުޅުން ހިންގާފައި ކަމަށް ފުލުސް އޮފިޝަލް ވިދާޅުވެފައިވެއެވެ.\nއެ މައްސަލަ ޕެރިހުގެ ފުލުހުންނަށް ހުށައެޅުމުގެ ބަދަލުގައި އެ އަންހެން މީހާ ވަނީ އޭގެ ދެ ދުވަސް ފަހުން އެނބުރި ބްރެޒިލްއަށް ގޮސްފަ އެވެ. އަދި އޭނާ ފުލުހުންނަށް މައްސަލަ ހުށައެޅުން ލަސްވެގެން ދިޔައީ އެ ރޭ ލިބުނު ނަފްސާނީ ގެއްލުމުގެ ސަބަބުން ކަމަށް އެ އަންހެން މީހާ ބުނެފައި ވާ ކަމަށް ފުލުހުންގެ އޮފިޝަލް ވިދާޅުވިއެވެ.\nމި މައްސަލައާ ބެހޭ ގޮތުން ނޭމާ އަދި ރަސްމީކޮށް ބަހެއް ބުނެފައި ނުވި ނަމަވެސް އޭނަގެ ބައްޕަ ނޭމާ ޑޮސް ސަންޓޯސް ބުނީ އެއީ ނޭމާ އަގުވައްޓާލަން ބަޔަކު ރާވައިގެން ކުރި ކަމެއް ކަމަށާއި އެކަމުގައި އޭނާގެ ދަރިފުޅު ކުއްވެރި ވާނެ ގޮތެއް ނޯންނާނެ ކަމަށެވެ. އަދި އެ އަންހެނާއާއި ވާހަކަ ދައްކާފަ ހުރި ވަޓްސްއެޕުގެ މެސެޖުތައް ވެސް ނޭމާ ފޯނުގައި ހުރި ކަމަށެވެ.\nނޭމާ މިހާރު އަންނަނީ މިއަހަރު އެ ގައުމުގައި ބާއްވާ ކޮޕާ އެމެރިކާގެ މުބާރާތުގައި ވާދަ ކުރުމަށް ބްރެޒިލްއާ އެކު ފަރިތަކުރުންތަކުގައި ބައިވެރި ވަމުންނެވެ.\nހަރަދުތައް ކުޑަކުރޭ، އެ ނޫން ގޮތެއް ނެތް!\nފްލޮރިޑާގެ އަތިރިމަތިން 18 ވަނަ ގަރުނުގެ ރިހި ފައިސާތަކެއް


Airport gai Miadhu Higaadhiya Accident gai Kan'duge Dhiyavaru Balaa Station ah Gellunvejje އެއަރޕޯޓްގައި މިއަދު ހިނގާދިޔަ އެކްސިޑެންޓްގައި ކަނޑުގެ ދިޔަވަރު ބަލާ ސްޓޭޝަނަށް ގެއްލުންވެއްޖެ – Huvadhoo News Airport gai Miadhu Higaadhiya Accident gai Kan'duge Dhiyavaru Balaa Station ah Gellunvejje Huvadhoo News\nއެއަރޕޯޓްގައި މިއަދު ހިނގާދިޔަ އެކްސިޑެންޓްގައި ކަނޑުގެ ދިޔަވަރު ބަލާ ސްޓޭޝަނަށް ގެއްލުންވެއްޖެ\nވެލާނާ އިންޓަރނޭޝަނަލް އެއަރޕޯޓްގައި މިއަދު ހިނގާދިޔަ ކާރު އެކްސިޑެންޓުގައި އެއަރޕޯޓްގައި ބަހައްޓާފައި ހުރި ކަނޑުގެ ދިޔަވަރު ބަލާ ސްޓޭޝަނަށް ގެއްލުންވެއްޖެއެވެ.\nމިއަދު މެންދުރުފަހުގެ ވަގުތެއްގައި ކާރެއް ކޮންޓްރޯލްނުވެ ގޮސް ހިނގި އެކްސިޑެންޓުގައި ތިން މީހަކަށް ވަނީ އަނިޔާވެފައެވެ. މިއެކްސިޑެންޓް ހިނގާފައިވަނީ ޓާރމިނަލްގެ ކުރިމަތީގައި މޫދާވީ ފަރާތުގައެވެ. މެޓްއޮފީހުން ބަހައްޓާފައި ހުރި ދިޔަވަރުބަލާ ސްޓޭޝަން ހުންނަނީ އެސަރަހައްދުގައި ކަމުން ކާރު ކޮންޓްރޯލްނުވެ ވަދެގެން ދިޔުމުން އެތަނަށް ވަނީ ގެއްލުންވެފައެވެ.\n2004 ވަނަ އަހަރު ރާއްޖެއަށް ކުރިމަތިވި ސުނާމީގެ ކާރިސާއަށްފަހު މެޓް އޮފީހުން ވަނީ ވެލާނާ އިންޓަރނޭޝަނަލް އެއަރޕޯޓްގައި ކަނޑުގެ ދިޔަވަރު ބަލާ ސްޓޭޝަނެއް ބަހައްޓާފައެވެ.\nމެޓްއޮފީހުގެ ޑެޕިއުޓީ ޑިރެކްޓަރ ޖެނެރަލް އަލީ ޝަރީފް ވިދާޅުވެފައިވަނީ އެ ސްޓޭޝަން ބަހައްޓާފައި ހުރި ކޮންކްރީޓު ގަނޑު އެއްފަޅިން ފަޅައިގެން ގޮސްފައިވާ ކަމަށާއި އަދި އެތަނުގައި ހަރުކޮށްފައި ހުރި އެންޓަނާގެ ބޮކްސް އެނބުރިފައިވާ ކަމަށެވެ. އަދި ދިޔަވަރު ބަލާ ސްޓޭޝަނަށް ލިބުނު އިތުރު ގެއްލުމުގެ ތަފްސީލް މިހާރު ބަލަމުންދާ ކަމަށް އޭނާ ވިދާޅުވިއެވެ.\nއެކްސިޑެންޓްވެފައިވަނީ ދިރާގުގެ ކާރެއް ކަމުން ދިރާގުން ވަނީ އެކަމާ މާފަށް އެދިފައެވެ. އަދި އަނިޔާ ލިބުނު މީހުންނަށް އަވަސް ޝިފާއަކަށް އެދެމުން ދިރާގުން ބުނެފައިވަނީ މި އެކްސިޑެންޓް ހިނގި ގޮތް ތަހުގީގުކުރާ އިދާރާތަކަށް އެއްބާރުލުން ދޭނެ ކަމަށެވެ.


Shareeyai nimendhen fulus meehaa bandhu\nޝަރީއަތް ނިމެންދެން ފުލުސް މީހާ ބަންދު\nފުލުސް މީހާ ހައްޔަރުކުރަން ގޮވާލާ އައްޑޫގައި މުޒާހަރާ ކުރަނީ\nއައްޑޫ ސިޓީގައި ކުޑަކުއްޖަކަށް ޖިންސީ ގޯނާކުރި ކަމަށް ތުހުމަތު ކޮށް ހައްޔަރުކުރި ފުލުސް މީހާ ޝަރީއަތް ނިމެންދެން ބަންދުގައި ބެހެއްޓުމަށް ކޯޓުން އަމުރުކޮށްފި އެވެ.\nފުލުސް މީހާ ހައްޔަރުކޮށްފައިވަނީ 16 އަހަރުގެ އަންހެން ކުއްޖަކަށް ޖިންސީ ގޯނާ ކުރުމުގެ ތުހުމަތުގައެވެ. ފުލުހުންގެ މީޑިއާ އިން ބުނީ ރޭ 11:09 ގައި އެ މީހާ ހައްޔަރުކޮށްފައިވާ ކަމަށެވެ. އެއީ އުމުރުން 34 އަހަރުގެ ފިރިހެނެކެވެ. އެމީހާ އަކީ ފުލުހެއްކަންވެސް ކަށަވަރުކޮށް ދިނެވެ.\nއެމީހާގެ ބަންދާމެދު ގޮތް ނިންމަން ހާޒިރުކުރުމުން ކޯޓުން ވަނީ ޝަރީއަތް ނިމެންދެން ބަންދުގައި ބެހެއްޓުމަށް އަމުރުކޮށްފައެވެ.\nކުޑަކުއްޖާއަށް ޖިންސީ ގޯނާ ކުރުމުގެ ތުހުމަތާއި ގުޅިގެން ރޭ އައްޑޫގައި ވަނީ މުޒާހަރާވެސް ކޮށްފައެވެ. އެއީ އެ ފުލުސް މީހާއަށް ހިމާޔަތް ދީގެން ގެންގުޅޭ ކަމަށް ތުހުމަތުކޮށެވެ.\nމުޒާހަރާ ކުރި މީހުން ހުއްޓުވަން ފުލުހުން ވަނީ ބާރުގެ ބޭނުންވެސް ކޮށްފައެވެ. ފުލުހުން ބުނީ އައްޑޫ ސިޓީގައި ކުރި އިހުތިޖާޖުގައި ފުލުހުންގެ ދަޢުރު އަދާކުރުމަށް ހުރަސްއަޅަން މަސައްކަތްކުރުމާ ގުޅިގެން ފުލުހުން ވަނީ ބާރުގެ ބޭނުންކޮށްފައި ކަމަަށެވެ. އެގޮތުން އެތަނުގައި އެއްވެ ތިބި މީހުން ދުރަށް ޖެއްސުމުގެ ގޮތުން ފުލުހުން ޕެޕަރ ސްޕްރޭ ބޭނުންކޮށްފައިވާ ކަމަަށެވެ.\nފުލުހުން މިހެން ބުނި ނަމަވެސް ހާލަތާއި ނުބައްދަލު ބާރުގެ ބޭނުން ކޮށްފައިވާ ކަމަށް އިހުތިޖާޖުގެ ބައިވެރިން ބުނެއެވެ. އަދި އެ މީހުންނާ ދެކޮޅަށް މުގުރު ބޭނުންކޮށް ބައެއް މީހުންނަށް މުގުރުން ހަމަލާދީފައިވާ ކަމަށެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ\nފަނަރަ ކުއްޖަކު ރޭޕްކުރި ކަމަށް ބުނާ މައްސަލައެއް\nބިރުދައްކައި ބެހުނު މައްސަލައެއްގައި ފުލުހަކަށް ދައުވާ\nޖުނައިދަށް ތުހުމަތުކުރާ މައްސަލަ ބަލަނީ\nޖިންސީ ގޯނާ: އިދާރާތައް ހާޒިރުކުރި ކޮމިޓީ ސިއްރު


ސުނާމީ ކާރިސާއަށް 17 އަހަރު: އަދިވެސް ދިވެހިން އެ ހަނދާންތަކުގައި! – Feshun.mv\nވިލުފުށި، މަންމައަކު ދަރިފުޅު ގޮވައިގެން ސަލާމަތްވާން ދުވަނީ-- ފޮޓޯ: އަބްދުﷲ ނިޒާރު\nސުނާމީ ކާރިސާއަށް 17 އަހަރު: އަދިވެސް ދިވެހިން އެ ހަނދާންތަކުގައި!\nފެށުން ނިއުސް ޓީމް\n26 ޑިސެމްބަރ 2021 - 10:12\nމީގެ 17 އަހަރު ކުރިން މި ދުވަހު ސުނާމީގެ ބިރުވެރި ކާރިސާ އާއި މުޅި ދުނިޔެ ކުރިމަތިލީ 2004 ވަނަ އަހަރުގެ ޑިސެމްބަރުމަހުގެ 26 ވަނަދުވަހުއެވެ.\nއިންޑޮނޭޝިއާގެ ސްމަޓްރާ ސަރަޙައްދުގެ ކަނޑު އަޑިއަށް އައި ބާރުގަދަ ބިންހެލުމާއި ގުޅިގެން އުފެދުނު މި ސުނާމީގެ އަސަރު ނުކުރާ އެއްވެސް ބަޔަކު ދުނިޔޭގައި ނެތޭ ބުނުންވެސް ގޯހަކަށް ނުވާނެއެވެ. ރެކްޓަރމިންގަނޑުން 9.1 އާއި 9.3 މެގްނެޓިއުޑް ބާރުމިނުގައި އައި މި ބިންހެލުން ގާތްގަނޑަކަށް 8 މިނެޓާއި 10 މިނެޓުގެ ވަގުތުކޮޅަކަށް ދެމިގެން ދިޔައެވެ. މިބިން ހެލުމުގެ ލޮޅުން އޭޝިއާގެ ގިނަ ޤައުމު ތަކަށް ކުރިއިރު، ދިވެހިރާއްޖެއަށް ވެސް ބިންހެލުން އިހްސާސްކުރެވުނެވެ.\nއެއީ ބިރުވެރި ދުވަހެކެވެ. ޑިސެމްބަރު މަހެއްގެ 25ހުގައި ނަޞާރާއިން ފާހަގަ ކުރާ ޢީދެއްގައި ގިނަބަޔަކު މަޝްޣޫލުވެ އުޅުމަށްފަހު ލިބުނު ވަރުބަލިކަމާއިގެން ތަންމަތި ތަކުގައި އަރާމު ނިންޖަކަށްއެދި އޮށޯވެލި ވަގުތެވެ. އެއީ ރާއްޖޭގެ ގަޑިން ފަތިހު 5:55 ހާއިރެވެ. އެއީ އާންމުކޮށް ދިވެހިން ހޭލާ އުޅޭ ގަޑިއެއްކަމުން، އަދަޔާ ޚިލާފު ލޮޅުމެއް ގިނަބަޔަކަށް ވަނީ އިހުސާސް ކުރެވިފައެވެ. ބައެއް މީހުން ބުނި ގޮތުގައި އުސް އިމާރާތް ތަކުގައި ތިބި މީހުންނަށް ފާރުތަށް ގުޑާހެން ހީވާވަރަށް ލޮޅުން އިހުސާސް ކުރެވުނެވެ. މޭޒުތައް މަތީ ހުރި ބިއްލޫރި ތައްޓާއި، ފާރުަގައި ހަރުކޮށްފައިހުރި މާވަށި ފަދަ ތަކެތި ވެއްޓި ތެޅިފައިވެސް ވެއެވެ.\nފޮޓޯ: ޢަބްދުﷲ ނިޒާރު، ފީރޯޒުގެ، ތ. ވިލުފުށި\nއާދައިގެމަތިން އެދުވަހު ވެސް ދިރިއުޅުމުގެ ތެރެއަށް މީސްތަކުން ހެނދުނު ނިކުތެވެ. ބިންހެލުމެއްގެ ލޮޅުންކެނޑި އާންމު ޙާލަތަށްވުރެ ތަފާތު އެއްވެސް ކަމެއް ފަންނަން ނެތީމައެވެ. ބިން ހެލުމުން ސީދާ ގެއްލުންވީ މީހުންފިޔަވައި ދުނިޔޭގެ އެންމެންވެސް އުޅުނީ އާދައިގެ ދުވަހެއްގައި އުޅޭގޮތަށެވެ. ދިވެހިންވެސް ވަޒީފާ ތަކަށް ދިޔުމާއި، އާއްމު މަސައްކަތަށް މީސްތަކުން ދިއުމުގައި އެހެންނިހެން ދުވަސް ތަކެކޭ އެއްފަދައިން އަވަދިނެތި ޙަރަކާތްތެރި ވިއެވެ. ކުއްލިއަކަށް މޫދުގެ ލޮނުގަނޑު ރަށުތެރެއަށް އަރައިގެން އަންނަންދެނެވެ. އެދުވަހުގެ ހެނދުނު 09:20 ހާއިރު މޫދާއި ކައިރީ ތިބި މީހުންނަށް ފެނުނީ ހިތް ހުއްޓި ފިއްކެނޑޭވަރު މަންޒަރެކެވެ. މުޅި ޙަޔާތުގައިވެސް ދިވެހިންގެ ފަޚުރު ކަމުގައި ދެކެމުންއައި ރީތި މޫދު ކެކި އުތުރި އަރައި، ޢަދާވަތް ތެރިވެފައިވާ އަނިޔާވެރިޔަކު ފަދައިން ރަށުތެރެއަށް އަރައިގެން އައި މަންޒަރެވެ.\nމުޅި ރަށް ހަލާކު ވެދާ ފަދަ ބިރުވެރި ގޮތަކަށް އަރައިގެން އައި ލޮނުގަނޑު އެދުވަހު ދުނިޔޭގެ ގިނަ ޤައުމުތަކަކަށްވެސް އެރިއެވެ. ސުނާމީގައި އުފެދުނު ބިޔަ ރާޅުތަކުގައި 30 މީޓަރ ނުވަތަ 100 ފޫޓު ހުރިކަމަށް ރެކޯރޑުތަކުން ދައްކައެވެ. އެއީ ބިރުވެރި ސުނާމީއެކެވެ. މި ކާރިސާގައި 14 ޤައުމަކުން 230،000 އާއި 280،000 އާ ދެމެދުގެ ޢަދަކަށް މީހުން މަރުވިކަމަށް ރިޕޯޓުތަށް ބުނެއެވެ. އިންޑޮނޭޝިއާ އިން އެކަނިވެސް ގެއްލުނު މީހުންނާއެކު މަރުވި މީހުންގެ ޢަދަދު 167،799 އަރައެވެ. ފަސްލައްކަ އައްވުރެ ގިނަ މީހުންގެ ގެދޮރު ގެއްލުނެވެ.\nސުނާމީގައި ވިލުފުށި -- ފޮޓޯ: އަބްދުﷲ ނިޒާރު\nރާއްޖޭގެ ބައެއް ރަށްރަށުގެ ޙާލު\nސުނާމީ އަރާއިގެން އައީ އެންމެނަށްވެސް ކުއްލި ސިހުމެއް ގެނުވާފައެވެ. ގެދޮރުދޫކޮށް ގިނަބަޔަކު މަސައްކަތަށް ނިކުމެ އުޅެނިކޮށް ރަށުގެ އެއްކޮޅުން އަރައިގެން އަނެއް ކޮޅުން ފައިބައިގެން ދިޔަ ލޮނުގަނޑުގައި އެތައްބައެއްގެ ފުރާނަ ގެއްލިގެން ދިޔައެވެ. ވީނުވިއެއް ނޭގި އެތައްބަޔަކު ގެއްލުނެވެ. އެދުވަހުގެ ސުނާމީއަކީ މިހާތަނަށް ރާއްޖެއަށް ކުރިމަތިވި އެންމެ ބިރުވެރި ނުރައްކާތެރި ގެއްލުން ބޮޑު ކާރިސާއެވެ. ދިވެހިރާއްޖޭގެ މީހުން ދިރިއުޅޭ9ރަށެއް ފިޔަވައި ދެން ހުރި ހުރިހާ ރަށަކަށް ސުނާމީގައި އަސަރުކުރިކަމަށް ރެކޯޑް ކުރެވިފައިވާ މައުލޫމާތުން އެގެއެވެ. 20 އަތޮޅަކުން، ގެއްލުނު މީހުނާއިއެކު 180 މީހުންް މަރުވެފައިވާ ކަމަށް ބެލެވެއެވެ. އޭގެތެރޭގައި ރާއްޖެއަށް ޗުއްޓީ ހޭދަކޮށްލަން އައިސް ތިބި2ފަތުރު ވެރިންވެސް ހިމެނެއެވެ.\n12،000 މީހުންގެ ގެދޮރު ގެއްލުނު މި ހާދިސާގައި ރ. އަތޮޅު ކަނދޮޅުދޫއާއި ތ. އަތޮޅު ވިލުފުށި މީހުންނަށް ދިރި ނޫޅެވޭ ވަރަށް ހަލާކުވެ ދިޔައެވެ. ކަނދޮޅުދޫ މީހުން ދިރިއުޅެން ހަމަޖެއްސީ އެއަތޮޅު ދުވާފަރުގައެވެ. ވިލުފުށީ މީހުން ބުރުނީގައި ހެދި ވަގުތީ ހިޔާތަކުގައްޔާއި މާލޭގައި އުޅުމަށްފަހު އަލުން އެރަށަށް ބަދަލުވީ އެރަށުގެ ފަޅު ހިއްކައި ކުރިން އޮތް ވިލުފުށްޓަށްވުރެ އެތައް ގުނަ ބޮޑު ރަށެއްގެ ގޮތުގައި އެރަށް ބޮޑު ކުރިފަހުންނެވެ.\nމާލެއަށް ސުނާމީގެ ރާޅުތައް އަރަނީ--\nކަނޑުގެ ލޮނުގަނޑު ބޮޑުވެ އުދައަރާ މަންޒަރު ދިވެހިންނަށް އާންމު ކޮށް ފެނެއެވެ.26 ޑިސެމްބަރުގައި އެރީކީ އުދައެއް ނޫނެވެ. އެއީ ޤިޔާމަތް ދުވަސް ގިނަބަޔަކަށް އިހުސާސް ކުރެވުނު ބިރުވެރި ކަމެއް ސިފަވެގެންދިޔަ ދުވަހެކެވެ. ހެންދުނުގެ ނާސްތާއަށް ގިނަބަޔަކު އެއްވާ ހާބަރު ސަރަހައްދު އެދުވަހުވެސް އޮތީ ފުރިފައެވެ. އޮފީސް ތަކުގެ މުވައްޒަފުންނާއި އާންމުންގެވެސް އެތައްބައެކެވެ. އެންމެންވެސް އެދުވަހު ހިއްސާކުރަމުން ދިޔަ އެއްވާހަކައަކީ ފަތިސް ގަޑީގައި އެރި ލޮޅުމުގެ ވާހަކައެވެ. ބިންހެލުން އައި ސްމަޓްރާގެ ޚަބަރުތަށް ކިޔައި އެކަމުގެ ވާހަކައިގައި ތިއްބާ ޚިޔާލަށްވެސް ނާންނާނެފަދަ ކުއްލި ސިހުމެއްގެނުވީ އިވުނު ގަދަ އަޑުފައްގަނޑެވެ.\nއެތަނުގައި ސައިބޯން އިން މީހަކު އަޅުގަނޑަށް ކިޔައިދިން ގޮތުގައި އޭނާއަށް އަޑުފައްގަނޑު އިވިގެން ބަލައިލިއިރު ތޮށިގަނޑު ފެންނާކަށް ނެތެވެ. މޫދުގައި ހުރި ދޯނިފަހަރު ސައިހޮޓާ ތަކާއި ދިމާއަށް އޮއްސެނީއެވެ. ތެދުވެގެން ދުވެވޭހާވެސް ނުވިއެވެ. ދޯނިތަށް ބިމަށް ވެއްޓި ރާޅުގެ ފެންގަނޑު އައިސް ސައިހޮޓާތަކުގެ ތެރެއަށް ވަދެ މޭޒުތަކާއި ގޮނޑިތަށް މަތިމައްޗަށް ވެއްޓި މީސްތަކުން ވެއްޓި ފެންގަނޑުތެރޭ ޣަރަޤުވެއްޖެއެވެ. ގިނައިރުތަކެއް ނުވެ ރާޅު އަނބުރާ ފަހަތަށް ގޮސް ފެންގަނޑު ހިނދުނު ކަމުގައި އޭނާ ބުންޔެވެ. "އެވަގުތު އަޅުގަނޑު ހީކުރީ ޤިޔާމަތް ވީކަމަށް" ބިރުވެރި ރާގެއްގައި އަސަރާއެކު އޭނާ އަޅުގަނޑަށް ކިޔައިދިނެވެ.\nސުނާމީގައި އުތުރި އެރި ލޮނުފެނުގެ އަސަރު ނުކުރިނަމަވެސް އެ ހިތާމައާއި މަންޒަރު ދުށުމުގައި ބައިވެރިނުވާ ހަމަ އެކަކުވެސް ދިވެހިންތެރޭ ނުހުންނާނެއެވެ. ސުނާމީގެ ލޮނުގަނޑު ތިރިވިފަހުން ގެއިން ނިކުތް އެކަކީ އަޅުގަނޑެވެ. އޮފީހަށް ދިއުމަށްޓަކައި ސައިކަލުގައި ބޮޑުތަކުރުފާނު މަގުން ރައީސް އޮފީސް ކުރިމަތިން ދުއްވަމުން ދިޔައިރު މާލޭ ތޮށިގަނޑު ބިނގަޑާ މަޑުމަޑުން ފޭވާތަން ފެންނަން ފެށިއެވެ. މާއަވަސް ނޫން މިނެއްގައި ތޮށިގަނޑާ ބިންގަނޑާ ދޭތެރޭ ހުސްޖާގައެއް ހެދެމުން ދިޔަ މަންޒަރު ބަލަން އިރުކޮޅަކު އިނދެފައި އޮފީހުގައި އޮތް ކެމެރާ ބަލާ ދިޔައީމެވެ. 3މިނެޓެއް ހާއިރުގެ ދުރުގައިހުރި އޮފީހަށް ގޮސް އެނބުރި އައިއިރު މީސްތަކުން ދޮއްޖެހި އެމަންޒަރު ބަލަން މަގުގެ އަނެއް ފަރާތުގައި ތިއްބެވެ. އޭރު ފޭވެފައިވާ ހުސްޖާގައިގައި ދޮޅުފޫޓުވަރު ހުންނާނެއެވެ.\nދެން އެހިސާބުން ފެށީގެން ވީޑިއޯ ކުރަމުން ހެންވޭރާ ދިމާއަށް ދިޔައީމެވެ. އެއާޕޯޓަށް ފެރީ ފުރާ ހިސާބުގައި ފުނަދޫއާ ދިމާލަށް ކެމެރާ ފޯކަސްކޮށްގެން ހުއްޓާ މޫދުގެ ލޮނުގަނޑު އަޑީވާން ފެށިއެވެ. ވަރަށްބޮޑަށް އަޑިވިއެވެ. އަޑީގައި ހުރި މުރަކަ ނޫނީ ގާތައް ފެންނަވަރަށެވެ. އެވަގުތު އެތާ ތިބިއެންމެން ތޮށީގަނޑުމަތިން ފައިބައިގެން ދުވަން ފެށީއެވެ. މީހުން ގޮވަމުން ދިޔައީ " އެއުޅެނީ ދެވަނަ ރާޅެއް އަރަން" "ފުރަތަމަ ރާޅު އެރި އިރު ބިންގަނޑު އެއްކޮށް ފެންނަންދެން މޫދު ހިކުނު". އަޅުގަނޑުވެސް އެތާނުހުރެ އަވަސް އަވަހަށް ސައިކަލަށް އަރައިގެން ދިޔައީއެވެ.\nސުނާމީގައި ދެވަނަ ރާޅެއް ނާރައެވެ. އެހެނަސް އެދުވަހު އެރި ބިރުވެރި އެންމެ ރާޅެއްގެ އަސަރު އަދިވެސް ދުނިޔެއިން ފިލާ ނުދެއެވެ. އެކާރިސާއަކީ ﷲގެ ކޯފާއެއް ކަމަށް އެއްބަޔަކު ބުނާއިރު އަނެއްބަޔަކު ޤަބޫލުކުރަނީ އެއީ ޤުދުރަތީ ހާދިސާއެއްގެ ގޮތުގައެވެ. ކުއްލި ސިހުމާއެކު އެފަދަ އިތުރު ސުނާމީއެއް ކުރިމަތި ވުމުގެ ފުރުޞަތު ކުޑަ ކުރުމަށް ދުނިޔޭގެ ތަރަށްޤީވެފައިވާ ޤައުމުތަކުން ވަނީ ސުނާމީ އެލާޓުތަށް ތަރައްޤީކޮށް ޤާއިމުކޮށްފައެވެ. އެކަމުން ހޯދި ރައްކާތެރިކަމުގައި ތިއްބާ އިންސާނުންނާއި ބައްދަލުކުރީ ލޮލަށްވެސް ނުފެންނަވަރުގެ ޖަރާސީމެކެވެ.\nފީޗާރޑް, ސުނާމީ ކާރިސާ


Dhaulathah Liben Jehey Faisaage Adhadhu 29.7 Billion Rufiya Ah...\nދައުލަތަށް ލިބެން ޖެހޭ ފައިސާގެ އަދަދު 29.7 ބިލިއަން ރުފިޔާއަށް އަރާ- އެސެޓްސް ރިކަވަރީ ކޮމިޝަން\n8 މަސް,3ދުވަސް, 18 ގަޑި, 10 މިނެޓް, 37 ސިކުންތު ކުރިން 1720ފަތޯނާ ފާއިޒް\nއެސެޓްސް ރިކަވަރީ ކޮމިޝަންގެ ޗެއާ، އަދި ހޯމް މިނިސްޓަރ އަޒްލީން އަޙްމަދު މީޑިއާތަކަށް މައުލޫމާތު ދެއްވަނީ: ދައުލަތަށް 29.7 ބިލިއަން ރުފިޔާ ގެއްލިފައިވާ ކަމަށް މިނިސްޓަރ ވިދާޅުވި. ފޮޓޯ/ޗެނަލް13\nދައުލަތަށް ލިބެން ޖެހޭ ފައިސާގެ އަދަދު ނަވާވީސް ޕޮއިންޓް ހަތެއް ބިލިއަން ރުފިޔާއަށް އަރާ ކަމަށް ދައުލަތަށް ގެއްލިފައިވާ ފައިސާ ހޯދުމަށް ރައީސުލްޖުމްހޫރިއްޔާ އަބްދުﷲ ޔާމީން އުފައްދަވާފައިވާ އެސެޓްސް ރިކަވަރީ ކޮމިޝަނުން ބުނެފިއެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އެސެޓްސް ރިކަވަރީ ކޮމިޝަންގެ ޗެއާ އަދި ހޯމް މިނިސްޓަރ އަޒްލީން އަހްމަދު ވިދާޅުވީ، އެކޮމިޝަނުން ބަލަމުން އަންނަ މައްސަލަތަކާއި، ބަލާފައިވާ މައްސަލަތަކަށް ބަލާއިރު، ދައުލަތަށް ލިބެންޖެހޭ ނަވާވީސް ޕޮއިންޓް ހަތެއް ބިލިއަން ރުފިޔާ ނުލިބި ވާކަން ފާހަގަ ކުރެވިފައިވާ ކަމަށެވެ. އޭގެ ތެރޭގައި ބަލާނިމިފައިވާ މައްސަލަތަކުން ދައުލަތަށް ލިބެން ޖެހޭ ފައިސާގެ އަދަދު ތިނެއް ޕޮއިންޓް އަށެއް ބިލިއަން ރުފިޔާއަށް އަރާއިރު، މިހާރު ބަލަމުން އަންނަ މައްސަލަތަކަކީ، ފަންސަވީސް ބިލިއަން ރުފިޔާގެ ފައިސާގެ މައްސަލަތައް ކަމަށް ހޯމް މިނިސްޓަރ ވިދާޅުވިއެވެ.\nހޯމް މިނިސްޓަރ ވިދާޅުވީ އެސެޓްސް ރިކަވަރީ ކޮމިޝަނަކީ ރައީސުލްޖުމްހޫރިއްޔާ އެއް އަހަރުގެ މުއްދަތަކަށް އުފެއްދެވި ކޮމިޝަނެއް ކަމަށެވެ. އެގޮތުން ދެހާސް ސަތާރަ ވަނަ އަހަރުގެ ޖުލައިމަހުގެ ވިހި ވަނަ ދުވަހު ކޮމިޝަން އުފެއްދެވިއިރު، ކޮމިޝަންގެ މުއްދަތު ނޮވެމްބަރު މަހުގެ ނިޔަލަށް އިތުރު ކޮށްފައިވާކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ، އެސެޓްސް ރިކަވަރީ ކޮމިޝަނުން ގިނަ މައްސަލަތަކެއް ބަލާފައިވާއިރު، މައްސަލަތަކުގައި ހިމެނޭ ފަރާތްތަކާއި ގުޅޭގޮތުން ހޯދަން ޖެހޭ އިތުރު މައުލޫމާތު ހޯދައި، އެންޓި ކޮރަޕްޝަން ކޮމިޝަނުން މައްސަލަތައް ނިންމާފައިވާ ކަމަށެވެ. އަދި އޭޖީ އޮފީހަށް ފޮނުވަންޖެހޭ މައްސަލަތައް އެ އޮފީހަށް ފޮނުވާފައިވާއިރު، ބައެއް މައްސަލަތައް ޕީޖީ އޮފީހަށް ފޮނުވާފައިވާ ކަމަށެވެ. މިނިސްޓަރ ވިދާޅުވީ ދައުލަތަށް ގެއްލިފައިވާ ގިނަ އަދަދެއްގެ ފައިސާ ހުރިއިރު، އެފައިސާތައް ލިބުން ބިނާވެގެން ވަނީ ޝަރުއީ މަރުހަލާގެ ެތެރެއިން ކޯޓުތަކުން ކުރާ ޙުކުމްތަކުގެ މައްޗަށް ކަމަށެވެ.\nއެސެޓްސް ރިކަވަރީ ކޮމިޝަންގެ ޗެއާ އިތުރަށް ވިދާޅުވީ، އެކޮމިޝަންގެ މަޤްސަދަކީ ވަކި ސިޔާސީ ޕާޓީއަކަށް ނިސްބަތްވާ ފަރުދެއްގެ މައްސަލަތައް ބެލުން ނޫން ކަމަށެވެ. އެގޮތުން ބައެއް ފަރާތްތަކުގެ މައްސަލަތައް އޭޖީ އޮފީހަށާއި، ޕީޖީ އޮފީހަށް ހުށަހަޅާފައިވާއިރު، ޝަރުއީ މަރުހަލާގައި މިހާރު ކުރިއަށްދާ މައްސަލަތައްވެސް ހުރިކަން ހޯމް މިނިސްޓަރ ވަނީ ފާހަގަ ކުރައްވާފައެވެ. ހޯމް މިނިސްޓަރ އިތުރަށް ވިދާޅުވީ ރައީސް ޔާމީންގެ އަމާޒަކީ، ދައުލަތަށް ގެއްލިފައިވާ ފައިސާތައް ހޯދުން ކަމަށާއި، އެފައިސާތައް ހޯދިއްޖެ ނަމަ، ރައްޔިތުންނަށް އެތައް ގޮތަކުން މަންފާ ކުރާނެ ކަމަށެވެ.\nހޯމް މިނިސްޓަރ އަޒްލީން ވިދާޅުވީ، ދައުލަތަށް ގެއްލިފައިވާ ފައިސާތައް ހޯދުމަށް މީގެ ކުރީގެ އެއްވެސް ސަރުކާރުން، މިހާ ގިނަ މަސައްކަތްތަކެއް ކޮށްފައިނުވާ ކަމަށެވެ. އެސެޓްސް ރިކަވަރީ ކޮމިޝަންގެ އަމާޒަކީ އެންޓި ކޮރަޕްޝަން ކޮމިޝަނަށް ބައެއް މައްސަލަތައް ބެލުމުގައި ދިމާވެފައިވާ ގޮންޖެހުންތަކުގެ ތެރެއިން، އެކޮމިޝަނަށް އެހީތެރިވެދިނުމެވެ. އެ ކޮމިޝަނުން މިހާރު ބަލަމުން ދަނީ5މިލިއަން ރުފިޔާއަށް ވުރެ ގިނަ ފައިސާގެ މައްސަލަތަކެވެ. އެހެންނަމަވެސް ބަލަމުން އަންނަ މައްސަލަތަކަކީ ވަކި ތާރީހެއްގައި ހިނގާފައިވާ މައްސަލަތަކެއް ނޫނެވެ. އެގޮތުން، ވަރަށް ކުރީގެ މައްސަލަތައްވެސް ބަލަމުން އަންނައިރު އޭގެ ތެރޭގައި، އެއާ މޯލްޑިވްސްގެ މައްސަލައާއި އެފްޕީއައިޑީގެ މައްސަލަވެސް ހިމެނޭ ކަމަށް މިނިސްޓަރ ވިދާޅުވިއެވެ.


Lanka ge bodu vazeeru ge ithubaaru nei kamuge vote eh naganee | Mihaaru\nލަންކާގެ ބޮޑު ވަޒީރު ރަނިލް ވިކްރަމަސިންހަ. --ފޮޓޯ:އޭއެފްޕީ\nލަންކާގެ ބޮޑު ވަޒީރުގެ އިތުބާރު ނެތްކަމުގެ ވޯޓެއް ނަގަނީ\n27 ފެބުރުއަރީ 2018 - 17:24 1 comment\nކޮލަމްބޯ (ފެބްރުއަރީ 27) - ސްރީ ލަންކާގެ ބޮޑު ވަޒީރު ރަނިލް ވިކްރަމަސިންހަގެ އިތުބާރު ނެތްކަމުގެ ވޯޓެއް ނެގުމުގެ މަސައްކަތް އެމަނިކުފާނުގެ ޔުނައިޓެޑް ނޭޝަނަލް ޕާޓީ (ޔޫއެންޕީ)ގެ ޕާލަމެންޓް މެންބަރުންތަކެއް ފަށައިފި އެވެ.\nއެ މަސައްކަތުގައި އިސްކޮށް އުޅޭ ސްޓޭޓް މިނިސްޓަ ފޯ އިރިގޭޝަން ޕަލިތާ ރޭންޖް ބަންޑާރަ ވިދާޅުވީ ޕާޓީގެ ލީޑަރުގެ އިތުބާރު ނެތްކަމުގެ ވޯޓެއް ނަގަން ޖެހެނީ އޭނާ އަށް ގައުމުގެ އިތުބާރު ވެސް ނެތުމުން ކަމަށެވެ. އަދި ޕާޓީ އަށް ދެން ކުރިއަށް ދެވޭނީ ރަނިލް މަގާމުން ދުރުކޮށްގެން ކަމަށް އޭނާ ވިދާޅުވި އެވެ.\nނޫސްވެރިންނާ ވާހަކަ ދައްކަވަމުން އޭނާ ވިދާޅުވީ ކެބިނެޓަށް ބަދަލު ގެނެސްގެން ހައްލެއް ނެތް ކަމަށާއި ޕާޓީގެ ހިންގުން ރަނގަޅު ކުރެވޭނީ ރަނިލް ބަދަލުކޮށްގެން ކަމަށެވެ.\nސްޓޭޓް މިނިސްޓަރު ވިދާޅުވީ ޕާޓީގެ ލީޑަޝިޕް ބަދަލު ކުރުމުގެ މަސައްކަތުގައި އުޅެނީ އޭނާ އެކަނި ނޫން ކަމަށާއި އެކަމަށް ބޭނުންވާ ވަރަށް ގިނަ މީހުން ޕާޓީގައި އެބަތިބި ކަމަށެވެ. އަދި އެކަން ރަނިލް ވެސް ގަބޫލް ކުރައްވަން ޖެހޭނެ ކަމަށް ބަންޑާރަ ވިދާޅުވި އެވެ.\n"ރަައްޔިތުން އިތުބާރު ނުކުރާ މީހެއްގެ މައްޗަށް އިތުބާރު ނެތްކަމުގެ ވޯޓެއް ނަގާނަން. މިކަމުގައި އިސް ނަގަން ވަރަށް ގިނަ މީހުން އެބަތިބި. ހަމަގައިމު ވެސް ރަނިލްގެ އިތުބާރު ނެތް ކަމުގެ ވޯޓު ނެގުމުގައި އިސްކޮށް އަޅުގަނޑު އުޅޭނަން،" ބަންޑާރަ ވިދާޅުވި އެވެ.\nބޮޑު ވަޒީރު ރަނިލްގެ އިތުބާރު ނެތްކަމަށް ގޮވާލުމުގެ އަޑުތައް ގަދަވެފައި ވަނީ ދާދި ފަހުން ބޭއްވި ލޯކަލް ކައުންސިލް އިންތިޚާބުގައި ވެރިކަން ކުރާ ކޯލިޝަނަށް ލިބުނު ބޮޑު ނާކާމިޔާބީއާ ގުޅިގެންނެވެ.\nއިތުރު ލިޔުންތައް ސްރީ ލަންކާ މައިތުރިޕާލާ ސިރިސޭނާ އިތުބާރުނެތްކަމުގެ ވޯޓް\nރަނިލްގެ އިތުބާރު ނެތްކަމަށް ފާހެއް ނުވި\nސިރިސޭނާ އާއި ޔޫއެންޕީގެ ބައްދަލުވުމުން ހައްލެއް ނުލިބުނު\nވޯޓުގެ ކުރިން ރަނިލް އިސްތިއުފާ ދީ: ސިރިސޭނާގެ ޕާޓީ


SunOnline: Deputy governor kamah nan fonuvaafaivaa Imad aa gulheygothun aanmunge hiyaalu hoadhanee\nޑެޕިއުޓީ ގަވަރުނަރު ކަމަށް ނަން ފޮނުވާފައިވާ އިމާދު އާ ގުޅޭގޮތުން އާންމުންގެ ހިޔާލު ހޯދަނީ\n25 Aug 2020, 22:05\nމަރުކަޒީ ބޭންކް، އެމްއެމްއޭގެ ޑެޕިއުޓީ ގަވަރުނަރުކަމުގެ މަގާމަށް އައްޔަންކުރުމަށް ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ނަން ފޮނުވާފައވާ އަހްމަދު އިމާދު އާ މެދު ޝަކުވާއެއް ވޭތޯ ބެލުމަށް، އާންމުންގެ ހިޔާލު ހޯދަން ހުޅުވާލައިފިއެވެ.\nމިހާރުވެސް އެމްއެމްއޭގެ އެސިސްޓެންޓް އެގްޒެކެޓިވް ޑިރެކްޓަރުގެ މަގާމު ފުރުއްވަމުން ގެންދަވާ އިމާދުގެ ނަން މަޖިލީހަށް ފޮނުވާފައި ވަނީ އިއްޔެ އެވެ.\nއަދި އިމާދުގެ ނަން ދިރާސާ ކުރުމަށް މަޖިލީހުގެ މާލިއްޔަތު ކޮމިޓީއަށް ވަނީ ފޮނުވާފައެވެ.\nމަޖިލީހުގެ އިދާރާއިން މިއަދު ކުރި އިއުލާނެއްގައި ބުނެފައި ވަނީ އޭނާއާ މެދު އެއްވެސް ޝަކުވާއެއް ވާނަމަ، މި މަހުގެ 27 ވާ ބުރާސްފަތި ދުވަހުގެ 12:00 ގެ ކުރިން، ޝަކުވާ ހުށަހަޅުއްވާ ފަރާތުގެ ފުރިހަމަ ނަމާއި، ދާއިމީ އެޑްރެސް އަދި ގުޅޭނެ ފޯނު ނަންބަރު އެނގޭނެ ގޮތަށް އެ ޝަކުވާއެއް ކޮމިޓީގެ އީމެއިލް އެޑްރެސް [email protected] އަށް ނުވަތަ\nރައްޔިތުންގެ މަޖިލީހުގެ އިދާރާއަށް ލިޔުމުން ފޮނުއްވުމުގެ ފުރުސަތު ހުޅުވާލާފައިވާ ކަމަށެވެ.\nމާލިއްޔަތު ކޮމިޓީން އޭނާގެ ނަން ދިރާސާ ކުރުމަށްފަހު، ރުހުން ދެން ފެނޭތޯ ނުވަތަ ނޫންތޯ ކަނޑައެޅުމަށްފަހު، އަލުން ތަޅުމަށް ފޮނުވާނެ އެވެ. އަދި އެއަށްފަހު، ތަޅުމުގައި ނަގާ ވޯޓުން އޭނާއަށް ރުހުން ދޭން ފާސް ވެއްޖެނަަމަ، އޭނާއަށް މަގާމު ލިބޭނެ އެވެ.\nއެމްއެމްއޭގައި 2000 ވަނަ އަހަރުން ފެށިގެން މަސައްކަތް ކުރައްވަމުން ގެންދަވާ އިމާދަކީ އެމްއެމްއޭގެ ފަރާތުން ކެޕިޓަލް މާކެޓިން ޑިވެލޮޕްމަންޓް (ސީއެމްޑީ)ގެ ބޯޑު މެމްބަރުކަންވެސް ކުރައްވަމުން ގެންދަވާ ބޭފުޅެކެވެ.\nއިމާދު ވަނީ، އިނގިރޭސީ ވިލާތުން އިކޮނޮމިކްސް އަދި ފައިނޭސްގެ ދާއިރާ އިން މާސްޓާސް ހާސިލް ކުރައްވާފަ އެވެ. އަދި މެލޭޝިއާ އިން ހަަމަ އެ ދާއިރާ އިން ބެޗްލާސް ހާސިލްކޮށްފަ އެވެ.\nއެމްއެމްއޭގެ ޑެޕިއުޓީ ގަވަރުނަރުކަމުގެ މަގާމު ހުސްވީ، ކުރިން އެ މަގާމުގައި ހުންނެވި އައިޝަތު ޒާހިރާ މަގާމުން ރިޓަޔާ ކުރެއްވުމާ ގުޅިގެންނެވެ. އެމްއެމްއޭއަށް 31 އަހަރު ހިދުމަތް ކުރެއްވުމަށްފަހު، އޭނާ ރިޓަޔާ ކުރެއްވީ މިދިޔަ ޖުލައި މަސް ތެރޭގަ އެވެ.


Laadheenee Bill Akee Dheenee Naseyhathah Oiy Huraheh: Salaf - Vaguthu\nސަލަފް ޖަމިއްޔާއިން މީގެ ކުރިން ބޭއްވި ނޫސްވެރިންގެ ބައްދަލުވުމެއްގެ ތެރެއިން - ވަގުތު އިމޭޖްސް: މުހައްމަދު އަފްޒަލް\nމީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުމަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް ގާނޫނުލް އުގޫބާތަށް އިސްލާހު ގެނައުމުގެ ބިލަކީ އިސްލާމް ދީނުގެ ނަސޭހަތްތައް ދިނުމަށް އޮތް ހުރަހެއް ކަމަށް ދީނީ އިލްމުވެރިންގެ ޖަމިއްޔާއެއް ކަމުގައިވާ ސަލަފް ޖަމިއްޔާއިން ވިދާޅުވެއްޖެއެވެ.\nސަލަފް ޖަމިއްޔާއިން ރޭ ނެރުނު ނޫސް ބަޔާނެއްގައި ވަނީ، އެ ޖަމިއްޔާގެ މެންބަރުންގެ ގޮތުގައި ތިއްބެވި 30 އަށް ވުރެ ގިނަ ދީނީ އިލްމުވެރިން އޮންލައިންކޮށް ބައްދަލުކޮށް އެ ބިލާ ގުޅޭ ގޮތުން ފުޅާ ދާއިރާއެއްގައި މަޝްވަރާ ކުރެއްވި ކަމަށެވެ.\nރާއްޖޭގެ އެކި ކަންކޮޅުތަކުގައި ތިއްބެވި ދީނީ އިލްމުވެރިން ބައިވެރިވެވަޑައިގެން ކުރެއްވި މަޝްވަރާތަކުގެ ތެރެއިން ފާހަގަކުރެވުނު ކަމަކީ އެ ބިލުގެ ނުރައްކާތެރިކަމާއި ދީނީ ނަސޭހަތް ދިނުމުގެ މައިދާނަށް އޭގެ ސަބަބުން ހުރަސް އެޅިދާނެ ކަން ކަމަށާއި މި ކަމުގެ ކަންބޮޑުވުން އެކި އިލްމުވެރިން ޚިއްސާ ކުރެއްވި ކަމަށް އެ ބަޔާނުގައިވެއެވެ.\nއެ ބިލުގެ ނުރައްކާތެރިކަމާ މެދު އާންމުން ހޭލުންތެރިކޮށް އޭގެ ހަގީގަތް ސާފުކޮށްދިނުމަށާއި ބިލު އެ ގޮތަށް ފާސްނުކުރުމަށް މަޖިލީހުގެ މެންބަރުންނަށް އިލްތިމާސް ކުރަން ސަލަފް ޖަމިއްޔާއިން ނިންމާފައިވެއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް ހިސާން ހުސައިން ހުށަހެޅުއްވި އެ ބިލަކީ "ލާދީނިއްޔަތު" ފެތުރުމުގެ މަގްސަދެއްގައި ހުށަހެޅި ބިލެއް ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nމި ބިލަށް ފާޑުކިއުންތައް އަމާޒުވުމުން އެޓާނީ ޖެނެރަލްގެ އޮފީހުން ވަނީ އިތުރު ބިލެއް ތައްޔާރުކޮށް ރައްޔިތުންގެ މަޖިލީހަށް ހުށަހެޅުމަށް ޓަކައި ރައީސް އޮފީހަށް ފޮނުވައިފައެވެ. އެއީ ދީނަށް ފުރައްސާރަ ކުރުމުގެ ޖިނާއީ ކުށް އިތުރަށް ތަފްސީލްކޮށް ތައްޔާރު ކުރި ބިލެކެވެ.\nމި ބިލަށް އެމްޑީޕީގެ މަދު މެންބަރުންތަކަކާއި ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީއާއި އާދަލަތު ޕާޓީގެ އިތުރުން އިދިކޮޅު ޕީޕީއެމާއި ޕީއެންސީ ވެސް ދެކޮޅެވެ.\nޖޫން 6, 2021 11:56\nއަދާލަތު ޕާޓީ މިހާރު ހުންނަނީ ހަނު. ރައިސް ޔާމިން ވެރިކަން ވައްޓާލަން ނިކުންއިރު ހީވަނީ އެހެންފަދަ ކަމެންހެން\nލާދީނީ ނަމަ ލާދީނީ ކިޔެން ވާނެ\nޖޫން 6, 2021 13:42\nމިދިޔަފަހަރުވެސް ރައީސް އޮފީހައް ވައްދާ ހައްދާލާފަ ފިނުވާލީ ތިޔަ އެމް.ޑީ.އެން އެއްގެ ފިކުރު ތަންފީޒު ކުރާމިހުން ސަރުކާރުގެ ސިޔާސަތުތައް ކަނޑައެޅުމުގަަަތިބީ މިފަހަރުވެސް ވާނި ހަމައެހެން އިބޫއށްސަނާ ދަންނަވަފަ ނިމޭނީ\nއެހެންތާ ވާނީ ކަލޭމެންގެމުޅި ތަގު ރީރ ރު ބިނާވެފަ އޮންނަނީ އެހެންމީހުންގެމުޅަމަސް ކައިގެން ނޫނީ ނުކު ރެވޭ ކަމަކަށް ވިއްޔަ\nޖޫން 6, 2021 20:54\nނުރަބޯ. އަދި ހަމަ ނުރަކޮޅެެއް ޖެހިއަކަށް ދުނިޔޭގެ އާޖުފާޖެއް ނޭނގޭނެ. ބަލަ އެހެންމީހުންގެމުޅަމަސް ކެއުން އެއީ އިލްމްވެރިންނަށް އެކަނި މަނާކަމެއް ނޫނޭ. ޑަކްޓަރު މުއިއްޒު ފިޔަވާ ނެތް އެހެންމީހުންގެ މަސްނުކައި ކެންޕެއިން ކުރެވޭ ބައެއް. ވަކި މީހެއް ނަން ނުކިޔާ އިލްމްވެރިން ގެނެސްދޭ މިސާލުތަކަކީ މީހުންގެ މަސްކެއުމެއް ނޫން. ގޯހެއް ހިނގާއިރު އެކަން އަމަލުން، ބަހުން އެންމެކުޑަމިނުން ހިތުން ނަމަވެސް މަނާކުރަންޖެހޭ.\nޖޫން 7, 2021 16:04\nމިއީ ޚަވާރިޖުން ދައްކާ ވާހަކައެއް. ދީނީ ނަސޭހަތަކަށް އެޅޭނެ ހުރަހެއް މިމީހުންނަކަށް ބުނެދެވިފައެއް ނެތް.


މަހަކު -/5,175 ރުފިޔާ\nހަމަޖެހިފައިވާ އުސޫލުން އިތުރުގަޑީ ފައިސާ.\nކާޑެއްދޫ އެއަރޕޯޓްގެ އެއަރޕޯޓް ފަޔަރ އެންޑް ރެސްކިއުގެ ޚިދުމަތް ފޯރުކޮށް ދިނުން.\nއެއަރޕޯޓްގެ ވަށައިގެންވާ ފަރުގެ އެތެރޭގެ ސަރަޙައްދަށް ވެއްޓޭ މަތިންދާބޯޓް ތަކުން މީހުންސަލާމަތްކުރުމަށާއި، އަލިފާން ނިއްވުމުގެ މަސައްކަތަށް ތައްޔާރުވެތިބުމަށް ކުރަންޖެހޭ ކަންކަމަށް މުވައްޒަފުން ތައްޔާރުތޯ ކަށަވަރުކުރުން. އަދި އިންމަޖެންސީ ޙާލަތްތަކުގައި ޙަރަކާތްތެރިވުމާއި އެފަދަ އޮޕަރޭޝަންސް ތަކުގައި ކޮމާންޑް ކުރުމާއި އޮޕަރޭޝަން ހިންގާ މެނެޖްކޮށް ދަށުން މަސައްކަތްކުރާ މުވައްޒަފުންނަށް ސްޕަރވައިޒް ކުރުން.\nއެއަރކްރާފްޓް އެކްސިޑެންޓް/އިންސިޑެންޓް ތަކާއި ގުޅިގެން ތައްޔާރުކުރަންޖެހޭ ޑޮކިއުމެނޓް ތަކާއި ރިޕޯޓްތައް ތައްޔާރު ކުރުމާއި ރެކޯޑްސް މެނޭޖްމަންޓް ސިސްޓަމް ބެލެހެއްޓުން. އަދި މަތީގައި ބުނެވިދިޔަ ހާދިސާތަކުގައި، ދަށުން މަސައްކަތްކުރާ ހުރިހާ މުވައްޒަފުންނަށް ސްޕަވައިޒް ކުރުން. އަދި މަތީގައި ބުނެވިދިޔަ ފަދަ ހާދިސާތަކުގައި މޯލްޑިވްސް ނޭޝަނަލް ޑިފެންސް ފޯސްގެ އޮފިސަރަކު ވަޑައިގެން އޮޕަރޭޝަން އާއި ޙަވާލުވަންދެން އޮޕަރޭޝަން ކޮމާންޑަރގެ ގޮތުން ޙަރަކާތްތެރިވުން.\nރެސްކިއު އެންޑް ފަޔަރ ފައިޓިންގ އާއި ގުޅޭގޮތުން، ފަޔަމަނުން ހާނުވާފައި ބޭތިއްބުމަށްޓަކައި ދޭންޖެހޭ ޓްރެއިނިންގ (ކޮންޓިނުއޭޝަން ޓްރެއިނިންގ) ޕްރޮގްރާމްތައް ރާވައި ހިންގުމާއި، ފިޒިކަލް ޓްރެއިނިންގ އާއި ގުޅިގެން ރާވަންޖެހޭ ކަންތައްތައްރާވާ އެކަންކަން ހިންގާނޭގޮތް ދަށުން މަސައްކަތްކުރާ މުވައްޒަފުންނަށް އެންގުމާއެކު، ފިޒިކަލް ޓްރެއިނިންގ ގައި ޢަމަލީގޮތުން ބައިވެރިވުން.\nރެސްކިއު އެންޑް ފަޔަރ ފައިޓިންގ އިކްއިޕްމަންޓްސްތަކާއި ވެހިކަލްތައް ހުރީ ތައްޔާރީ ޙާލަތުގައިތޯ ބަލައި ދުވަހުން ދުވަހަށް ޗެކްކޮށް ބެލެހެއްޓުވުން. އަދި މައްސަލަ ޖެހިގެން ރެސްކިއު އެންޑް ފަޔަރ ފައިޓިންގ މަސައްކަތަށް ބޭނުންނުކުރެވޭ ވެހިކަލް، އިކްއިޕްމެންޓްސްއާބެހޭ މަޢުލޫމާތު، މެނޭޖަރަށް ނުވަތަ އެއަރޕޯޓް ހިންގެވުމާ ޙަވާލުވެ ހުންނެވި ވެރިއަކަށް ދެންނެވުން.\nއެއަރޕޯޓް ފަޔަރ އެންޑް ރެސްކިއު ސާރވިސްގައި މަސައްކަތް ކުރާ މުވައްޒަފުންނާއި ވަޞީލަތްތަށް ބޭނުންކޮށްގެން ޙާސިލް ކުރަންޖެހޭ ލަނޑުދަޑިތައް ޙާޞިލްކުރުމަށް މަސައްކަތް ކުރުން. އަދި ދަށުން މަސައްކަތްކުރާ މުވަޒަފުން މަސައްކަތްކުރަނީ، ޤަވާޢިދުތަކާއި ކޯޑްއޮފް ކޮންޑަކްޓްސް އާއި އެއްގޮތަށްތޯ ބަލައި ރަގަޅުކުރަންޖެހޭ ކަންކަން ފާހަނގަކޮށް ރަގަޅުކުރަންޖެހޭ ކަންކަން ރަގަޅުކުރުން.\nޕްރޮފެޝަނަލް މިންގަޑުތައް ހިފެހެއްޓުމާއި މަސައްކަތަށް ބޭނުންވާހުރަނު އިތުރުކުރުމަށްޓަކައި މަސައްކަތްކުރުމާއި، ޓެކްނިކަލް މަޢުލޫމާތު މުއްސަދި ކުރުމަށް އަބަދުވެސް މަސައްކަތްކުރުން.\nމަތީގައިވާ މަސައްކަތްތަކުގެ އިތުރުންވެސް، ދިވެހިރާއްޖޭގެ ވަޒީފާއާބެހޭ ޤާނޫނާއި، އެއްގޮތްވާގޮތުގެ މަތިންއޮފީހުން އަންގާ މަސައްކަތްތައްކުރުން.\n1. ސަބް އޮފިސަރ ގެ މަޤާމްގައި މަދުވެގެން3އަހަރު ދުވަހު އުޅެ ތަޖުރިބާ ލިބިފައިވުމާއި، އައި.ކާ.އޯ ޤަބޫލުކުރާ އިންސިޓިއުޓަކުން ބޭސިކް ފަޔަފައިޓަރ ކޯސް ފުރިހަމަކޮށް ފަސްވެފައިވުމާއި، ލީޑިންގ ފަޔަރމަން ކޯސް ފުރިހަމަ ކޮށް ފާސްވެފައިވުމާއި، އެއަރޕޯޓް އެޑްވާންސް ފަޔަރ ފައިޓަރ ކޯސް ނުވަތަ އެއަރޕޯޓް އެޑްވާންސް ފަޔަރ ފައިޓަރ ކޯހާއި އެއްވަރުގެ ކޯހެއް ފުރިހަމަކޮށް ފާސްވެފައިވުމާއި، އެއަރޕޯޓް ފަޔަރ އޮފިސަރ ކޯސް ނުވަތަ މި ކޯހާއި އެއްވަރުގެ ކޯހެއް ފުރިހަމަކޮށް ފާސްވެފައިވުމާއި، އެއަރކްރާފްޓް ރެސްކިއު ފަޔަރ ފައިޓިންގެ ރޭޓިންގ އިން ފާސްވެފައިވުން.\n2. ފަޔަރފައިޓިންގ ދާއިރާގައި 1 އަހަރު ދުވަހުއުޅެ ތަޖުރިބާ ލިބިފައިވުމާއި، އައި.ކާ.އޯ ޤަބޫލުކުރާ އިންސިޓިއުޓަކުން ބޭސިކް ފަޔަފައިޓަރ ކޯސް ފުރިހަމަކޮށް ފަސްވެފައިވުމާއި، ލީޑިންގ ފަޔަރމަން ކޯސް ފުރިހަމަ ކޮށް ފާސްވެފައިވުމާއި، އެއަރޕޯޓް އެޑްވާންސް ފަޔަރ ފައިޓަރ ކޯސް ނުވަތަ އެއަރޕޯޓް އެޑްވާންސް ފަޔަރ ފައިޓަރ ކޯހާއި އެއްވަރުގެ ކޯހެއް ފުރިހަމަކޮށް ފާސްވެފައިވުމާއި، އެއަރޕޯޓް ފަޔަރ އޮފިސަރ ކޯސް ނުވަތަ މި ކޯހާއި އެއްވަރުގެ ކޯހެއް ފުރިހަމަކޮށް ފާސްވެފައިވުމާއި، އެއަރޕޯޓް ސީނިއަރ ފަޔަރ އޮފިސަރ ކޯސް ފުރިހަމަކޮށް ފާސްވެފައިވުމާއި، އެއަރކްރާފްޓް ރެސްކިއު ފަޔަރ ފައިޓިންގެ ރޭޓިންގ އިން ފާސްވެފައިވުން.\nފުރިހަމަކުރެވިފައިވާ ވަޒީފާއަށް އެދޭ ފޯމު\nސިވިލް ސަރވިސް އަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަގާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފު ވަޒީފާއަދާކުރާ އޮފީހުގެ ލިޔުން.\nލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބަލާފައިވާ ތަޢުލީމީ ސެޓްފިކެޓްތަކުގެ ކޮޕީ (ރާއްޖޭގައި ރަޖިސްޓްރީ ކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓް ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n(ށ) ރާއްޖޭގައި ރަޖިސްޓްރީ ކޮށްގެން ހިންގާ މަތީ ތަޢުލީމު ދޭ މަރުކަޒަކުން ކުރިއަށްގެންދާ ރާއްޖޭގެ ޕްރޮގްރާމްތާކުގެ ސެޓްފިކެޓްތަކުގެ ކޮޕީ (މިފަދަ ސެޓްފިކެޓްތައް އެކްރެޑިޓް ކުރަން ނުޖެހޭނެއެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nފުރިހަމަކޮށްފައިވާ ކުރުމުއްދަތުގެ ކޯސްތަކާއި ތަމްރީންތަކުގެ ސެޓްފިކެޓްތަކުގެ ކޮޕީ.\nސިވިލް ސާރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސާރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓްފިކްޓްގެ ކޮޕީ.\nމަސައްކަތު ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމު ރީޖަނަލް އެއަރޕޯޓްސްގެ ކައުންޓަރު އަދި ކާޑެއްދޫ އެއަރޕޯޓް އޮފީހުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 އޮކްޓޯބަރ 2017 ވާ ބުރާސްފަތި ދުވަހުގެ 14:00 ގެ ކުރިން، ކާޑެއްދޫ އެއަރޕޯޓް އޮފީހަށެވެ. އެޕްލިކޭޝަން ފޯމާއި އެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމި އިޢުލާނުގެ މުއްދަތު ހަމަވާތާ އެއް މަސް ދުވަސްތެރޭގައި އިންޓަރވިއު ބޭއްވޭނެއެވެ. އިންޓަވިއު އޮންނާނީ ކާޑެއްދޫ އެއަރޕޯޓް އޮފީހުގައެވެ.\nމިވަޒީފާއަށް ހުށަހަޅާ، ޝަރުތު ހަމަވާ ފަރާތްތަކުގެ އަދަދު 15 އަށްވުރެ ގިނަނަމަ، ތަޢުލީމާއި ތަޖުރިބާއަށް ބަލައި، ވަޒީފާ އަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތް ޝޯޓް ލިސްޓް ކުރެވޭނެއެވެ.\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިޔާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ\nކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ އިންސައްތަ %30 އަށްވުރެމަތިވުން.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 6840012 އެވެ. އީމެއިލް ކުރާނީ [email protected] އަށެވެ.\n03 އޮކްޓޯބަރ 2017\nޕަބްލިޝްކުރި ގަޑި: 14:33


Keeper Hussain Maziya ge ehbasvun aa kohfi\nކީޕަރު ހުސައިން މާޒިޔާގެ އެއްބަސްވުން އާ ކޮށްފި\nގައުމީ ޓީމުގެ ޒުވާން ގޯލްކީޕަރު ހުސަން ޝަރީފް މާޒިޔާގެ ކޮންޓްރެކްޓް އާ ކޮށްފި އެވެ، މާޒިޔާއާއެކު އާ އެއްބަސްވުން ހެދީ ތިން އަހަރު ދުވަހަށެވެ.\nމިދިޔަ އަހަރުގެ ދިވެހި ޕްރިމިއާ ލީގުން ފެށިގެން މާޒިޔާގެ އެއް ނަންބަރު ކީޕަރަކީ ހުސައިން އެވެ. މިދިޔަ އަހަރު އެ ޓީމަށް ގެނައި އިޓަލީގެ ކީޕަރު މައުރޯ ބޮއެރިޗޯ މާލޭ ލީގްގެ ފަހު ކޮޅުގައި ފޮނުވާލުމަށް ފަހު، އެ މުބާރާތުގެ އެންމެ ފަހު ހަތަރު މެޗުގައި މާޒިޔާގެ ގޯލް ބެލެހެއްޓީ ހުސައިން، ސީނިއާ ޓީމުން ދިން ފުރުސަތުގައި އޭނާ ދެއްކި މޮޅު ކުޅުމާއެކު، އެހެން ކީޕަރެއް ނުގެންނަން މާޒިޔާއިން ނިންމި އެވެ.\nބެލެވޭގޮތުގައި، މި އަހަރުވެސް މާޒިޔާގެ އެއް ވަނަ ކީޕަރަކަށް ވާނީ ހުސައިންއެވެ. މިދިޔަ މަހު ބޭއްވި އޭޝިއާގެ 23 އަހަރުން ދަށުގެ ޗެމްޕިއަންޝިޕްގެ ކޮލިފިކޭޝަންގައި ޒުވާން ގައުމީ ޓީމުގައި ހުސައިން މޮޅު ކުޅުމެއް ދެއްކި އެވެ. ފުރަތަމަ ދެ މެޗުގައި އޭނާ ދެއްކި ކުޅުން ވަރަށް ބޮޑަށް ފާހަގަ ކޮށްލެވެ އެވެ.\nގައުމީ ޓީމުގެ ކޯޗް ޕީޓާ ޝެގަޓް ބުނީ، އެ މުބާރާތުގައި ރާއްޖޭގެ ޓީމުގެ އެންމެ މޮޅު ކުޅުންތެރިޔަކީ ކީޕަރު ހުސައިން ކަމަށެވެ. ސީނިއާ ގައުމީ ޓީމުގައި އޭނާ އެންމެ ފުރަތަމަ މެޗެއް ކުޅުނީ މިދިޔަ އަހަރު ނޮވްމެބަރު މަހު މެލޭޝިއާއާ ދެކޮޅަށް ގައުމީ ޓީމު ކުޅުނު މެޗުގަ އެވެ.\nތ. ކިނބިދުއަށް އުފަން، ހުސައިން މާޒިޔާއާ ގުޅުނީ 2015 ވަނަ އަހަރު އެވެ. އޭނާ އެންމެ ފުރަތަމަ ސޮއި ކުރަން ހަމަޖެހުނީ ކުލަބު އީގަލްސްއަށެވެ. ގައުމީ ޓީމުގެ މިހާރުގެ އެސިސްޓެންޓް ކޯޗް އަދި އީގަލްސްގެ ކުރީގެ އެސިސްޓެންޓް ކޯޗް އަހްމަދު ޝާކިރު 'ޝާކިއްޓޭ' އަށް ހުސައިންގެ ކުޅުން ފާހަގަވީ ތ އޮޅުގައި ބޭއްވި މުބާރާތެއްގައި އޭނާގެ އުފަން ރަށު ޓީމަށް ކުޅެމުން ދަނިކޮށެވެ. މާލެ އައިސް އީގަލްސްގެ ޕްރެކްޓިހަށްވެސް އޭނާ ނިކުތެވެ. އެހެންނަމަވެސް އީގްލްސް އާއެކު ރަސްމީ ކޮންޓްރެކްޓެއް ނެތެވެ.\nމާޒިޔާއަށް އޭނާ ގުޅުނީ، އޭރު މާޒިޔާއަށް ކުޅެމުން ދިޔަ، މިޑްފީލްޑަރު އަސްހަދު އަލީ 'އަޑޭ' ގެ އެދުމުގެ މަތިންނެވެ. އަޑޭ އާއި ހުސައިން އަކީ ތިމާގެ ދެ މީހުންނެވެ. އާ ސީޒަނަށް ޓްރާންސްފާ މާކެޓްގައި އެންމެ ހަރަކާތްތެރިކޮށް ފެންނަނީ މާޒިޔާ އެވެ.\nމިދިޔަ އަހަރު ޓީސީއަށް ކުޅުނު، އިބްރާހިމް ވަހިދު ހަސަން 'ފެލެއިނީ އިއްބެ' އާއި އިބްރާހިމް މަހްދީ ހުސައިން 'ހަބޭސް އިއްބެ' އަދި ޑިފެންޑަރު އަބްދުﷲ ހަނީފު 'ބެންޖޯ' ގެ ސޮއިވެސް މާޒިޔާއިން ހޯދި އެވެ. އަދި މިދިޔަ އަހަރު ނިއު ރޭޑިއަންޓަށް ކުޅުނު ހަމްޒާ މުހައްމަދު 'ހަމްޕް' އާއި ވިކްޓަރީއަށް ކުޅުނު ގައުމީ ޓީމުގެ މިޑްފީލްޑާ ހުސައިން ނިހާން 'ނިހާޓް' ވެސް ވަނީ މާޒިޔާއަށް ގެނެސެްފަ އެވެ.\nމިދިޔަ ތިން އަހަރު މާޒިޔާއަށް ކުޅުނު، އަހްމަދު އިމާޒު 'އާއްކޮ' އާއި ޔަޝްފާދު ހަބީބު 'މުލަކޭ' ގާސިމް ޝަމާމް 'ޝަންމޭ' އަދި އިސްމާއީލް އީސާ 'މެސީ' ވަނީ މާޒިޔާ ދޫކޮށްލާފަ އެވެ. މިދިޔަ ދޮޅު އަހަރު މާޒިޔާއަށް ކޯޗްކޮށްދިން އިސްމާއީލް މަހްފޫޒް 'އިންމަ' ވަނީ ފުރަތަމަ ޑިވިޝަންގައި އަލަށް ވާދަ ކުރާ ދަ ގްރޭންޑް ސްޕޯޓްސް ކުލަބަށް ބަދަލުވެފަ އެވެ. އާ ސީޒަނަށް މާޒިޔާއަށް އަދި ކޯޗަކު ހަމަޖައްސާފައެއް ނުވެ އެވެ.\nމި ކުޅުންތެރިންނަކީ ބަތަލުންތަކެއް\nބެންގަލޫރު ކަޓުވާލައި މާޒިޔާ އޭއެފްސީ ކަޕަށް\nޝުޒޭރު ސަސްޕެންޑްކޮށް 1000 ޑޮލަރުން ޖޫރިމަނާކޮށްފި\nކުޅުންތެރިންނަށް އިތުބާރު ލިބިއްޖެ: ސެކްލޮސްކީ


SunOnline: Spanish league: Barcelona molhuvi iru Messi ah record eh\nސްޕެނިޝް ލީގު: ބާސެލޯނާ މޮޅުވި އިރު މެސީއަށް ރެކޯޑެއް\nޢަބްދުﷲ އައިމަން 14 Jun 2020, 10:40\nސްޕެނިޝް ލީގުގައި ރޭ ބާސެލޯނާއާއި މަލޯކާ ބައްދަލު ކުރި މެޗުގައި މެސީ ގޯލު ޖެހުމަށްފަހު އުފާފާޅު ކުރަނީ --- ފޮޓޯ:ލައިވްސްކޯ\nތިން މަސް ދުވަހުގެ މެދުކަނޑުމަކަށްފަހު ސްޕެނިޝް ލަލީގާގެ މެޗުތައް މިދިޔަ ބުރާސްފަތި ދުވަހު ފެށި އިރު ރޭ ބާސެލޯނާ ކުޅުނު މެޗުން އެ ޓީމު ފަސޭހަކަމާއެކު މޮޅުވެއްޖެ އެވެ.\nރަށުން ބޭރުގައި ރޭ ބާސެލޯނާ ކުޅުނު އެ މެޗުން ރެލިގޭޝަން ޒޯނުގައި އޮތް މަލޯކާ އަތުން އެ ޓީމު ކުރި ހޯދީ 0-4 ގެ ނަތީޖާއަކުންނެވެ. މި މޮޅާ އެކު އެ ޓީމު މިވަގުތު ތާވަލުގެ އެއްވަނައިގައި އޮތީ 28 މެޗު ކުޅެގެން ހޯދި 61 ޕޮއިންޓާއެކު އެވެ. ދެވަނައިގައި އޮތް ވާދަވެރި ރެއާލް މެޑްރިޑް އެއް މެޗުން މަދުން ކުޅެގެން 56 ޕޮއިންޓް ހޯދާފައިވާ އިރު މިރޭ އެއިބާ އަތުން އެ ޓީމު މޮޅުވެއްޖެ ނަމަ ބާސެލޯނާއާ ދެމެދު އޮތް ފަރަގު ދެ ޕޮއިންޓަށް ކުޑަވާނެ އެވެ.\nކޮވިޑާ ގުޅިގެން ލަލީގާގެ މެޗުތައް މެދުކަނޑާލާފައި ވަނީ މިދިޔަ މާޗު މަހުގެ 12 ވަނަ ދުވަހުއެވެ. އެއާއެކު ތިން މަސް ދުވަހުގެ މެދުކެނޑުމަކަށް ފަހު މިދިޔަ ބުރާސްފަތި ދުވަހު ލީގުގެ ކުޅުން ފެށީ ސެވިއްޔާއާއި ރެއާލް ބެޓިސް ބައްދަލު ކުރި މެޗުންނެވެ. އަދި އެއަށްފަހު ރޭ ވެސް ލީގުގެ އިތުރު ދެ މެޗެއް ކުޅެފައިވާ އިރު ލީގު ނިމެންދެން ކޮންމެ ދުވަހަކު ކަހަލަ ގޮތަކަށް މެޗުތައް ކުޅުމަށް ވަނީ ހަމަޖެހިފަ އެވެ.\nސްޕެނިޝް ލީގުގައި ރޭ ބާސެލޯނާއާއި މަލޯކާ ބައްދަލު ކުރި މެޗުގައި ގޯލު ޖެހުމަށްފަހު އުފާފާޅު ކުރަނީ --- ފޮޓޯ:ލައިވްސްކޯ\nރޭގެ މެޗަށް ބާސެލޯނާއިން ވަރުގަދަ ސްކޮޑަކާއެކު ނުކުން އިރު އެ ޓީމުގެ ފޯވާޑް ލުއިސް ސުއަރެޒް މެޗު ފެށީ ބެންޗުންނެވެ. ތިން މަސް ދުވަހު ކުޅުމާ ދުރުގައި ތިބުމަށްފަހު އެނބުރި އައިސް ކުޅުނު އެ މެޗުގައި ބާސެލޯނާއަށް ގޯލު ހުޅުވައިދިނީ މިޑްފީލްޑަށް ކުޅެމުން އަންނަ އާތުރޯ ވިޑާލް އެވެ. އޭނާ މި ގޯލު ޖެހީ މެޗު ފެށިތާ ދެވަނަ މިނަޓުގައެވެ.\nމެޗުގެ ކުރީކޮޅު ބާސެލޯނާއިން ލީޑު ނެގުމާއެކު އިދިކޮޅު މަޔޯކާއަށް އުނދަގޫތަކެއް ދިމާވި ނަމަވެސް އެ ޓީމުން ވަނީ ބާސެލޯނާގެ ގޯލަށް ނުރައްކާކުރުމަށް މަސައްކަތް ކޮށްފަ އެވެ. އެކަމަކު މަޔޯކާއިން ކުރަމުން އައި މަސައްކަތަށް ހުރަސް އެޅިގެން ދިޔައީ ފުރަތަމަ ހާފު ނިމުމުގެ ކުރިން ބާސެލޯނާއިން ލީޑު ފުޅާކުރުމާ ގުޅިގެންނެވެ.\nމި ގޯލު އެ ޓީމަށް ޖަހައިދިނީ މިއަހަރުގެ ކުރީކޮޅު އެ ޓީމާއި ގުޅުނު މާޓިން ބްރެއިތުވެއިޓް އެވެ. މިއީ އޭނާ ބާސެލޯނާއަށް ޖަހައިދިން ފުރަތަމަ ގޯލެވެ.\nދެވަނަ ހާފު ފެށިގެން ބާސެލޯނާއިން ޓީމު ކުރިއަށް ޖައްސައިގެން ހަމަލާތައް އިތުރު ކުރި އިރު އެ ޓީމުގެ ތިންވަނަ ގޯލު ޖަހައިދިނީ އަރިމައްޗަކަށް ކުޅެމުން އަންނަ ޖޯޑީ އަލްބާ އެވެ. އެއަށްފަހު މެޗު ނިމެން ކައިރިވެފައި ވަނިކޮށް މެސީ ވަނީ ބާސެލޯނާގެ ލީޑު ހަތަރު ގޯލަށް ފުޅާ ކޮށްދީފަ އެވެ.\nރޭގެ މެޗުގައި ޖެހި ގޯލާ އެކު މެސީ މި ސީޒަނުގައި ޖެހި ގޯލުގެ އަދަދު ވަނީ 20 އަށް އަރައިފަ އެވެ. ގޯލަކާއި ދެ އެސިސްޓް އެ މެޗުގައި ހެދި މެސީ ވަނީ މީގެ ކުރިން 11 ސީޒަނުގައި ވެސް 20 އަށް ވުރެން ގިނަ ގޯލު ސްޕެނިޝް ލީގުގައި ޖަހައިފަ އެވެ. އެއާ އެކު މެސީ ވެގެން ގޮސްފައިވަނީ ވިދިވިދިގެން 12 ސީޒަނުގައި 20 އަށް ވުރެން ގިނަ ގޯލު ޖެހި ފުރަތަމަ ކުޅުންތެރިޔާ އަށެވެ.